זירת לבנון במלחמת חרבות ברזל

**זירת לבנון במלחמת חרבות ברזל** היא זירת הלחימה בין ישראל לארגוני הטרור הפועלים נגדה בלבנון, ובראשם חזבאללה, במלחמת חרבות ברזל. בחודשי הלחימה הראשונים, החל מאוקטובר 2023, התקיימה הלחימה בעיקר בגבול ישראל–לבנון, אך תקיפות אוויריות בוצעו גם במקומות מרוחקים יותר, כגון ביירות.

הלחימה בזירה החלה לאחר שחזבאללה הביע תמיכה בטבח שבעה באוקטובר ואף הצטרף למתקפה בבוקר 8 באוקטובר 2023, כ-25 שעות לאחר שהחלה בזירת עזה. חזבאללה שיגר רקטות ופצצות מרגמה לעבר מוצבי צה"ל בהר דב וחוות שבעא, וישראל הגיבה בירי טנקים, תקיפות מל"טים וירי ארטילרי על עמדות חזבאללה ליד גבול ישראל–לבנון. חילופי ירי, שכללו גם ירי טילי נ"ט ותקיפות מהאוויר, נמשכו חודשים רבים. צה"ל הגיב בפעולות סיכול ממוקד של מחבלים, בעיקר בדרום לבנון אך גם בעומק לבנון ובביירות, ובתקיפת אתרי אחסון וייצור אמל"ח ברחבי לבנון. צה"ל גם נהג לתקוף מהאוויר את חוליות משגרי הנ"ט לפני הירי. עם הימשכות הלחימה ארגון הטרור החל לשגר גם טילים וכטב"מים חמושים ומתאבדים לעומק רב יותר.

במהלך קיץ 2024 חלה הסלמה דרמטית בעימות, לאחר פגיעת הרקטה במג'דל שמס ברמת הגולן, שגרמה למותם של 12 ילדים ובני נוער, ופצעה 34 נוספים. ישראל הגיבה בהתנקשות בפואד שוכר, ובזמן שחזבאללה ניסה להגיב בירי יצא צה"ל למבצע זה הרגע בו תקפו מטוסי חיל האוויר את המשגרים. בספטמבר 2024, לאחר 11 חודשים של לחימה ופינוי תושבי הצפון, החל צה"ל בשלב חדש בלחימה – **[[מבצע חיצי הצפון]]**. אירועים גדולים בשלב זה היו התפוצצות זימוניות חזבאללה, הגדלת טווח השיגורים מלבנון לעבר הקריות, חיפה, עמק יזרעאל והכרמל, ההתנקשות באבראהים עקיל, ההתנקשות באבראהים קובייסי, ומבצע סדר חדש שבו תקף צה"ל את המפקדה הראשית של חזבאללה ברובע הדאחייה בביירות והרג, בין היתר, את חסן נסראללה מנהיג הארגון ואת עלי כרכי. ב-30 בספטמבר צה"ל החל ב**[[התמרון הקרקעי בלבנון במלחמת חרבות ברזל|תמרון קרקעי בדרום לבנון]]**, במהלכו טיהר צה"ל את המרחבים הסמוכים לגבול מתשתיות של חזבאללה וכוח רדואן.

בתום 13 חודשי לחימה, ב-27 בנובמבר 2024, נכנסה לתוקפה הפסקת האש בין ישראל ללבנון שנחתמה בהסכם ישראל–לבנון 2024. גם לאחר הפסקת האש המשיכה ישראל לתקוף תשתיות של חזבאללה בלבנון, על פי תנאי ההסכם, ב-2 במרץ 2026 קרסה הפסקת האש בעקבות הצטרפות חזבאללה למלחמת שאגת הארי עם איראן וכך התחדשה המלחמה בלבנון עם חידושי הירי הרקטי לצפון ולמרכז הארץ ותקיפות ותמרון של צה"ל בלבנון.

עקב הלחימה פונו בהוראת הממשלה חלק מתושבי הגליל העליון, ורבים אחרים התפנו ביוזמתם. עם תחילת המלחמה, בשל חשש ממשי לחיי האזרחים, פינתה ישראל יישובים בעומק של שני קילומטר מגבול ישראל–לבנון, בהם מטולה, קיבוץ חניתה, קיבוץ מנרה, קיבוץ ראש הנקרה ועשרות אחרים, והם נותרו ריקים מאדם למעט חיילי צה"ל, כיתות כוננות ומספר מצומצם של תושבים. בכל תקופת המלחמה, טיווח חזבאללה את היישובים הנטושים בירי טילים ונשק מדויק נגד טנקים למטרת הרס שיטתי בתים ביישובים. העיר קריית שמונה פונתה חלקית, ונזק ואבדות נגרמו לבסיסי צה"ל באזור הצפון. גם מהצד השני, מספר העקורים בלבנון עמד על . הרס רב נגרם ביישובי דרום לבנון הסמוכים לגבול ונזק כבד נגרם לחקלאות בדרום לבנון.

## רקע
### לאחר מלחמת לבנון השנייה

כחלק מתוצאות מלחמת לבנון השנייה (2006) קיבלה מועצת הביטחון של האומות המאוחדות את החלטה 1701, האוסרת על הכנסת כל נשק לדרום לבנון, ופריסת כוח או"ם חמוש וצבא לבנון בדרום לבנון, תוך הרחקת חזבאללה מהגבול. חרף ההחלטה, חזבאללה שיקם בהדרגה את כוחו וגם התעצם משמעותית בדרום לבנון. חזבאללה עסק, בהכוונת איראן, בהתעצמות ברקטות ארוכות טווח, באיכויות ובהיקפים גדולים משמעותית ממה שהיו לו טרם המלחמה. למרות זאת, במשך רוב השנים מאז מלחמת לבנון השנייה, ולמרות תקריות, נשמר שקט יחסי באזור הגבול והארגון נמנע מתקיפת גבולה הצפוני של ישראל. גם לאחר ההתנקשות בעימאד מורנייה חזבאללה העדיף להפנות את מרצו כלפי לבנון עצמה והקרבות בסוריה, ולהתמקד בהתעצמות והכנה ללחימה עתידית עם ישראל, בהובלת כח רדואן, יחידת העילית של חזבאללה. חזבאללה איים בעבר להכניס אנשי כוחות עילית דרך הגבול שישתלטו על יישובים וערים בגליל. בין השנים 2013 ל-2015, ובחסות מלחמת האזרחים בסוריה, החלה איראן להעביר לסוריה טילים מדויקים כחלק מפרויקט דיוק הטילים, שבראשו עמד פואד שוכר.

חימוש חזבאללה נעשה גם בסיוע של רוסיה. ממדיו התגלו במלחמה עצמה עם תפיסת מצבורי נשק רוסי מתקדם על ידי צה״ל.

ב־2024 הוערך שלארגון יש בין 50,000 ל-100,000 לוחמים, כ-140,000 רקטות בטווח המכסה את כל שטח ישראל, מאות כטב"מים, טילי חוף־ים יאחונט, אלפי טילי נ"ט ומערכות נ"מ SA-22. חזבאללה בנה מנהרות אחדות שחדרו מלבנון לשטח ישראל, מתחת לגבול הצפון, כחלק מהכנה לתקיפה עתידית. ב־4 בדצמבר 2018 החל צה"ל במבצע מגן צפוני לנטרול מנהרות אלה.

### האיום הרקטי על ישראל
לפני המלחמה, פרסומים רבים טענו כי על פי הערכת מערכת הביטחון, חזבאללה יירה על העורף הישראלי כאלפי רקטות ביום במלחמה הבאה מולו. היקף ירי שכזה היה עלול להוביל לעשרות אתרי הרס ולפגיעה בתשתיות חיוניות בישראל כדוגמת מים וחשמל. כך למשל, מנכ"ל נגה, החברה הממשלתית שאחראית על ניהול מערכת החשמל בישראל, טען ביוני 2024, שחזבאללה יוכל להפיל בקלות את רשת החשמל בארץ. אך בחברת נגה אמרו ש"דברי המנכ"ל לא מייצגים את ההערכות".

### טבח שבעה באוקטובר

זמן קצר לאחר תחילת המתקפה שיגרו יחיא סינוואר ומוחמד דף איגרת לנסראללה ובה התנצלו על שלא עדכנו אותו מראש על מועד המתקפה (מחשש שהמידע יגיע למודיעין הישראלי), וביקשו שארגונו יצטרף ללחימה בישראל. ארגון הטרור חזבאללה הצטרף ללחימה כדי להזדהות ולתמוך בחמאס, וכדי לפתוח חזית נוספת שתחייב את ישראל להשקיע מאמצי ומשאבי לחימה בגבול הצפוני, על חשבון הלחימה ברצועת עזה. הארגון שיגר לעבר ישראל רקטות ארטילריות, פצמ"רים וטילי נ"ט, ואף אפשר למחבלים פלסטינים לחדור לשטח ישראל. בנוסף הפיץ חזבאללה סרטונים המתעדים כיצד הצלפים יורים במצלמות ואמצעי תצפית על גדר המערכת בגבול ישראל–לבנון על מנת להשביתם.

השלוחות הצבאיות של החמאס בלבנון והג'יהאד האסלאמי הפלסטיני בדרום לבנון השתתפו אף הן בפעילות, אך חזבאללה הוא הארגון העיקרי בזירה, כש־98% מהפעילות בה בוצע על ידו.

## מתקפות ההתשה בתחילת המלחמה
הלחימה התבצעה בהסלמה הדרגתית: בתחילה בוצעו תקיפות באמצעות ירי צלפים, ירי פגזי תותחים, שיגור פצצות מרגמה, טילי נ"ט (מונחים) ורקטות. לאחר כשלושה שבועות החל חזבאללה לעשות שימוש באמצעים נוספים, בהם כטב"מים מתאבדים, רקטות בורכאן ושיגור טילי נ"ט באמצעות משגר דו-קני בהפרש זמנים של כחצי שנייה. בינואר 2024 החל חזבאללה להשתמש באמצעי לחימה מתקדמים נוספים; כגון: טילי אלמאס המגיעים לטווח של כשמונה ק"מ, ורקטות כבדות בשם פלק 1 (Falaq 1). במקביל, הרחיב הארגון מעת לעת את טווח התקיפות לעומק צפון ישראל והחל לבצע תקיפות נגד קריית שמונה, הר מירון וצפת. יעד התקיפות והיקפן תלוי על פי רוב במספר תקיפות הנגד שבוצעו על ידי ישראל ובמספר ואופי ההרוגים בקרב פעיליו.

לצד חזבאללה השתתפו בלחימה גם חמאס בלבנון, הג'יהאד האסלאמי הפלסטיני, אמל, אל-ג'מאעה אל-אסלאמיה, המפלגה הסורית הסוציאלית-לאומית ו. הרוב המוחלט של התקיפות של חמאס והג'יהאד האסלאמי נגד ישראל מדרום לבנון בוצעו בשבועות הראשונים של הלחימה ועד פברואר 2024, כאשר לאחר מכן נרשמה ירידה חדה בפעילותם.

### אוקטובר 2023
[ממוזער|תקיפת תשתית טרור של [חזבאללה בהר דב]]
עם תחילת מתקפת הפתע של חמאס ופרוץ המלחמה, עלה החשש כי בחזבאללה מתואמים עם חמאס ונערכים לבצע מתקפה דומה במקביל. בפיקוד הצפון החלו מיד במירוץ נגד הזמן לסיכול אפשרות שכזו - צה"ל גייס מיד את אוגדות המילואים והנחה להתפרס בקווי ההגנה בגליל וברמת הגולן. בתוך שעות ספורות כל כוחות ההגנה נפרסו בשלושה מערכי הגנה הדוקים. מאות טנקים, קני ארטילריה ויחידות חי"ר נפרסו בגב ההר, אבל גם בוואדיות סביב היישובים ובתוכם. בוצע תגבור משמעותי של מערך ההגנה האווירית. כמו כן, הוכנסו לכוננות ספיגה כל כיתות הכוננות של היישובים סמוכי הגבול, וביישובי הצפון המרוחקים יותר התבצעה הערכת מצב וחידוד הנחיות עם פיקוד העורף.

כ-25 שעות מתחילת המלחמה, בבוקר 8 באוקטובר, ירה חזבאללה רקטות ופגזים לעבר אזור חוות שבעא. מוצב צה"ל ניזוק, ללא נפגעים. בתגובה ירה צה"ל פגזי ארטילריה, פגזי טנקים ממוצב אסטרה, ומזל"ט לדרום לבנון והרס אוהל של חזבאללה שנבנה בשטח ישראל חודשים אחדים קודם לכן. ניסיון של מחבלי חזבאללה להקים מחדש את האוהל הופסק בירי אזהרה.

בשעות הצהריים של 9 באוקטובר, חדרו ארבעה מחבלים מלבנון בסמוך לקיבוץ אדמית, מתוכם שניים נהרגו ושניים הצליחו לשוב ללבנון. חזבאללה הכחיש מעורבות בתקרית, והג'יהאד האסלאמי הפלסטיני קיבל אחריות על החדירה. חזבאללה הודיע על מותם של שלושה מחברי הארגון. בתגובה לחדירה תקפו כלי טיס של צה"ל מטרות טרור בדרום לבנון ליד העיירות מרווחין, עייתא א-שעב וא-ד'והיירה בנפת בינת ג'בייל, ובתקיפות נהרגו חמישה מחבלי חזבאללה. בהיתקלות נהרגו שלושה לוחמי צה"ל – סא"ל עלים עבדאללה, סגן מפקד חטיבה 300, רס"ל ג'ואד עמאר מחורפיש, ורס"ל (מיל') גלעד מולכו מתל אביב. בשעה 20:00 טיל נ"ט שוגר מלבנון נגד מוצב אביבים, ללא נפגעים. בתגובה צה"ל תקף בארטילריה עמדות של חזבאללה בדרום לבנון. בשעה 21:15 שוגרו רקטות מלבנון לעבר ישראל, ללא נפגעים. צה"ל הגיב בירי ארטילרי.

ב-10 באוקטובר, בסביבות 17:20 שוגרו 14 רקטות לעבר ישראל, מתוכן יורטו ארבע על ידי כיפת ברזל ועשר רקטות נפלו בשטח פתוח באזור שלומי וחניתה. צה"ל הגיב בירי ארטילרי ותקף שתי עמדות תצפית של חזבאללה באמצעות טנקים.

ב-11 באוקטובר, לאחר השעה 10:30 בבוקר, נורה טיל נ"ט מלבנון לעבר עמדה צבאית בסמוך לערב אל-עראמשה. בתגובה תקף צה"ל מטרות בלבנון. סמ"ר (מיל') מתניה אלסטר נהרג כתוצאה מירי הנ"ט. בשעות הערב נשמעו התרעות בכל מחוז הצפון וגם בחיפה ובקריות עקב חשש למתקפת מל"טים כשבפועל החשד נשלל. לפי פרסומים, בישראל שקלו לבצע מתקפת מנע גדולה בלבנון באותו הזמן אך הוחלט לוותר על כך.

ב-13 באוקטובר, לפי דובר צה"ל ב-16:56 אירע פיצוץ בגדר הגבול בחניתה ונגרם נזק קל לחומה. אחרי סריקות נשלל החשד לפיגוע חדירה. בתגובה תקף צה"ל בירי ארטילרי וירי טנקים עמדות של חזבאללה. בהמשך היום לאחר חשד לירי מקלעים אל עבר הקיבוץ משגב עם, צה"ל פתח בירי ארטילרי לעבר לבנון. בתגובה חזבאללה ירה רקטה בודדת אל עבר היישוב, אשר יורטה על ידי כיפת ברזל. בצד הלבנוני נהרג העיתונאי עיסאם עבדאללה.

בליל 14 באוקטובר יירטו כוחות חיל האוויר הישראלי כטב"ם שחדר לשמי ישראל מכיוון לבנון וחזבאללה שיגר טיל קרקע-אוויר נגד כלי טיס ישראלי. צה"ל פרסם סרטון שבו כלי טיס בלתי מאויש הורג שלושה מחבלים חמושים שחצו את הגבול לכיוון ישראל, סמוך למושב מרגליות. בשעות הצהריים ירה חזבאללה מעל ל-50 פצצות מרגמה ושישה טילי נ"ט לעבר הר דב, צה"ל הרג שני מחבלים שניסו לחדור לשטח ישראל ותקף ארטילרית בחוות שבעא.

ב-15 באוקטובר, בשעות הלילה, הופעלה אזעקה בשדה אליעזר בעקבות מטרה חשודה, שוגר מיירט לעבר המטרה. חזבאללה שיגר חמישה טילי נ"ט לעבר צפון ישראל: בשעות הבוקר ירה חזבאללה לעבר המושב שתולה והרג פועל בניין ובנוסף נפצעו עובד במקום באורח בינוני ושניים באורח קל. כמו כן בוצע ירי לעבר מוצב צה"ל בגבול ישראל–לבנון. מספר פעמים במהלך היום בוצע ירי לעבר כוח צה"ל באזור הגבול, ובאחת התקריות נהרג קצין צה"ל, סגן אמיתי צבי גרנות (בנו של הרב תמיר גרנות). חזבאללה לקח אחריות על הריגתו. בשעות אחר הצהריים הזרוע הצבאית של חמאס שלוחת לבנון שיגרה מספר רקטות לנהריה, שלומי ויישובי הגליל המערבי, לפי דובר צה"ל זוהו כתשעה שיגורים לעבר ישראל, מתוכם יורטו כחמישה.

בשעות הבוקר של 16 באוקטובר החליט צה"ל על פינוי התושבים מהיישובים במרחק שני ק"מ מגבול ישראל–לבנון. אחר הצהריים ובערב בוצע ירי טיל נ"ט וכן ירי בנשק קל לעבר כוחות צה"ל באזור הגבול, ללא נפגעים. צה"ל תקף באמצעות ארטילריה.

ב-17 באוקטובר, בשעות הבוקר, נהרגו ארבעה מחבלי חזבאללה שניסו לחדור לשטח ישראל לקיבוץ חניתה ולהטמין מטען חבלה. מאוחר יותר נהרג מחבל חזבאללה נוסף. במהלך היום נורה טיל נגד טנקים מלבנון לעבר מטולה, שפצע שלושה ישראלים, מתוכם אחד במצב בינוני. בוצע מלבנון ירי טילי נ"ט לעבר מוצב עדי, קיבוץ יפתח וזרעית, וכן זוהו שני שיגורי ירי תלול מסלול משטח לבנון אל בית הלל והעיר קריית שמונה שלא גרמו לנפגעים. קצת לפני השעה שש יירט מערך ההגנה האווירית כלי טיס בלתי מאויש שהתקרב למרחב האווירי של ישראל משטח לבנון.

ב-18 באוקטובר, בשעות אחר הצהריים, בוצע ירי מנשק קל לעבר מוצבי צה"ל בזרעית ובראש הנקרה, ובנוסף לכך בוצעו גם מספר יריות של טילי נ"ט לעבר מרחב מוצב דבורנית ואזור קיבוץ מנרה. צה"ל הגיב בארטילריה לעבר מקורות הירי. כמו כן, זוהו תשעה שיגורי ירי תלול מסלול לעבר קריית שמונה, מתוכם יורטו ארבעה, וטילי נ"ט נורו לעבר מנרה, מלכיה ומטולה. ב-18:46 כטב"ם של צה"ל הרג חוליית מחבלים ששיגרה פצצות מרגמה לעבר מרחב תורמוס. בנוסף הוחלט על פינוי היישובים עד 5 ק"מ מגבול לבנון.
ממוזער|לוחם צה"ל בגבול הצפון
ב-19 באוקטובר, מתחילת השעה 16:00, נורו מעל 30 רקטות לעבר יישובי קו העימות, ונפצעו מספר אזרחים ישראלים. שלוחת חמאס בלבנון לקחה אחריות על הירי, וצה"ל הגיב בירי ארטילרי. בסביבות 16:06 זוהו שישה שיגורים של ירי תלול מסלול לעבר הגליל המערבי ולראשונה במלחמה לעבר העיר נהריה, חמישה נפלו בשטחים פתוחים והנותר יורט בהצלחה. מאוחר יותר התקבל דיווח על ירי טיל נ"ט לעבר מוצב דבורנית וירי נשק קל במרחב זרעית, ללא נפגעים.

ב-20 באוקטובר ירה מחבל לעבר לוחם צה"ל במילואים בסמוך למושב מרגליות ופצע אותו באורח קשה. המחבל נהרג בתום מרדף. תושבי מנרה, משגב עם וכפר גלעדי התבקשו להיכנס למרחבים מוגנים עד להודעה חדשה. אחר הצהריים בוצעו מספר שיגורים מלבנון לעבר גזרת הר דב ומטולה, וכוחות צה"ל השיבו בירי ארטילרי לעבר מקורות הירי. ירי נ"ט לעבר נטועה גרם למותו של לוחם צה"ל, סמ"ר במיל' עומר בלוה, ולפציעתם של שלושה לוחמים נוספים. באותו יום הרג צה"ל חמש חוליות מחבלים של ארגון הטרור חזבאללה, ובלילה תקף מטרות נוספות. בנוסף, הוחלט על פינוי העיר קריית שמונה לבית הארחה במימון המדינה.

ב-21 באוקטובר המשיכו חוליות מחבלים לשגר רקטות וטילי נ"ט לעבר ישראל. כטב"מים ישראלים פגעו בשתי חוליות ששיגרו רקטות וטילי נ"ט לעבר הר דב, ובחוליה ששיגרה טיל נ"ט לעבר מרגליות. שני עובדים זרים נפצעו בינוני וקל מטילי נ"ט במרחב חניתה, ובקיבוץ ברעם טיל נ"ט גרם לפציעת לוחם צה"ל באורח קשה, ושני חיילים נוספים נפצעו קל. כוחות צה"ל הגיבו באש לעבר מקורות הירי. כמו כן, הודיע שר הביטחון יואב גלנט שחזבאללה החליט להצטרף למלחמה.

במהלך 22 באוקטובר שיגרו חוליות מחבלים טילי נ"ט לעבר המרחבים זרעית, ציפורן, הר דב, תורמוס ושושן, ללא נפגעים. צה"ל הגיב בירי טנקים וארטילריה. צה"ל תקף שמונה חוליות מחבלים ביממה וסיכל שיגורי רקטות וטילי נ"ט. בבוקר יורט כלי טיס בלתי מאויש שהתקרב מלבנון לשטח ישראל, ומרגמות שנורו לעבר קיבוץ יפתח נפלו בשטח פתוח. הוחלט ש-14 יישובים נוספים בגבול הצפון יפונו במימון המדינה.

צה"ל יירט ב-23 באוקטובר באזור עכו כלי טיס עוין שחדר מלבנון. חילופי האש, הכבדים ביותר בגבול ישראל–לבנון מאז מלחמת לבנון השנייה, גרמו ללבנונים רבים באזור לנוע צפונה מאז תחילת הלחימה, רבים מהם לעיר צור.

ב-24 באוקטובר הרג צה"ל מחבל שניסה לשגר רקטה לעבר ישראל מדרום לבנון סמוך למרחב ברעם. טילי נ"ט נורו לעבר שתולה ומנרה ללא נפגעים, וצה"ל הגיב באמצעות ירי ארטילרי. בהמשך היום כלי טיס של צה"ל תקף חוליית מחבלים בשטח לבנון והשמיד אמצעי לחימה. צה"ל תקף באמצעות כטב"מ וארטילריה חוליות מחבלים שביצעו ירי מרגמה וטילי נ"ט לעבר מוצבי צה"ל במרחב נטועה ואלקוש ולעבר קיבוץ יפתח.

ב-25 באוקטובר תקף צה"ל שתי חוליית מחבלים שניסו לירות טילי נ"ט לעבר ישראל, ומחבלים ששיגרו טיל נ"ט לעבר טנק צה"ל במרחב אביבים. ארבע רקטות ששוגרו מלבנון לעבר ישראל בסביבות השעה 16:00 נפלו בשטחים פתוחים, ולא שוגרו מיירטים על פי מדיניות. מספר חוליות מחבלים זוהו במרחב דוב"ב וערב אל-עראמשה. בשעות הערב צה"ל תקף מטרות צבאיות של ארגון חזבאללה. בלילה יירט מערך ההגנה האווירית טיל קרקע-אוויר ששוגר מלבנון לעבר כלי טיס בלתי מאויש של צה"ל. כלי טיס של חיל האוויר הישראלי תקף בתגובה את מקור הירי.

ב-26 באוקטובר השמיד צה"ל ארבע חוליות חזבאללה, ובסך הכול 35 חוליות מאז תחילת הלחימה. בשעות הצוהריים של יום המחרת נורו מספר רקטות מאזור לבנוני שמצפון לחוות שבעא לרמת הגולן, אך הן נפלו בגולן הסורי. בתגובה הותקפו למחרת תשתיות חזבאללה. בשעות אחר הצהריים ביצעו מחבלים ירי משטח לבנון לעבר מוצב צה"ל לעבר מרחב אביבים ולעבר מרחב משגב עם, ללא נפגעים. כוחות ארטילריה תקפו את מקורות הירי.

ב-28 באוקטובר הפיל צה"ל טיל קרקע-אוויר שנורה משטח לבנון לעבר כלי טיס בלתי מאויש של צה"ל. צה"ל תקף את מקור הירי שממנו שוגר הטיל. כלי טיס מאויש תקף חוליית מחבלים שניסתה לשגר טילי נ"ט משטח לבנון לעבר שטח ישראל במרחב חניתה. ביום זה זוהו מספר שיגורים מלבנון לעבר ישראל ולעבר מוצבי צה"ל שנפלו בשטחים פתוחים, והופעלו התרעות במשגב עם, ערב אל-עראמשה, מרגליות ושתולה. צה"ל הגיב בתקיפת מטרות צבאיות של חזבאללה.

ב-29 באוקטובר בשעות הצהריים זוהו מספר שיגורים משטח לבנון לעבר מרחב הר דב שנפלו בשטח פתוח, וזוהתה חוליית מחבלים שניסתה לשגר לשגר טילי נ"ט לעבר מרחב אביבים. צה"ל השיב ארטילריה ותקף את שתי החוליות יחד עם אמצעי לחימה רבים שנשאו עמם, ובתגובה לירי תקף מן האוויר תשתיות צבאיות של ארגון הטרור חזבאללה. בערב תקף צה"ל שתי חוליות נ"ט ושני מחבלים: פעיל חזבאללה שניסה לשגר רחפן לקיבוץ מנרה, ומחבל שהתקרב לגבול בחניתה. בשעות אחר הצהריים והערב בוצעו מעל 20 שיגורים מלבנון לאזורים שונים בישראל, בהם מרחב מלכיה ומרחב ערב אל-עראמשה, נהריה, שלומי והסביבה. לראשונה במלחמה, בוצעו שיגורים גם לעבר אזור ראש פינה וחצור הגלילית, והיה זה הירי לטווח הרחוק ביותר מתחילת המלחמה. בקריית שמונה נגרם נזק לבית מפגיעת רקטה, אך לא היו נפגעים. צה"ל השיב באש לעבר מקורות הירי.

ב-30 באוקטובר, בשעות הצהריים, ירו מחבלים לעבר מוצב צה"ל בגבול לבנון, בתגובה תקף צה"ל בירי ארטילרי לעבר מקור הירי ולעבר תשתיות צבאיות של ארגון חזבאללה. שעה לאחר מכן שוב ירו מחבלים לעבר מספר מוצבי צה"ל בגבול לבנון. צה"ל הגיב בירי ארטילרי ובמרגמות. בעקבות הירי הופעלה אזעקה בשלומי ובסביבה. בשעות אחר הצהריים הופעלה התראה במושב אלקוש. זוהו שני שיגורים שחצו לשטח ישראל ונפלו בשטחים פתוחים. בנוסף מחבלים ירו שלושה טילי נ"ט לעבר מרחב בירנית. כוחות צה"ל הגיבו בירי ארטילרי לעבר מקורות הירי בשטח לבנון. כמו כן צה"ל תקף חוליית מחבלים שניסתה לשגר פצצות מרגמה לעבר מרחב ראש הנקרה.

בשעות הלילה של 31 באוקטובר תקף צה"ל תשתיות חזבאללה. בשעות הצהריים בוצע ירי נ"ט לעבר שני מוצבי צה"ל בגבול לבנון ובנוסף זוהו שני שיגורים כושלים משטח לבנון לעבר מרחב מטולה שלא חצו את שטח ישראל כמו כן כוחות צה"ל תקפו חוליית מחבלים שניסתה לשגר טילי נ"ט. כוח צה"ל הגיב בירי לעבר מקורות הירי. כשעה לאחר מכן חשודים ירו לעבר מוצב צה"ל בגבול לבנון ובנוסף זוהו שיגורי פצצות מרגמה משטח לבנון שנפלו בשטחים פתוחים במרחב תל חי, בתגובה צה"ל תקף תשתיות חזבאללה והגיב בירי לעבר מקורות הירי. שעה לאחר מכן בוצע ירי פצצות מרגמה לעבר מרחב ערב אל-עראמשה שנפלו בשטחים פתוחים. כוח צה"ל הגיב בירי ארטילרי.

### נובמבר 2023
בשעות הלילה של 1 בנובמבר הפיל צה"ל טיל קרקע-אוויר שנורה משטח לבנון לעבר כלי טיס מאויש מרחוק של צה"ל. צה"ל תקף את מקור הירי ואת החוליה שביצעה את הירי.

טנק של צה"ל תקף חוליית מחבלים שניסתה לשגר טילי נ"ט משטח לבנון לעבר מרחב זרעית. טיל נ"ט נורה לעבר מרחב יפתח ובתגובה צה"ל באש ארטילרית לעבר מקורות הירי. בשעות אחה"צ הופעלה התראה באזור שתולה – זוהו מספר שיגורי פצצות מרגמה שנפלו בשטחים פתוחים ובנוסף שוגרו פצצות מרגמה לעבר מרחב שומרה – צה"ל תקף את חוליית המחבלים. כמו כן טנק של צה"ל תקף חוליות מחבלים שניסו לשגר טילי נ"ט משטח לבנון לשטח ישראל במרחב שתולה.

במהלך ליל 2 בנובמבר נורה טיל קרקע-אוויר לעבר כלי טיס מאויש מרחוק של צה"ל. בתגובה, כוחות צה"ל תקפו את החוליה שביצעה את הירי ואת אתר השיגור שממנו שוגר הטיל. לא נגרם נזק לכלי הטיס. בנוסף, זוהו מספר שיגורים משטח לבנון לעבר מרחב הר דב והחרמון, שנפלו בשטחים פתוחים. כוחות ארטילריה תקפו בתגובה את מקור הירי. בשעות הצהריים מחבלים ירו טיל נ"ט לעבר מוצב צה"ל במרחב מנרה ובנוסף כוחות צה"ל תקפו חוליה שניסתה לשגר טילי נ"ט משטח לבנון לעבר שטח ישראל במרחב ליבנה. זוהתה פגיעה. בנוסף, תקפו הכוחות שתי עמדות שיגור טילי נ"ט בשטח לבנון. בשעה 15:30 הופעלה אזעקה באזור ערב אל-עראמשה ובאזור משגב עם זוהו כ-25 שיגורים. לקראת השעה 17:00 הופעלו לראשונה אזעקות צבע אדום בגוש חלב והסביבה ואף בעיר צפת והר מירון לאחר ששוגרו 20 רקטות מדרום לבנון – כוחות צה"ל תקפו מטרות חזבאללה – ולקראת השעה 17:20 הופעלה אזעקה בקריית שמונה, מרגליות, בית הלל ובמנרה – לאחר ששלוחת חמאס בלבנון שיגרה 12 רקטות וכתוצאה מכך שניים נפצעו בינוני וקל מפגיעה ישירה בכביש 90 בקריית שמונה. חמאס שלוחת לבנון וחזבאללה לקחו אחריות על הירי. חזבאללה הודיע על עוד חמישה הרוגים מכוחותיו, שהעלו את מניין מחבלי חזבאללה שנהרגו במלחמה ל-55 או יותר.

בשעות הבוקר של 3 בנובמבר השמיד צה"ל חוליית חזבאללה שניסתה לשגר טילי נ"ט. בשעות הצהריים חוליית מחבלים שיגרה משטח לבנון טיל נ"ט לעבר מוצב צה"ל במרחב מתת. אין נפגעים. בתגובה כוחות צה"ל שבמרחב זה השיבו בירי ארטילרי לעבר מקור הירי. בשעות הערב טנק של צה"ל תקף שתי עמדות שיגור נ"ט ועמדה צבאית של ארגון הטרור חזבאללה, בשטח לבנון במרחב יפתח בתגובה לכמה וכמה שיגורים של נ"ט שבוצעו מהעמדות הללו לעבר מרחב זה. בנוסף, כלי טיס של צה"ל הרג מחבל שהתקרב לעבר מרחב הגדר באזור היישוב שלומי. חזבאללה הודיע על עוד שני הרוגים, מספר ההרוגים הגיע ללפחות 57 מחבלי חזבאללה.

צה"ל העמיד בכוננות עליונה את מטוסי ה"אדיר" (F-35I), כחלק מהיערכות רחבה להידרדרות בגזרת הצפון וכמסר מאיים לחזבאללה ושותפיה בלבנון ובסוריה וכהכנה לנאום שנשא חסן נסראללה ביום שישי ב-15:00.

בבוקר 4 בנובמבר השמיד צה"ל שתי חוליות נ"ט בדרום לבנון, לאחר מכן זוהו מספר שיגורים שחצו משטח לבנון לשטח ישראל במרחב דבורנית ובמרחב יקינטון. לא היו נפגעים – כוחות צה"ל תקפו את מקורות הירי. לאחר פחות משעה הופעלה אזעקה ביישובים דישון ומלכיה. בתגובה תקפו מטוסי קרב של צה"ל תשתיות טרור, מחסני רקטות ומתחמים המשמשים את ארגון חזבאללה. כמו כן מספר ההרוגים בחזבאללה עלה ל-58 ובנוסף הארגון עלה מדרגה בירי לעבר ישראל וירה שתי רקטות עתירות משקל מדגם בורכאן לעבר מוצב ישראלי בגבול שלא גרמו לנפגעים.

מספר רחפנים של חזבאללה שהיו בדרכם לשטח ישראל זוהו במרחב הר דב, צה"ל ביצע ירי מרגמות למיסוך – והרחפנים חזרו לשטח לבנון. מאוחר יותר באותו ערב רחפנים נוספים חדרו לשטח ישראל, רחפן אחד יורט במרחב מטולה, ורחפן נוסף יורט באזור מוצבי צה"ל בחרמון. בשעות הלילה בוצע ירי נ"ט משטח לבנון אף הוא (כמו ירי הרחפן האחרון) לעבר מרחב היישוב מטולה. בתגובה לירי זה צה"ל שיגר פצצות תאורה ותקף את המקורות הירי שבכפרים קליעה וראמיה שבדרום לבנון בארטילריה.

בשעות הבוקר של 5 בנובמבר הופעלה התרעת צבע אדום במרחב היישוב מתת, שוגר טיל מיירט לעבר מטרה חשודה שחצתה משטח לבנון לשטח ישראל. מאוחר יותר באותו הבוקר הופעלו התרעות צבע אדום גם ביישובים יראון ואביבים כתוצאה מירי של פצמ"רים וטילי נ"ט לעבר מרחב זה. כמעט במקביל כטב"ם של חזבאללה הופל בעומק שטח לבנון לאחר שהיה במעקב על ידי מערכות הגילוי והבקרה של מערך ההגנה האווירית. מספר ההרוגים הרשמי בחזבאללה עלה ל-61. אזרח ישראלי נהרג בקיבוץ יפתח שבגליל העליון מירי נ"ט לעבר משאית, צה"ל הגיב בירי ארטילריה לעבר מקור הירי. בשעות אחר הצהריים צה"ל תקף כלי רכב בשטח לבנון אשר "זוהה כרכב חשוד ובו מספר מחבלים". במכונית הייתה משפחה, ובתקיפה נהרגו שלוש ילדות וסבתן. דובר צה"ל מסר: "נבדקת הטענה כי ברכב היו מספר אזרחים בלתי מעורבים. האירוע בבדיקה". בשעות הערב עקב התראה לאירוע ביטחוני התבקשו תושבים השוהים במספר יישובים במועצה אזורית הגליל העליון להיכנס למרחבים המוגנים. באותן שעות שוגרו רקטות לעבר קריית שמונה. חלקן נפלו בעיר וגרמו נזק למבנים ולמכוניות.

בשעות אחר הצהריים של 6 בנובמבר שיגרו מחבלים מלבנון 30 רקטות אל עבר הגליל המערבי, נהריה, ולראשונה במלחמה אף לעיר עכו ואזור הקריות. לפני כן שוגרו כ-14 טילי נ"ט ופצמ"רים והופעלו התראות ביישובים מלכיה, אביבים ודישון. חמאס לקח אחריות על שיגור הרקטות. דקות לאחר שיגורי הרקטות הללו, יורטו שני רחפנים בגבול הצפון ליד ערב אל-עראמשה. בשתולה הופעלו שלוש אזעקות בשל פעילות צה"ל. מספר ההרוגים הרשמי של חזבאללה עלה ל-63.

ב-7 בנובמבר, בשעות הבוקר, תקף טנק של צה"ל חוליית מחבלים שניסתה לשגר טילי נ"ט משטח לבנון לעבר שטח ישראל סמוך למרחב היישוב שתולה. לפני כן תקפו כוחות צה"ל עמדת חזבאללה, על מנת להסיר איום. בשעות הצהריים יירטו לוחמי מערך ההגנה האווירית מטרה חשודה שזוהתה בגבול לבנון לפני שחדרה לעבר שטח ישראל ובנוסף לכך באותה העת מחבלים ירו לעבר מוצב צה"ל במרחב ערב אל-עראמשה, ללא גרימת נפגעים. הכוחות שבשטח הגיבו בירי ארטילרי לעבר מקור הירי. בשעות אחר הצהריים הופעלו אזעקות ביישובים עין קנייא ומסעדה שבצפון רמת הגולן, וביישובים קיבוץ דן, דפנה, שניר ושאר ישוב שבגליל העליון בעקבות שיגורם של כ-20 רקטות שחצו משטח לבנון לשטח ישראל. בתגובה לשיגורים הללו צה"ל הגיב בירי ארטילרי מאסיבי לעבר מקורות הירי.

ב-8 בנובמבר שיגרו מחבלים טיל נ"ט לעבר כוח צה"ל במרחב דוב"ב, כתוצאה מהירי שני לוחמי צה"ל נפצעו באורח קל ובינוני ופונו לקבלת טיפול רפואי – צה"ל הגיב בירי ארטילרי לעבר מקורות הירי. בנוסף זוהו שיגורים לעבר מרחב שתולה ומרחב יפתח – לא היו נפגעים, צה"ל תקף בירי טנקים וארטילריה לעבר מקורות הירי. כמו כן כוח צה"ל תקף עמדת שיגור נ"ט של ארגון הטרור חזבאללה. באותו יום צה"ל תקף חוליית מחבלים סמוך לראש הנקרה. במהלך יום המחרת זיהו כוחות צה"ל חמש חוליות נ"ט, שתיים זוהו בשטח לבנון במרחב בירנית ובמרחב יפתח, ושלוש שיגרו טילי נ"ט לעבר מצפה עדי, לעבר מרחב היישוב אדמית ולעבר מוצב צה"ל במרחב מטולה, ללא נפגעים. צה"ל הגיב בתקיפה באמצעות טנקים וארטילריה, וכן תקף מחבלים שירו לעבר כטב"ם של צה"ל במרחב הר דב. בשעות אחר הצהריים נורו פצמ"רים לעבר שטח ישראל והופעלו התרעות ביישובים אבן מנחם ושתולה. כוחות צה"ל תקפו את המשגר שממנו בוצע הירי. בשעות הערב מטוסי קרב ואמצעי ארטילריה (בהם עוקץ פלדה) של צה"ל תקפו תשתיות טרור, עמדות תצפית ואמצעים טכנולוגיים של חזבאללה בשטח לבנון.

ב-10 בנובמבר בשעות הצהריים שיגרו מחבלים טיל נ"ט משטח לבנון לעבר מוצב צה"ל שבמרחב מנרה. שלושה חיילים נפצעו באורח קשה. בתגובה תקפו כוחות צה"ל בארטילריה את מקור הירי. בשעות אחר הצהריים שלושה כלי טיס בלתי מאוישים מתאבדים חדרו לשטח מדינת ישראל מלבנון, לוחמי מערך ההגנה האווירית יירטו כלי אחד, שני כלי טיס נוספים נפלו במרחב הצפון אחד מהם פגע בשני חיילי צה"ל שאחד נפצע באורח קשה, והשני באורח בינוני.

במהלך ליל 11 בנובמבר זוהו שיגורים לעבר כלי טיס של צה"ל שפעל במרחב גבול לבנון, כטב"ם תקף את המשגר שממנו בוצע הירי. בשעות הבוקר זוהה שיגור לעבר מרחב מרגליות שנפל בשטח פתוח, בתגובה צה"ל תקף בארטילריה תשתיות צבאיות של ארגון הטרור חזבאללה. אחר הצהריים הופלה מטרה אווירית שזוהתה חוצה את הגבול לעבר שטח ישראל במרחב הקיבוץ כברי, ויורטו שתי מטרות חשודות נוספות באזור הגבול. טנק של צה"ל תקף חוליית מחבלים שניסתה לשגר טילי נ"ט לעבר שטח ישראל במרחב ערב אל-עראמשה, וזוהו גם שיגורי מרגמות ונ"ט לעבר מוצבי צה"ל במרחב הגבול.

מ-12 בנובמבר שינה חזבאללה את טקטיקת ירי טילי הנ"ט והחל לירות ממקומות שונים לאותה מטרה כדי להגדיל את סיכויי הפגיעה. בשעות הבוקר שיגרה חוליית מחבלי חזבאללה טיל נ"ט לעבר מרחב דוב"ב, וגרם למותו של עובד חברת החשמל תושב טבריה, ולפציעתם של חמישה עובדים נוספים באורח קשה. צה"ל הגיב בתקיפת החוליה. לאורך היום בוצעו למעלה מ-15 שיגורים מלבנון לעבר אזורים שונים הצפון: גורנות הגליל, שתולה, קריית שמונה והסביבה, שלומי, ראש הנקרה והסביבה. בהמשך היום הורחב הירי לעכו, דרום הגליל המערבי ולקריית ביאליק. שלוחת חמאס לבנון לקחה אחריות על הירי. בלילה תקפו כוחות צה"ל שתי חוליות מחבלים שניסו לשגר טילי נ"ט לעבר שטח ישראל, ושתי חוליות מחבלים ששיגרו פצצות מרגמה במרחב מנרה ויראון. זוהו גם שיגורי פצצות מרגמה לעבר מרחב יקינטון. כתוצאה מהירי במנרה נפצעו שבעה לוחמי צה"ל במצב קל.

במהלך ליל 13 בנובמבר תקפו כוחות צה"ל חוליית מחבלים חמושה שזוהתה בשטח לבנון במרחב בירנית, זוהתה פגיעה במחבלים. בבוקר שוגרו מרגמות מלבנון לעבר אזור גורנות הגליל וערב אל-עראמשה, אך נפלו בשטחים פתוחים ללא נפגעים. מחבלים שיגרו טיל נ"ט לעבר מרחב נטועה, והוסיפו לירות לעבר מרחב נטועה – כתוצאה מהירי שני לוחמי צה"ל מגדוד 299, חטיבה 300 נפצעו באורח קשה, כמו כן בוצע ירי נ"ט לעבר מוצב צה"ל בשתולה. לקראת השעה 13:00 אירע בלבול נרחב בהתראות פיקוד העורף, בצפת חדר כלי טיס בלתי מאויש ובעכו זוהו מספר שיגורים. לאחר מכן דווח על שיגור טיל נ"ט לעבר מרחב ברעם.

ב-14 בנובמבר, בשעות הלילה, זוהו מספר שיגורים לעבר מוצב צה"ל במרחב מלכיה, יורט רק טיל אחד – השאר נפלו בשטח פתוח. בשעות הבוקר יורטה מטרה חשודה סמוך לחופי עכו. במהלך הבוקר טנק של צה"ל תקף חוליית מחבלים שניסתה לשגר טילי נ"ט משטח לבנון למרחב יפתח, כמו כן במהלך היום, מחבלים שיגרו טילי נ"ט ופצצות מרגמה לעבר מוצבי צה"ל במרחב מרגליות, ערב אל-עראמשה ויפתח ולעבר מרחב שומרה ומתת. בנוסף זוהו שיגורים לעבר מרחב הר דב ומרגליות ומחבלים ירו מנשק קל לעבר מרחב משגב עם. בשעות הצהריים של יום המחרת, זוהו מספר שיגורים לעבר שטח ישראל, מספר רקטות נפלו בשטחים פתוחים – לא היו נפגעים. צה"ל תקף בירי ארטילרי את מקורות הירי.

ב-16 בנובמבר, בשעות הבוקר, כוחות צה"ל תקפו מחבל שהתקרב לגבול בשלומי. בשעות הצהריים זוהו מספר שיגורים לעבר אבן מנחם ושתולה, הופעלו אזעקות: מספר רקטות נפלו בשטחים פתוחים, בנוסף מחבלים ביצעו מספר שיגורים לעבר מרחב משגב עם ולעבר מוצבי צה"ל במרחב מטולה ויפתח, כמו כן מחבלים שיגרו טילי נ"ט לעבר מוצב צה"ל במרחב דוב"ב, בירנית וראש הנקרה והותקפה חוליית מחבלים שניסתה לשגר טילי נ"ט, בכל האירועים לא היו נפגעים. וצה"ל תקף בירי ארטילרי את מקורות הירי. כמו כן לקח חזבאללה אחריות על ירי של שישה טילי נ"ט מהבוקר, ללא נפגעים, ועל תשע פעולות טרור נגד ישראל בגבול לבנון מהבוקר. בנוסף הודיע על עוד שני מחבלים שנהרגו משירותיו, כך שמספר הרוגיו עלה ל-76 הרוגים מתחילת המלחמה.

בליל 17 בנובמבר תקף צה"ל בלבנון בתגובה לשיגור פצמ"רים למוצב תורמוס. בשעות הבוקר זוהו שיגורים לעבר המרחבים מנרה ומלכיה. בשעה 13:16 הופעלו אזעקות בערב אל-עראמשה ואדמית – זוהו מספר שיגורי פצצות מרגמה שנפלו בשטח פתוח, לא היו נפגעים בשני האירועים. צה"ל תקף את מקורות הירי. בשעות הצהריים זוהו מספר שיגורי טילי נ"ט לעבר מרחב שומרה, שתולה ומנרה – כתוצאה מהירי במנרה נפצעו ארבעה אנשים, בהם אחד במצב קשה. כמו כן כוחות צה"ל זיהו במרחב מטולה רחפן שחדר לשטח ישראל – הכוחות הפילו אותו, על פי החשד הוא נשא חומר נפץ. בנוסף זוהו שיגור מלבנון לעבר מוצב צה"ל במרחב הר דב שנפל בשטח פתוח – צה"ל תקף את המשגר.

ב-18 בנובמבר, בשעות הלילה, יירט צה"ל טיל קרקע-אוויר ששוגר לעבר כלי טיס בלתי מאויש של צה"ל משטח לבנון, בתגובה מטוסי קרב השמידו מערכת טק"א מתקדמת. לקראת השעה 10:00 הופעלו אזעקות בסאסא ובשתולה – זוהו 25 שיגורים שנפלו בשטח פתוח, לא היו נפגעים. בתגובה צה"ל תקף מטרות חזבאללה. בשעה 13:00 הופעלו אזעקות בקריית שמונה ובמרגליות – זוהו עשר נפילות בשטחים פתוחים, צה"ל הגיב בירי ארטילרי. בשעות הערב לוחמי ההגנה האווירית יירטו מטרה אווירית חשודה בשטח לבנון ובנוסף זוהו מספר שיגורים לעבר מוצבי צה"ל בגבול לבנון. במסגרת פעילותו באזור, צה"ל השמיד במרחב הגבול מחסנים של אמצעי לחימה, מפקדות ובורות שיגור. בנוסף, צה"ל שרף באופן יזום את מרחבי הפעולה של אנשי חזבאללה – עצים ושיחים – מה שמונע מהם להסתתר או לנוע בחופשיות בסבך הטבעי, מה שאפיין את דרך פעולתו של הארגון. בדרך זו נחשפו לא רק הלוחמים של חזבאללה, אלא גם התשתיות הצבאיות שלו, שהוסוו בשנים האחרונות בחסות הסבך.

למחרת, בשעה 8:30, הופעלה אזעקה בשלומי, זוהו כעשרה שיגורי פצצות מרגמה. מספר דקות לפני 10:30 הופעלה אזעקה על חדירת כלי טיס בברעם, אביבים ויראון, יורטה מטרה אווירית חשודה שחצתה מלבנון. כמספר דקות לאחר מכן הופעלה אזעקה שוב על חדירת כלי טיס עוין בדלתון, דוב"ב והסביבה – שוגרו מיירטים לעבר מספר מטרות אווירית חשודות שחצו משטח לבנון לעבר שטח הגליל העליון. בנוסף זוהו בשעות הבוקר מספר שיגורים לעבר מספר מרחבים שונים בגבול. בשעות הצהריים הופעלה אזעקה במרגליות וכפר גלעדי – זוהו שני שיגורים משטח לבנון שלא יורטו על פי מדיניות, לא היו נפגעים. בשעות הערב זוהו מספר שיגורים של פצצות מרגמה וטילי נ"ט לעבר מרחבים שונים בגבול הצפון שלא יורטו על פי מדיניות ושוגר מיירט לעבר מטרה חשודה במרחב דלתון.

ב-20 בנובמבר, בשעות הבוקר, זוהו מספר שיגורים משטח לבנון לעבר שטח מדינת ישראל במרחב ערב אל-עראמשה ובמרחב ברעם. אין נפגעים, בנוסף שוגרו שתי רקטות בורכאן לעבר מרחב בירנית – נגרם נזק כבד לבסיס. בנוסף, צה"ל תקף חוליית מחבלים שניסתה לשגר טילי נ"ט במרחב מרווחין וזוהו כ-25 שיגורים משטח לבנון לעבר שטח ישראל במספר מוקדים במרחב הגבול, לוחמי ההגנה האווירית יירטו מספר שיגורים והשאר נפלו בשטחים פתוחים, כמו כן, זוהו שלושה כלי טיס בלתי מאוישים שפגעו סמוך למוצב צה"ל, אין נפגעים. בשעות הערב זוהה שיגור לעבר מרחב משגב עם שנפל בשטח פתוח ושוגר מיירט לעבר מטרה חשודה. לא זוהתה חדירה של כלי טיס.
[ממוזער|[נשיא מדינת ישראל יצחק הרצוג בבור פיקוד צפון בצפת, עם אלוף הפיקוד אורי גורדין וקצינים נוספים. 21 בנובמבר 2023.]]
ב-21 בנובמבר, בשעה 7:20, הופעלה אזעקה על חדירת כלי טיס, האירוע הסתיים כשעה וחצי אחרי. בנוסף זוהו שלושה שיגורי טילי נ"ט לעבר מרחב מטולה, לא היו נפגעים. כמספר שעות לאחר מכן מחבלים ירו פצצת מרגמה לעבר מוצב צה"ל במרחב גבול לבנון, לא היו נפגעים. בתגובה לאירועים, כלי טיס בלתי מאויש של צה"ל ביצע סיכול ממוקד בטנדר דרומית לצור והרג ארבעה מחבלים, אחד מהם הוא סגן מפקד הזרוע הצבאית של חמאס בלבנון כמו כן הותקפו תשתיות חזבאללה. אחרי השעה 16:00 הופעלה אזעקה בגליל העליון ובגליל מערבי, זוהו מספר שיגורים. אחרי השעה 18:00 הופעלו מספר אזעקות על חדירת כלי טיס עוין, יורטו מספר מטרות חשודות שחצו משטח לבנון לעבר הגליל המערבי. בשעה 23:37 הופעלה אזעקה על חדירת כלי טיס בחניתה, לוחמי ההגנה האווירית יירטו מטרה חשודה באמצעות "כיפת ברזל". בנוסף זוהו שיגורים לעבר מרחב שושן.

ב-22 בנובמבר, בשעות הצהריים, הופעלו אזעקות במספר יישובים בגבול – זוהו מספר שיגורים שנפלו בשטחים פתוחים. בשעה 17:00 הופעלה אזעקה ביפתח ורמות נפתלי – זוהו מספר שיגורים. כמו כן כלי טיס בשילוב ירי ארטילרי תקפו חוליית מחבלים מארגון הטרור חזבאללה שביצעה ירי מלבנון לשטח ישראל סמוך למרחב חניתה, וכן הותקף מבנה צבאי אשר ממנו בוצע ירי למרחב מתת, שבו פעלו כוחות צה"ל מוקדם יותר היום. בלילה דווח שחמישה פעילי חזבאללה נהרגו בתקיפה ישראלית בבית יאחון, בהם בנו של יו"ר סיעת חזבאללה בפרלמנט הלבנוני ומפקד בכיר בכוח רדואן.

בשעות הבוקר של 23 בנובמבר זוהו כ-35 שיגורים מלבנון שחצו לעבר שטח ישראל, ככל הנראה בתגובה לתקיפות צה"ל יום לפני כן. בנוסף, מחבלים שיגרו מספר טילי נ"ט ופצצות מרגמה לעבר מספר מרחבים לאורך הגבול. 20 שיגורים נוספים נפלו בשטח לבנון. בעקבות השיגורים הללו כלי טיס של צה"ל תקפו מספר משגרים שמהם בוצעו השיגורים ובנוסף, כוחות צה"ל תקפו באמצעי הלחימה "עוקץ פלדה" משגר נוסף שממנו בוצע הירי, ובוצע ירי ארטילרי. כמו כן חזבאללה הודיע שמספר אנשיו שנהרגו במהלך מלחמת חרבות ברזל עלה ל-86 הרוגים. ההערכות הן שמספר הוא גבוה אף יותר.

ב-24 בנובמבר, בשעה 7:00 בבוקר, נכנסה לתוקפה הפוגה בלחימה במסגרת עסקת שחרור החטופים ישראל–חמאס. חזבאללה הודיע כי הפסקת האש תקפה גם לגבי הלחימה בינו לבין לישראל. למחרת, צה"ל הפיל בשעות הבוקר טיל קרקע-אוויר ששוגר מלבנון לעבר כלי טיס מאויש מרחוק צה"לי שלא חדר לשטח ישראל. בתגובה לשיגור, מטוסי קרב של חיל האוויר תקפו תשתית טרור של ארגון הטרור חזבאללה. בשעה 12:47 הופעלה אזעקה באילון, יערה ועבדון – שוגר מיירט לעבר מטרה אווירית חשודה, התרעה על ירי רקטות וטילים הופעלה בעקבות שיגור המיירט. בשעות הבוקר של 30 בנובמבר, הופעלה התרעה ביישובים דוב"ב, מתת וסאסא. לוחמי מערך ההגנה האווירית יירטו מטרה אווירית חשודה.

### דצמבר 2023
בשעות הצהריים של 1 בדצמבר יירטו לוחמי ההגנה האווירית בהצלחה מטרה אווירית חשודה שחצתה מלבנון לשטח מדינת ישראל. התרעות על ירי רקטות וטילים הופעלו בעקבות היירוט. בשעות אחר הצהריים בוצע ירי לעבר מוצב צה"ל שבמרחב שלומי. חזבאללה נטל אחריות לראשונה מאז הסתיימה ההפוגה. כמו כן, בוצע ירי נ"ט לעבר מנרה והופעלו אזעקות בקריית שמונה ומרגליות. בתגובה תקף צה"ל באמצעות מטוסי קרב, מסוקי קרב וירי ארטילרי תשתיות טרור של חזבאללה בשטח לבנון. בנוסף כלי טיס של צה"ל תקף חוליית ירי במרחב מלכיה שניסתה לבצע ירי לעבר שטח ישראל. בשעה 23:14 הופעלה אזעקה בדישון זוהו מספר שיגורים משטח לבנון לשטח ישראל, לא שוגרו מיירטים על פי מדיניות. בתגובה, כלי ארטילריה של צה"ל תקפו את המרחב שממנו בוצע הירי, וכלי טיס של חיל האוויר תקף את החוליה שביצעה את הירי. חזבאללה הודיע על עוד שני הרוגים מקרב פעיליו. סך הכול מספר ההרוגים הרשמי של חזבאללה מתחילת מלחמת חרבות ברזל עומד על 88.

ב-2 בדצמבר, בשעות הבוקר, נטל חזבאללה אחריות על ירי רקטות לעבר עמדות ארטילריה של צה"ל בגבול לבנון. נטילת אחריות ראשונה שלו ליום זה. זוהו שני שיגורים לעבר מרחב שומרה. צה"ל תקף בתגובה את מקור הירי וביצע ירי ארטילרי לעבר מספר מרחבים בשטח לבנון. בנוסף זוהו מספר שיגורים לעבר מספר מוצבי צה"ל לאורך הגבול. כמו כן חזבאללה גם הודיע על ההרוג ה-89 שלו מקרב פעיליו באופן רשמי מאז תחילת מלחמת חרבות ברזל. חזבאללה ביום זה נטל אחריות בסך הכול על 11 פעולות בגבול.

בשעות הלילה של 3 בדצמבר שיגרו מחבלים טיל נ"ט שנפל בשטח פתוח במרחב יפתח, ללא גרימת נפגעים. צה"ל תקף בירי ארטילרי מספר מרחבים שבשטח לבנון. כוחות צה"ל בתגובה תקפו בירי ארטילרי את מקורות הירי. בשעות הצהריים שיגר חזבאללה טיל נ"ט על כלי רכב בבית הלל ופצע 11 חיילים ואזרחים. כמו כן, זוהו מספר שיגורים במרחב הר דב. חלקם נפלו בשטח לבנון. בשעות הצהריים זוהו מספר שיגורים לעבר ישראל. בנוסף, מטוס קרב של חיל האוויר יירט בהצלחה כלי טיס עוין שהיה בדרכו לשטח ישראל ממרחב לבנון.

במהלך ליל 4 בדצמבר זוהו מספר שיגורים של פצצות מרגמה משטח לבנון לעבר מוצב צה"ל במרחב שתולה. כתוצאה מכך נפצעו שלושה חיילי צה"ל באורח קל מרסיסים. בשעות הבוקר זוהו מספר שיגורי מרגמה משטח לבנון לעבר מוצב צה"ל במרחב יפתח. בשעות הצהריים זוהו מספר שיגורים משטח לבנון לעבר מרחב הר דב שנפלו בשטחים פתוחים ושיגור נוסף לעבר מרחב משגב עם. בנוסף, זוהו מספר שיגורים משטח לבנון לעבר מרחב תל חי וקריית שמונה ולעבר מוצב צה"ל במרחב שתולה. בתגובה, צה"ל ביצע ירי ארטילרי לעבר מספר מרחבים בגבול והותקף מחסן אמצעי לחימה של ארגון הטרור חזבאללה במרחב ערב אל-עראמשה.

בשעות הלילה של 5 בדצמבר מטוסי קרב של חיל האוויר תקפו עמדות שיגור, תשתיות טרור ומבנה צבאי של ארגון הטרור חזבאללה בשטח לבנון בתגובה לשיגורים שהתבצעו לעבר שטח ישראל ביום ב'. כמו כן התבצע שיגור לעבר מרחב זרעית, צה"ל תקף את מקורות הירי שבשטח לבנון, ובנוסף תקף בירי ארטילרי מספר מרחבים בלבנון להסרת איום. בשעות הבוקר כלי טיס עוין שחצה משטח לבנון אותר במרחב מושב מרגליות, אין נפגעים, כוחות צה"ל הוקפצו למקום וזיכו את הכלי. בין היתר מטוסי קרב של חיל האוויר תקפו שורת מטרות נוספות של ארגון הטרור חזבאללה שבשטח לבנון. בין המטרות שנתקפו, תשתיות טרור, עמדות ואתרים צבאיים בהן אוחסנו אמל"ח רבים ומהם פעלו מחבלי חזבאללה. כמו כן גם זוהו מספר שיגורים שחצו משטח לבנון לעבר מרחבים שונים בצפון הארץ והם נפלו בסופו של דבר בשטחים פתוחים. חזבאללה נטל אחריות על שבעה אירועים בגבול.

למחרת, בשעות הבוקר, זוהו מספר שיגורים שטח לבנון לעבר מוצב צבאי סמוך לערב אל-עראמשה ולעבר מוצב במרחב הר החרמון. צה"ל תקף באש את מקורות הירי. החל משעה 16:00 הופעלו אזעקות במספר יישובים בגבול, זוהו מספר שיגורים.

ב-7 בדצמבר, בשעת בוקר, נשמעה אזעקת צבע אדום ביישוב מרגליות זוהו שש נפילות כולם בשטחים פתוחים. בשעות הצהריים חזבאללה שיגר טיל נ"ט לעבר אזור מתת, כתוצאה מכך חקלאי אחד נפצע קשה זמן קצר אחר כך נקבע מותו, אייל אוזן. בנוסף, זוהו מספר שיגורים נוספים משטח לבנון לעבר שטח ישראל. מטוסי קרב של חיל האוויר תשתית טרור ומפקדה מבצעית של ארגון הטרור חזבאללה בשטח לבנון בתגובה לשיגורים לעבר שטח מדינת ישראל במהלך היום. בשעה 20:00 הופעלה אזעקה בזרעית. מספר ההרוגים של חזבאללה עלה ל-93 כמו כן ביום הזה, ארגון הטרור לקח אחריות על 12 פעולות נגד ישראל. בין היתר הזרוע הצבאית של הג'יהאד האסלאמי הודיע על עוד שני הרוגים בקרב כוחותיו סך הכול שמונה הרוגים לארגון זה מתחילת המלחמה.

ב-8 בדצמבר, לוחמי ההגנה האווירית יירטו בהצלחה מטרה אווירית חשודה שחצתה מלבנון לשטח מדינת ישראל בשעות אחר הצהריים. התרעה על ירי רקטות וטילים הופעלה בעקבות שברי יירוט. בנוסף זוהו מספר שיגורים משטח לבנון לעבר מספר מוצבי צה"ל במרחב הגבול. בשעות הערב, בוצע ירי משטח לבנון לעבר מוצב צה"ל במרחב מתת. בשעה 18:15, לראשונה מתחילת המלחמה הופעלו אזעקות במעלות-תרשיחא והסביבה, זוהו מספר שיגורים. בעקבות תקיפה של מחבלי חזבאללה בסוריה, מספר ההרוגים של חזבאללה עלה ל-97, אך על פי הערכות המספר גבוה יותר.

ב-9 דצמבר, במהלך הלילה, הופעלה אזעקה במלכיה, זוהו מספר שיגורים. בשעה 12:03 הופעלה אזעקה במשגב עם, זוהו מספר שיגורים. בשעות הצהריים זוהו מספר שיגורים משטח לבנון לעבר מספר מרחבים בצפון הארץ, אין נפגעים. בנוסף, כוחות צה"ל ביצעו ירי טנקים להסרת איום במרחב מטולה. בתגובה, צה"ל תקף מטרות בדרום לבנון. בין המטרות שנתקפו, מספר עמדות צבאיות שמהן בוצעו שיגורים לשטח הארץ, אתרים צבאיים שבהם פעלו מחבלי הארגון ותשתיות טרור נוספות. כמו כן, ארגון הטרור חזבאללה הודיע כי מפעיליו נהרגו 98 מחבלים. למחרת, בשעה 10:00 הופעלה התראה על חדירת כלי טיס באזור הגליל המערבי: זוהו כלי טיס עוינים שחצו מלבנון לשטח ישראל, לוחמי ההגנה האווירית יירטו שתי מטרות בהצלחה. שני לוחמי צה"ל נפצעו באורח בינוני ומספר נוספים נפצעו באורח קל כתוצאה מרסיסים ושאיפת עשן. הלוחמים פונו לקבלת טיפול רפואי.

ב-11 בדצמבר, בשעה 7:15, הופעלו התראות צבע אדום בכפר ורדים ובמעלות תרשיחא: זוהו שמונה שיגורים, שישה מהם יורטו על ידי כיפת ברזל. חזבאללה הודיע על עוד שני הרוגים ובסך הכול על 100 הרוגים מכוחותיו מאז תחילת הלחימה.

ב-12 בדצמבר, באזור השעה 11:30, הופעלו מספר התראות על חדירת כלי טיס באזור הגליל העליון האירוע הסתיים ללא פגיעות. כמו כן הופעלה התרעת צבע אדום בעכו עקב שיגור מיירט בגלל זיהוי שווא. באזור השעה 15:00 הופעלה התרעת צבע אדום במרחב ברעם זוהו מספר שיגורי מרגמה ונ"ט צה"ל תקף את מקור הירי. בשעות הערב מטוס קרב של חיל האוויר תקף תשתית צבאית של ארגון הטרור חזבאללה ועמדת משגר בשטח לבנון. באותו יום, חזבאללה נטל אחריות סה"כ על שמונה פעולות נגד ישראל בגבול ישראל–לבנון: שתי פעולות בגזרה המזרחית ושש פעולות בגזרה המערבית.

ב-13 בדצמבר הודיע חזבאללה שמספר ההרוגים שלו עלה ל-103 מקרב פעיליו מאז תחילת מלחמת חרבות ברזל. בשעה 14:05 נשמעה אזעקת צבע אדום בראש הנקרה וזוהה שיגור ללא נפגעים. בשעה 16:00 נפלו ארבעה טילים באזור קריית שמונה ללא אזעקה. למחרת, בשעות הבוקר צה"ל תקף שורת מטרות של ארגון הטרור חזבאללה בדרום לבנון: מטוסי קרב של חיל האוויר תקפו תשתיות צבאיות ומבנים צבאיים של חזבאללה שבשטח לבנון. בנוסף לכך, זוהה שיגור אחד מלבנון לעבר שומרה. חזבאללה הודיע על ההרוג ה-104 שלו מאז תחילת מלחמת חרבות ברזל. קצת אחרי השעה 14:00 נורה מטח רקטות לעבר אזור קריית שמונה ורכס רמים. אחת מהן נפלה על כביש ראשי.

ב-15 בדצמבר, בשעות הצהריים, נשמעו מספר אזעקות בגליל המערבי ובקריית שמונה חזבאללה טען ששיגר מספר טילי בורכאן. נורו לעבר ישראל 13 רקטות, מתוכן יורטו שמונה על ידי כיפת ברזל והשאר נפלו בשטחים פתוחים. לאחר מכן תקף צה"ל בתגובה באמצעות מטוס קרב וכלי טיס של חיל האוויר שתקפו והשמידו מספר מטרות של ארגון הטרור חזבאללה בשטח לבנון, בין המטרות שהושמדו, עמדת שיגור ועמדה צבאית אשר ממנה בוצעו השיגורים הללו לעבר שטח ישראל. בין היתר חזבאללה הודיע שמספר ההרוגים שלו עלה ל-107 סך הכול מאז פרוץ מלחמת חרבות ברזל. בנוסף המפלגה הסורית הסוציאלית-לאומית הודיעה שפעיל שלה נהרג בתקיפה בכפר יארין שבלבנון. חזבאללה ביום זה נטל אחריות על שבע פעולות: שתיים מהן בגזרה המזרחית וחמש מהן בגזרה המערבית.

ב-16 בדצמבר, בשעה 11:03 ו-11:05 הופעלו התרעות באזור קו העימות עקב חשש לחדירת כלי טיס עוין. ככל הנראה שני כלי טיס חדרו משטח לבנון, אחד יורט והשני נפל בסופו של דבר במושב מרגליות (לא הופעלה שם התרעה). כתוצאה מנפילת כטב"ם נפץ של חזבאללה במרחב מרגליות נהרג רס"ב (מיל') יחזקאל עזריה, לוחם שריון מגדוד 129 של חטיבה 8. בנוסף, באירוע זה נפצעו גם שני לוחמי מילואים בגדס"ר 6609, חטיבת אלכסנדרוני, באורח קשה וקל. בסביבות השעה 16:00 אחר הצהריים בוצעו מספר שיגורים לעבר מרחב קריית שמונה והסביבה. לא היו נפגעים. בתגובה לכך צה"ל החל בגל תקיפות בדרום לבנון, תקף שורת יעדים של ארגון הטרור חזבאללה בהם: מבנים צבאיים, עמדות שיגור ותשתיות טרור. חזבאללה הודיע על ההרוג ה-108 שלו במספר מאז תחילת מלחמת חרבות ברזל. למחרת, חזבאללה הודיע שמספר ההרוגים שלו מאז תחילת מלחמת חרבות ברזל עלה ל-111. חזבאללה נטל אחריות על עשר פעולות בגבול ישראל–לבנון.

ב-20 בדצמבר יזם צה"ל מספר תקיפות של תשתיות ומפקדות טרור השייכות לחזבאללה בדרום לבנון. צהל תקף הכוחות מתחם צבאי של חזבאללה במחוז ג'זין, מצפון לנהר הליטני, במהלך הלילה. כשעה לאחר מכן, בחצות, ירה חזבאללה לעבר קריית שמונה וגם טען לירי לעבר בסיס בירנית של צה"ל. למחרת לקח חזבאללה אחריות על שמונה פעולות נגד ישראל, בגבול ישראל–לבנון. בנוסף הודיע גם על כך שמספר ההרוגים שלו עלה לכ-119, מאז פרוץ מלחמת חרבות ברזל. באותו יום דיווח אתר חדשות 0404 על ניסיון לתקוף את אסדת הגז "כריש" באמצעות כטב"ם מתאבד, שיורט על ידי "כיפת ברזל" הימית – כיפת מגן המותקנת על סטי"ל סער 6.

בשעות הבוקר והצהריים של 22 בדצמבר בוצעו עשרות שיגורים של רקטות, פצמ"רים ושל ירי נ"ט לאורך כל קו העימות. בנוסף, חזבאללה הודיע על עוד שני פעילים שלו שנהרגו, מה שמעלה את מספר ההרוגים שלו לכ-121 מאז פרוץ מלחמת חרבות ברזל. חזבאללה נטל אחריות על שש פעולות בגבול ישראל–לבנון. כתוצאה משיגורי חזבאללה אל עבר מרחב שתולה, נהרג במהלך פעילות מבצעית סמל עמית הוד זיו לוחם שריון מגדוד 71 של חטיבה 188. כמו כן, באותו אירוע נפצע לוחם שריון של הגדוד באורח קשה. למחרת הודיע חזבאללה על כך ששניים פעיליו נהרגו, מה שהעלה את מספר ההרוגים לכ-123 מאז פרוץ מלחמת חרבות ברזל. במהלך הבוקר דווח בתקשורת הלבנונית על שלוש תקיפות ישראליות באזור אל-חרדלי שמדרום לנהר הליטני. לאורך כל 23 בדצמבר תקף חיל האוויר יחד עם אש ארטילריה יעדי חזבאללה בכפר כילא וכפר יארון. בין מטרות חזבאללה שהותקפו כמה תשתיות מבצעיות, תשתיות טרור ומתחם צבאי. חזבאללה נטל אחריות על לפחות ארבע פעולות בגבול ישראל–לבנון.

ב-26 בדצמבר ירה חזבאללה טיל נ"ט לעבר כנסייה באזור שומרה ופצע אזרח ותשעה חיילים. בנוסף נורה טיל נ"ט לעבר מושב דוב"ב. במקביל, שוגרו רקטות לעבר הר דב. בתגובה תקף צה"ל תשתיות טרור של חזבאללה וביניהם גם את המבנה שממנו בוצע הירי לכנסייה.

ב-28 בדצמבר פורסם כי חזבאללה העביר חלק מכוחות העילית שלו לחלק הצפוני של דרום לבנון. במקביל, הוא החל לבנות קו התקפה מתוך כפרים לבנוניים, והשתמש בהם כמגן אנושי. עמדות ירי הוקמו בין היתר בכפרים יארון, מארון א-ראס, בלידא, כפר כילא, אל-עדייסה, עייתא א-שעב, מרווחין, טייר חרפא, וא-נאקורה, במטרה לירות מהן טילי נ"ט בעלי טווח של 5 קילומטר. נמשכו הירי הרקטי וחדירות הכטב"מים לשטחי ישראל, באותם הצוהריים יורט כטב"ם מעל הקריות ששוגר מלבנון. מאוחר יותר מיליציות שיעיות ששהו בעיראק נטלו אחריות על שיגור כלי הטיס. צה"ל המשיך לתקוף במספר מרחבים בשטח לבנון. הותקפו גם מקורות הירי הרקטי. פיקוד הצפון פתח במתכונת חדשה של פעולה נגד חזבאללה, שבמסגרתה מתבצעות בו-זמנית התקפות משולבות נגד הארגון במוקדי טרור.

ב-29 בדצמבר, נורו מספר עשרות רקטות לגליל המערבי ונורו גם מספר כטב"מים לעמק החולה. בלבנון דווח על כמה תקיפות של צה"ל, ובצהריים הופעלה בצפון ישראל התרעה מחשש לחדירת כלי טיס. מאוחר יותר, נורו רקטות למרגליות וקריית שמונה.

בשעה 11:30 של 31 בדצמבר, נשמעה אזעקה במושב זרעית עקב ירי רקטי מדרום לבנון.

### ינואר 2024
ב-1 בינואר, בשעה 11, נשמעו אזעקות במושבים עבדון וגורן עקב ירי רקטי מלבנון. לקראת השעה 12 הופעלו אזעקות ביישובים במזרח הגליל העליון עקב חשש מחדירת כלי טיס עוין. בשעות האחר צהריים בוצע ירי רקטי לעבר מטולה. לאחר מכן בוצע ירי נוסף ירי נוסף אל עבר הגליל המערבי. ב-16:00 נשמעו אזעקות נוספות בגליל העליון עקב חדירת כלי טיס עוין. מאוחר יותר בוצע גם ירי לעבר קריית שמונה.

למחרת החל צה"ל לתקוף יעדי חזבאללה במארון א-ראס, דרום לבנון בעזרת ארטלריה. בצהריים מטוסי קרב וכטמ"מים של חיל האוויר תקפו תשתיות טרור בהן פעלו מחבלי ארגון הטרור חזבאללה במרחב הכפר יארין שבשטח דרום לבנון. כלי תקשורת בלבנון ובעקבותם כלי תקשורת בישראל ובעולם דיווחו כי בשעות הערב תקף כלי טיס בלתי מאויש את משרדי חמאס בדאחייה בביירות בירת לבנון והתנקש בבכיר חמאס וסגן ראש הלשכה המדינית סאלח אל-עארורי ושניים מעוזריו. בכלי התקשורת הממלכתיים בלבנון דיווחו על שישה הרוגים סך הכול. ביניהם היה סמיר פנדי, למעשה המפקד בלבנון של גדודי עז א-דין אל-קסאם ולפי המרכז ללוחמה בטרור היה גם איש הקשר של חמאס עם החות'ים בתימן.

ב-3 בינואר חזבאללה קיבל אחריות על 11 פעולות טרור נגד ישראל, בגבול ישראל–לבנון. כמו כן, חזבאללה הודיע שמספר הרוגים שלו מקרב פעיליו עלה ל-147. למחרת, חזבאללה ביום זה נטל אחריות על 7 פעולות כנגד ישראל. עד אז, הצליח צה"ל להרוס כמעט את כל המוצבים הקדמיים של כוח רדואן שישב בצמוד לגבול ישראל–לבנון. כמו כן פגע צה"ל בשיטתיות באש מהאוויר ומהקרקע בחוליות הנ"ט ושיגור הטילים והמרגמות של חזבאללה הפזורות בדרום לבנון. בעקבות כך נאלץ חזבאללה להרחיק את כוח רדואן למרחק של חמישה־שישה קילומטרים מהגבול, אבל הוא היה עדיין בטווח שסיכן את יישובי הגליל העליון ואת מוצבי צה"ל שהיו על הגבול. וב-5 בינואר, חזבאללה נטל אחריות על 10 מקרים בגבול הצפון ובהם שלח רקטות לקריית שמונה.

ב-4 בינואר נהרג חוסין יזבכ, מפקד גזרת נאקורה בחזבאללה, בסיכול ממוקד, ביחד עם עוד שלושה פעילי חזבאללה.

בבוקר 6 בינואר, יום שבת, ירו מחבלי חזבאללה כ־62 רקטות (כ-40 מהם חדרו לשטח ישראל) וטילי נ"ט מדגם קורנט-EM לעבר הר מירון, וגרמו נזק ליב"א 506. בנוסף היו מספר מקרים של חדירות כלי טיס עוינים. אזעקות הופעלו באזורים נרחבים בצפון.

ב-8 בינואר נהרג ויסאם א-טוויל, מפקד כוח רדואן של חזבאללה, בסיכול ממוקד בדרום לבנון.

ב-9 בינואר נהרג עלי חסין ברג'י, מפקד אזור דרום לבנון ביחידה האווירית של חזבאללה בסיכול ממוקד שביצע כלי טיס של חיל האוויר. בנוסף, נהרגו גם חברי חוליית שיגור מהיחידה האווירית בחזבאללה שהייתה בדרכה לשגר כטב"מי נפץ לעבר בישראל. באותו היום פגע כטב"מ מתאבד של חזבאללה בבסיס פיקוד הצפון שגרם נזק קל לבסיס.

ב-14 בינואר נתקל כוח צה"ל שביצע פטרול במרחב הר דב בחוליית מחבלים שחצו משטח לבנון לעבר שטח מדינת ישראל. הכוח חתר למגע ובמהלך חילופי האש הרג ארבעה מחבלים, במהלך הקרב צה"ל ביצע ירי ארטילרי ומרגמות למרחב. ארגון 'גדודי העוז האסלמיים' לקחו אחריות על ניסיון החדירה, והודיע ששלושה מאנשיו נהרגו, בעוד שניים הצליחו לשוב ללבנון. באותו היום נרצחו אם ובנה אזרחים ישראלים מפגיעת טיל נ"ט ששיגר ארגון הטרור חזבאללה, וחדר לביתם במושב יובל.

ב-15 בינואר קיימו לוחמי מילואים מגדוד 5030 בחטיבה 228 תרגיל שבמסגרתו דימו התקפה בלבנון. תרגילים רבים של הגדודים השונים התבצעו בהמשך החודש. למחרת, מטוסי קרב של חיל האוויר וכוחות ארטילריה תקפו יחד עשרות מבנים צבאיים ותשתיות אמל"ח של חזבאללה במרחב ואדי סלוקי.

ב-20 בינואר דווח על שורת תקיפות של ישראל בסוריה ולבנון כנגד יעדים של משמרות המהפכה וחזבאללה. בין ההרוגים סאדק אומידזאדה, ראש יחידת המודיעין של כוח קודס בסוריה. בנוסף נהרגו חמישה יועצים בכירים נוספים. למחרת ערוץ סקיי ניוז בערבית דיווח ממקורותיו כי פאדי סלימאן, מפקד שטח בכיר שאחראי על הגזרה המרכזית בחזבאללה, ניצל מתקיפה ישראלית בכפרא שבדרום לבנון. השומר ראש שלו נהרג באותה התקיפה.

ב-22 בינואר, לקראת הערב, תקפו מטוסי קרב של חיל האוויר במרחב מארון א-ראס מבנה צבאי שבו שהו מחבלי חזבאללה. בתוך חצי שעה, הותקפו במקביל ארבעה מרחבים שונים מטייבה ועד מרווחין – לאורך הגבול ממטולה ועד זרעית. הותקפו שלוש עמדות תצפית ומבנה צבאי של ארגון הטרור חזבאללה במרחבים מרווחין, שיחין, טייבה וטיר חרפא שבדרום לבנון.

ב-25 בינואר בסביבות השעה 10:30 התרסקו שני כטב"מים של חזבאללה בשטח פתוח בעמק החולה, ללא נפגעים. בתגובה צה"ל תקף מספר מטרות בדרום לבנון.

### פברואר 2024
ב-8 בפברואר 2024 נפצעו שלושה חיילים באורח קל עד בינוני בקריית שמונה ובירנית כתוצאה מירי טיל נ"ט לעבר מרחבים אלו. לאחר מספר שעות ביצע כטב"ם של צה"ל סיכול ממוקד בנבטיה שבו נהרג עבאס א-דבס, מפקד גזרה בחזבאללה שהיה מעורב בבניית מערך הנ"מ בגזרה ופיקד על שיגור טיל הנ"ט על קריית שמונה. מאוחר יותר, מטח כבד של כ-30 רקטות מדרום לבנון נורה לעבר הגליל העליון. צה"ל הגיב בירי ארטילרי לעבר מקורות השיגורים. ביום זה חזבאללה נטל אחריות על כתשע פעולות.

בבוקר 9 בפברואר יורטה מעל המרחב הימי של חיפה מטרה אווירת חשודה, ככל הנראה כטב"ם שהיה בדרכו לעבר יעד רגיש במפרץ חיפה. מאוחר יותר, נורה מטח של כ-40 רקטות לבסיס בצפון רמת הגולן. צה"ל מסר כי השמיד את אחד המשגרים שמהם בוצע הירי. ביום זה חזבאללה נטל אחריות על כ-8 פעולות.

בצהרי 10 בפברואר בוצע סיכול ממוקד בכלי רכב צפונית לצידון, עשרות קילומטרים מהגבול עם ישראל. בתקיפה נהרגו 3–4 מחבלים, מתוכם אחד לפחות הוא פעיל בארגון הטרור חזבאללה. יעד התקיפה היה בכיר חמאס בלבנון ששמו **באסל א-סלאח** (שניצל מהתקיפה).

ב-13 בפברואר ירה חזבאללה טיל נ"ט לעבר קריית שמונה. לטענת הארגון, הירי כוון לעבר תחנת המשטרה שבעיר. בעקבות ירי זה נפצעו שני אנשים באורח בינוני וקשה, אם ובנה.

בבוקר 14 בפברואר ירה חמאס בלבנון רקטות לעבר צפת והסביבה. הירי כוון בין היתר לעבר בסיס פיקוד הצפון באזור. כתוצאה מירי זה נהרגה חיילת צה"ל. באירוע נפצעו שמונה חיילים נוספים, בהם חייל שבמילואים באגף התקשוב באורח קשה. באותו לילה ביצע צה"ל בתגובה גל תקיפות אוויריות נרחב בלבנון. באחת התקיפות נהרג בסיכול ממוקד עלי מוחמד אלדבס, מפקד בכיר בכוח רדואן, וסגנו.

בערב 15 בפברואר שיגר חזבאללה מטחים רבים לעבר קריית שמונה, לפחות 25 רקטות וטילים, ונגרם נזק רב לבתים בעיר. במרגליות נפגע לול ובו 9,000 עופות. במהלך היום תקף צה"ל מטרות חזבאללה בדרום לבנון.

ב-22 בפברואר ביצע צה"ל סיכול ממוקד בדרום לבנון נגד פעילי חזבאללה. בסיכול נהרגו 3–4 מחבלים, אחד מהם הוא חסן "ג'עפר" סאלח, מומחה טילים בכיר בחזבאללה.

בערב 23 בפברואר מת מפצעיו מפקד מרחב מארון א-ראס בחזבאללה מוחמד עבד עלוויה, כתוצאה מתקיפה ממוקדת שהתבצעה באזור בינת ג'בייל שבדרום לבנון, כשבוע וחצי קודם לכן. חזבאללה נטל אחריות על כחמש פעולות בגבול ישראל–לבנון.

ב-26 בפברואר הצליח חזבאללה להפיל כטב"ם זיק באמצעות טיל קרקע-אוויר. בתגובה צה"ל תקף לראשונה מטרות בעומק לבנון בהם באזור בעלבכ. באותו היום נהרג בסיכול ממוקד אחראי גזרת חג'יר בחזבאללה, חסן חסין סלאמי.

ב-29 בפברואר שיגר חזבאללה כלי טיס בלתי מאויש לאזור חיפה (המרחק הגדול ביותר שחזבאללה שיגר אליו מתחילת המלחמה). הכטב"ם הופל על ידי צה"ל.

### מרץ 2024
[ממוזער|תרח"ט של [חטיבת ההרים, שהוקמה על מקומה של חטיבת החרמון. 19 במרץ 2024.]]
בבוקר 2 במרץ הותקפה חוליה בת שלושה אנשים בעיירה א-נאקורה שבדרום לבנון המשתייכת לדיוויזיית האימאם חוסיין, מילצייה פרו-איראנית שנלחמת לצד חזבאללה.

ב-4 במרץ ביצע חזבאללה ירי נ"ט לעבר מטע באזור מושב מרגליות שכתוצאה ממנו נהרג עובד זר מהודו ונפצעו 7 נוספים, שמתוכם כשניים באורח קשה.
מאוחר יותר בשעות אחר הצהריים, הותקף מרכז בריאות של "הרשות הבריאות האסלאמית" הקשורה לארגון חזבאללה. כתוצאה מתקיפה זו נהרגו שלושה בני אדם מהרשות הזו.

ב-7 במרץ פרסם העיתון הלבנוני תומך חזבאללה אל-אח'באר שישראל הציבה אולטימטום להסדר מדיני עם לבנון עד 15 במרץ, שאחריו היא צפויה לפלוש ללבנון. היה זה דיווח כזב.

ב-10 במרץ שיגר חזבאללה מטח של 20 רקטות לעבר הצפון ובתגובה צה"ל תקף מטרות בבעלבכ. ב-12 במרץ בבוקר שיגר חזבאללה מטח של כמאה רקטות לעבר רמת הגולן ואצבע הגליל. בתגובה תקף צה"ל מטרות טרור נוספות בבעלבכ, 100 ק"מ בעומק לבנון, כאשר לפי ההערכות מדובר באתרים אסטרטגיים של חזבאללה הקשורים למערך האווירי של הארגון וכנראה כללו גם מחסני כלי טיס בלתי מאוישים וטילים.

חזבאללה החל לנטוש את ירי טילי הנ"ט – ועבר לשיגור מטחים כבדים של רקטות ארטילריות לעבר יישובי הגליל והגולן.

בבוקר יום שלישי, 12 במרץ, חזבאללה פתח במטח ירי של מאה רקטות לעבר קו העימות ורמת הגולן, תוך התרכזות בניסיונות פגיעה בבסיסי צה"ל. כמו כן, באותו ערב פרסם דובר צה"ל שמאז שבעה באוקטובר נהרגו לכל הפחות 300 פעילי חזבאללה, ונפצעו עוד 750 מחבלים, הותקפו 4,500 מטרות טרור (מתוכן 1,200 בתקיפות אוויריות ורובן כ-3,100 תקיפות יבשתיות), ומתוכם הושמדו 450 תשתיות התקפיות של כוח רדואן, 50 תשתיות שיגור רקטות כבדות, 150 עמדות תצפית על קו הגבול ו-70 מפקדות מאוישות.

ב-26 במרץ שיגר חזבאללה רקטות לעבר יב"א 506 בהר מירון. בתגובה תקף צה"ל מטרות בבעלבכ בעומק לבנון. בסביבות 16:20 שיגר חזבאללה למעלה מ-60 רקטות אל עבר צפון ישראל.

ב-27 במרץ שיגר חזבאללה 40 רקטות אל עבר ישראל. רקטה אחת פגעה בבית חרושת בקריית שמונה והרגה את אחד הפועלים. ביומיים אלו (עד הערב) הרג צה"ל 12 מחבלים בלבנון: חמישה מהם פעילי חזבאללה ושבעה מהם פעילי ארגון טרור פלסטיני שמשמש פרוקסי לחזבאללה ותכננו לבצע פיגוע בהר דב. מאוחר יותר בערב הרג צה"ל שתי חוליות חזבאללה בא-נאקורה, בשתי התקיפות נהרגו תשעה מחבלים נוספים. ב-27 במרץ אלוף הפיקוד אורי גורדין הודיע: "אנחנו במלחמה. [...] אנחנו פעלנו הלילה מול ג'מעה איסלאמיה, סיכול מוצלח, פגיעה בכמות פעילים גדולה, וחזבאללה עצמו מחליט הבוקר להגיב נגד קריית שמונה. אנחנו תוקפים באופן משמעותיות נגד חזבאללה, ואנחנו נמשיך ונהיה אגרסיביים כדי לפגוע ולדחוק את חזבאללה ולפגוע בו באופן משמעותי." עוד הוסיף גורדין: "אם נבין שאנחנו נצטרך לפעול – אנחנו נפעל גם הלילה, והמוכנות היא קיימת".

ב-29 במרץ בשעות הבוקר, נהרג בסיכול ממוקד בעיירה באזוריה שנמצאת באזור העיר צור שבלבנון, סגן יחידת הרקטות והטילים בארגון הטרור חזבאללה, עלי עבד אל-חסן נעים.

ב-31 במרץ הרג צה"ל בסיכול ממוקד את אסמאעיל א-זין, פעיל מרכזי ביחידת הנ"ט של כוח רדואן.

### אפריל 2024
בליל 1 באפריל 2024 הותקף מבנה בבסיס אילת של חיל הים הישראלי על ידי כטב"מ נפץ ששוגר מעיראק על ידי המיליציה הפרו-איראנית "ההתנגדות האסלאמית בעיראק". לא היו נפגעים בנפש. באותו יום הותקף בניין הקונסוליה האיראנית בדמשק, ועל פי פרסומים שונים בתקיפה זו נהרג מוחמד רזא זאהדי מפקד סוריה ולבנון בכוח קודס שבמשמרות המהפכה האיראנית. בתגובה תקפה איראן את ישראל במתקפת כטב"מים ב-13 באפריל.

ב-2 באפריל הופעלו אזעקות בנהריה לראשונה מזה חמישה חודשים, בוצעו כ-14 שיגורים, חזבאללה נטל אחריות לירי זה.

ב-5 באפריל בוצע ירי נ"ט של חזבאללה משטח לבנון לעבר המושבה מטולה, לוחם צה"ל נפצע באורח קל.

ב-6 באפריל הופל בלבנון כלי טיס בלתי מאויש (כטב"ם) מסוג הרמס 450 באמצעות טיל קרקע-אוויר שנורה על ידי אנשי חזבאללה.
בליל 7 באפריל, בתגובה להפלת הכלי, תקף חיל האוויר באזור בעלבכ שלוש תשתיות צבאיות של מערך ההגנה האוויריות של חזבאללה.

בבוקר 7 באפריל, בתגובה לתקיפות בבעלבכ, ביצע חזבאללה מטח של כ-30 רקטות לעבר רמת הגולן, חלק מהרקטות יורטו והשאר נפלו בשטחים פתוחים. אותו יום נרצח בכיר במפלגת הכוחות הלבנוניים הנוצרית, פסקל סלימאן, וגופתו נמצאה בסוריה. המוני נוצרים יצאו לרחובות וחסמו כבישים במחאות ובמהומות נגד חזבאללה ונגד פליטים סורים בלבנון. מנהיג מפלגת הכוחות הלבנוניים, סמיר ג'עג'ע, הוקיע וגידף את חזבאללה והנהגתו והגיע לברית פוליטי עם יריבו מקרב המפלגות הנוצריות: סאמי ג'ומאייל מנהיג הפלנגות הנוצריות. אירועים אלו הוסיפו למתיחות, לתסיסה הציבורית ולעימות העדתי הקיים בלבנון.

בליל 8 באפריל לפנות בוקר בוצעה תקיפה ממוקדת בכפר  שבדרום לבנון, ובה נהרג מפקד בכיר בכוח רדואן של חזבאללה, יחד עם עוד שני פעילים. הבכיר, עלי אחמד חוסיין, היה בדרגה המקבילה למח"ט (מפקד חטיבה), פיקד על מרחב רכס רמים בכוח רדואן וקידם שיגורים רבים לעבר שטח ישראל.

בצהרי 13 באפריל כטב"ם נפץ נפל באזור קיבוץ חניתה, וכתוצאה מכך נפצע חייל במילואים וחבר כיתת הכוננות בקיבוץ.

במקביל לתקיפה האיראנית על ישראל, מחבלים שיגרו כ-30 רקטות מלבנון לעבר מחנה צבאי ליד קצרין. לא היו נפגעים בבסיס. היו שני אזרחים נפגעי חרדה. ירי רקטות וכטב"מים נוספים נורו לאורכו של קו העימות במהלך התקיפה הלילית.

בליל 15 באפריל, לפנות בוקר, נפצעו ארבעה לוחמי גולני ויחידת יהל"ם במרחב גבול ישראל–לבנון בגזרת הגליל המערבי בדרגות פציעה שונות, מפיצוץ של מטען חבלה בתוך שטח לבנון שחזבאללה הטמין ולקח אליו אחריות. מאוחר יותר פורסם כי בצה"ל העריכו שהפיצוץ נגרם מנפל ולא ממטען.

בצהרי 16 באפריל ביצעו פיקוד צפון ואגף התקשוב תרגיל גדול של מעבר למצב מלחמה בלא התרעה מוקדמת, תוך התייחסות לתרחישי דפ"א עוינים בלבנון ובסוריה וללוחמה אלקטרונית. בשעה שתיים וחצי בצהריים שני כטב"מי נפץ ששוגרו מלבנון על ידי חזבאללה, התפוצצו באזור בית הלל וגרמו לפציעתם של שלושה חיילי צה"ל במצב קל ולפגיעה בסוללת כיפת ברזל. דקות ספורות לאחר מכן בוצעה תקיפה אווירית ממוקדת בכפר עין בעאל שבנפת צור בדרום לבנון, ובה נהרג מפקד גזרת החוף בחזבאללה אסאמעיל יוסף באז. באז היה בדרגה המקבילה למח"ט (מפקד חטיבה) ועסק בתכנון שיגורי רקטות וטילי נ"ט לעבר מדינת ישראל מגזרת החוף. בשעות אחר הצהריים בוצע סיכול ממוקד נוסף של מפקד בדרג השטח של חזבאללה בכפר שהאביה. בשעות הערב בוצע ירי נוסף של רקטות מלבנון לעבר הר מירון, קריית שמונה (שם נפלו שש רקטות), ואזור עבדון. בערב אישר צה"ל שמוחמד חוסיין מוסטפא שַחוּרי, מפקד יחידת הרקטות והטילים של כוח רדואן בגזרה המערבית, נהרג בסיכול ממוקד בכפר דונין שבנפת בינת ג'בייל, דרום לבנון.

ב-17 באפריל, בשעה אחת בצהריים, התבצע ירי של כטב"ם של חזבאללה מלבנון לעבר ערב אל-עראמשה ללא התרעה. נפצעו כשבעה חיילים, שניים באורח קשה והיתר באורח קל עד בינוני. הפגיעה אירעה בתוך מבנה קהילתי. לאחר מכן, בעת הטיפול בפצועים, נורו טילי נ"ט לעבר הכפר ומאחד מהם נפגע רכב. כ-14 חיילים נוספים נפצעו במתקפה. ב-21 באפריל 2024, התיר דובר צה"ל לפרסום כי רס"ן (מיל') דור זימל סגן מפקד פלוגה מחטיבת עציוני, מת מפצעיו לאחר שנפצע באורח קשה כתוצאה מתקיפת הכטב"ם ב-17 באפריל.

ב-24 באפריל ביצע חיל האוויר סדרת הפצצות של ארבעים מטרות ברחבי דרום לבנון, בהן תשתיות תת-קרקעיות (מנהרות טרור). מפקד חיל האוויר האלוף תומר בר השתתף אישית במטח ההפצצות. גורמי תקשורת לבנוניים וסוריים התייחסו לתקיפה בתור "חגורת אש" – סדרת ההפצצות הגדולה ביותר של צה"ל בלבנון מאז שהחל העימות ב-8 באוקטובר.

בלילה שבין 25 ל-26 באפריל חל קרב אש בגזרת הר דב בין מחבלים שירו רקטות, נ"ט ופצמ"רים לבין כוחות צה"ל שכללו תותחנים ושריון. מסוקי קרב תקפו עמדות של חזבאללה בחוות שבעא, צפונית להר דב. במארב שביצעו מחבלים של חזבאללה צפונית לציר הכביש המקביל לקו הגבול הכחול נהרג אזרח ישראלי, נהג משאית הנדסית. בבוקר שלמחרת ביצעו תותחנים ירי ארטילרי על מטרות טרור באזור חוות שבעא.

### מאי 2024
ב-3 במאי הופעלה אזעקה באזור ירכא שבאזור עכו ובוצעו ירוטים. לאחר מכן נמסר מדובר צה"ל כי בוצע יירוט מוצלח של כטב"ם של חזבאללה וכתוצאה משברי היירוט, נפצעה אישה בת 43 באורח קל שפונתה לבית החולים ובנוסף נגרם נזק לבית ביישוב ג'וליס. לאחר מכן באותו יום שוגר מטח של כ-18 רקטות לאזור מירון ללא נזק וללא נפגעים. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-5 במאי הופעלו מספר אזעקות בעיר קריית שמונה כתוצאה מעשרות שיגורים לכיוון העיר. כתוצאה מהשיגורים נפצעו קל שלושה אנשים ונגרם נזק למספר בתים, כלי רכב, תשתיות וקווי חשמל. לאורך כל היום הופעלו מספר פעמים אזעקות באזור אצבע הגליל ובסך הכול בוצעו קרוב ל-100 שיגורים לאזור. כתוצאה ממספר השיגורים הנרחב, צה"ל תקף מספר מטרות בעומק לבנון. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-6 במאי, בשעות הבוקר, נורה מטח נרחב של עשרות רקטות לגולן והופעלו אזעקות בקצרין והסביבה. חזבאללה לקח אחריות על המטח הזה וטען כי מדובר בתגובה לתקיפות צה"ל בעומק לבנון בליל אמש וכי שיגר לכיוון בסיס אוגדת 210 (מחנה נפח) ששוכן בגולן. בשעה 11:30 בבוקר שוגרו שני כטב"מים של חזבאללה למרחב מטולה. אחד יורט על ידי כיפת ברזל והשני התפוצץ במטולה. יום לאחר מכן הותר לפרסום כי בתקרית זו נפלו רס"ר במיל' דן קמחג'י, בן 31 מכפר האורנים, ורס"ר במיל' נחמן נתן הרץ בן 31 מאלעזר, שני לוחמי צה"ל במילואים, וחייל נוסף נפצע באורח קל. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום תקף צה"ל מבנים ותשתיות צבאיות של חזבאללה בדרום לבנון.

ב-7 במאי, במהלך שעות היום, הופעלו 78 התרעות במרחב הצפון. רובן היו על חשש לחדירת כלי טיס עוין. שוגרו שני כטב"מי נפץ של חזבאללה ומספר רקטות נוספות. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום תקף צה"ל מבנים ותשתיות צבאיות של חזבאללה בדרום לבנון.

ב-8 במאי, בשעות הצהריים, ירו מחבלי חזבאללה פצצות מרגמה לעבר מוצב תורמוס הסמוך למלכיה בגזרה המרכזית של גבול לבנון. כוח לוחמים של האיסוף הקרבי התמקם באחת מעמדות המוצב, ומחבלי חזבאללה ככל הנראה זיהו את הכוח ופתחו לעברם באש. כתוצאה מפגיעת פצמ"ר נהרג סמ"ר חיים סבח לוחם איסוף קרבי מגדוד 869 של עוצבת הגליל.

למחרת תקף חזבאללה במקביל את הגליל העליון ואת הגליל המערבי. ב-10 במאי, יום שישי, שוגרו לקריית שמונה כ-35 שיגורים בשורת מטחים – שגרמו לשריפות רבות לאור מזג האוויר החם. בעיר אמרו שנזק כבד נגרם לרכוש ולתשתיות, ועשרות בתים ורכבים נפגעו.

ב-12 במאי ציטט עיתון לבנוני מקור בחזבאללה שטען כי הארגון החליט לבצע שינויים בטקטיקה. בדיווח נכתב כי חזבאללה החליט להסיג פעילים מהקווים הקדמיים, תוך השארה של יחידות הניטור והמעקב. לדברי המקור, כחלק מהשינוי הטקטי, חזבאללה מתמקד בירי "קטיושות" וטילים לטווח בינוני – ואליהם נוספה גם הסתמכות על כטב"מים ששוגרו מאזור הגבול.

בצהרי 14 במאי שוגר טיל נ"ט משטח לבנון ופגע ישירות באדמית שבגליל המערבי, וכתוצאה מכך נהרג אזרח ישראלי, לוחם נפצע באורח בינוני – וארבעה לוחמים נוספים באורח קל. האזרח ניגש לסייע לכוחות צה"ל אחרי שנורה לעברם טיל נ"ט. מיד לאחר מכן שוגר טיל נ"ט נוסף לאזור, שגרם למותו, שנקבע במקום. כלי טיס ומסוקים הוזנקו לגזרה, ובאזור נרשמו חילופי אש כבדים. דובר צה"ל עדכן כי במסגרת חילופי האש "מטוסי קרב תקפו מבנים צבאיים של חזבאללה במרחבים עייתא א-שעב ובכפר כילא שבדרום לבנון". לאורך כל שעות הבוקר והצהריים של אותו היום נשמעו אזעקות ביישובים שונים באזור קו העימות בעקבות שיגורים לשטח ישראל. בירי לגליל חזבאללה הצליח לפגוע גם בבלון תצפית צה"לי, שנפל בשטח לבנון. בהמשך, בשעות אחר הצהריים, שוגר מלבנון מטח של עשר רקטות לאזור החרמון בגולן. שריפה פרצה בגליל העליון מירי רקטות. גם התקיפות בדרום לבנון נמשכו באזור מיס אל-ג'בל שבדרום לבנון. בנוסף, נמסר כי מטוסי קרב תקפו תשתיות טרור ומבנים צבאיים של חזבאללה באזורי אל-ח'רייבה, חלתא  ויארון שבדרום לבנון. בהמשך דווח גם על תקיפה בכפר כילא. בשעות הערב, פורסם בלבנון כי כטב"ם ישראלי תקף רכב באזור צור ונהרגו שניים. דווח גם כי מדובר בפעילות חזבאללה. למחרת, צה"ל אישר כי הרג באזור צור באמצעות כטב"ם את חוסיין אבראהים מכי, מפקד שטח בכיר ביחידת "חזית הדרום" של חזבאללה.

לקראת צהרי 15 במאי נשמעו אזעקות רבות בגליל העליון. עשרות רקטות שוגרו במטחים מלבנון לעבר יחידת הבקרה האווירית במירון (יב"א). במקביל, טילי נ"ט נורו לעבר קריית שמונה. בערב, כטב"ם חזבאללה התפוצץ באתר בלון התצפית הגדול, "טל שמיים", סמוך לצומת גולני. צה"ל אישר שנפגע מתקן צבאי. כטב"ם נוסף ששוגר לעבר מרחב טבריה יורט. בתגובה לשיגורים תקף חיל האוויר בבקאע שבלבנון אתר לייצור דיוק רקטות וכלי טיס של חזבאללה.

למחרת, ב-16 במאי, בתגובה לתקיפה בבקאע שבעומק לבנון, מטח כבד של בין 40–60 רקטות מסוג קטיושה, שוגרו לעבר צפון רמת הגולן. נפילות זוהו בשטחים פתוחים ושריפות פרצו במקום. לפני כן, שני שיגורים זוהו לעבר הגליל העליון. באותו היום, הודיע חזבאללה כי תקף את מוצב צה"ל במטולה באמצעות שני כטב"מים התקפיים חמושים ברקטות מסוג S-5. זו הפעם הראשונה שהארגון הודיע כי שיגר רקטות מסוג זה מכטב"מ חמוש לעבר ישראל. לטענת חזבאללה כל כטב"ם שיגר שתי רקטות S-5 לכיוון המטרה ואחר כך פגע בה בעצמו. באותו היום היו כ-150 אזעקות בצפון במה שהוחשב כאחד הימים הסוערים במלחמה. צה"ל תקף באופן נרחב יעדי טרור של חזבאללה בלבנון.

ב-17 במאי, בשעות הבוקר המוקדמות, הופעלו שורת אזעקות בגליל המערבי על חדירת כלי טיס עוין בעיקר באזור נהריה והסביבה. דווח על כשני כטב"מים שחדרו את המרחב האווירי של ישראל אחד מהם נפל באזור קיבוץ געתון והשני יורט. מאוחר יותר, בעקבות אותן חדירות של כטב"מים לעבר הגליל המערבי דווח בלבנון על סדרת תקיפות של חיל האוויר הישראלי באזור צידון נגד 5 מטרות שונות. אחת התקיפות בוצעה נגד טנדר, ובה נהרג חוסיין ח'דר מהדי ששימש כמפקד במערך האווירי של חזבאללה. החל משעה 14:30 החלו מטחים כבדים לעבר הגליל העליון ומרכז רמת הגולן. מדובר צה"ל נמסר כי זוהו כ-75 שיגורים משטח לבנון לעבר שטח הארץ, עשרות מהם יורטו.
בשעות אחר הצהריים, נהרג בכיר בארגון הטרור אל-ג'מאעה אל-אסלאמיה בשם שרחביל עלי א-סייד כתוצאה מתקיפה של צה"ל בגבול לבנון–סוריה.

ב-18 במאי דווח דובר צה"ל כי מטוסי קרב תקפו במהלך הלילה משגר ומבנים צבאיים של חזבאללה במרחבים כונין ואל-ח'יאם שבדרום לבנון. צה"ל תקף בירי ארטילרי להסרת איום במרחב חאנין שבדרום לבנון. בבוקר זוהו שני שיגורים לעבר מרחב בירנית, אין נפגעים ולא נגרם נזק. בהמשך להתרעות על חדירת כלי טיס עוין בצפון הארץ, לא דווח על נפגעים או נזק. כטב"ם נפץ נפל במרחב יפתח. לא דווח על נפגעים. מטוסי קרב תקפו תשתיות טרור ומבנים צבאיים של חזבאללה במרחבים עייתא א-שעב, אל-עדייסה, עייתרון וראמיה שבדרום לבנון.

בערב 20 במאי בוצעה תקיפה אווירית ממוקדת על אופנוע בכפר מנסורי שבנפת צור בדרום לבנון, ובה נהרג מפקד יחידת הרקטות והטילים בגזרת החוף בחזבאללה קאסם סקלאווי.

בבוקר 23 במאי הותקף רכב בכפר דג'אל במחוז א-נבטיה שבדרום לבנון, ישנו הרוג אחד באירוע, פעיל חזבאללה בשם מוחמד עלי פראן אשר עסק במחקר ופיתוח של אמל"ח, ובנוסף לפעילותו בארגון חזבאללה הוא עבד כמורה לפיזיקה. בתקיפה זו נפגעו עוד מספר אנשים.
בשעות הצהריים המוקדמות בתגובה לתקיפה זו, בוצע מטח של כ-30 רקטות לאזור קיבוץ איילת השחר.

ב-24 במאי הופעלו התרעות רבות במרחב קו העימות וזוהו מספר נפילות בקיבוץ מנרה וכך גם בקיבוץ דוב"ב, נגרם נזק למספר בתים בהם בית כנסת, לא היו נפגעים.

ב-26 במאי בוצעו מספר רב של סיכולים מאוויר בדרום לבנון, לפחות שלושה מהם בתקיפת אופנועים שונים, ונהרגו שישה פעילי חזבאללה, מהם אחד בא-נאקורה, שניים בעייתא א-שעב, שניים ביארון ואחד בחולא.

לפי מכון מחקר עלמא היושב בצפון הארץ, חודש זה היה החודש העצים ביותר במהלך מלחמת חרבות ברזל בגזרה הצפונית עם 325 תקיפות של חזבאללה, כעשר תקיפות בממוצע ביום לעומת חודש אפריל שבו היו 238 תקיפות עם ממוצע של 7.8 ביום. לדוגמה, בהשוואה לחודש אפריל שבו היו 50 אירועי ירי נ"ט בחודש מאי המספר הכפיל את עצמו לכ-95 אירועים, בחדירות הכטב"מים לעבר שטח ישראל נרשמה את העלייה החדה ביותר עם כ-85 חדירות של כטב"מים בחודש מאי לעומת 42 באפריל, בהיבט הירי תלול מסלול נרשמה עלייה קלה בלבד מ-128 תקריות ירי בחודש אפריל ל-139.

### יוני 2024
ב-1 ביוני, לפי דיווחים בלבנון, חזבאללה הפיל כטב"ם הרמס 900 של צה"ל באמצעות טיל קרקע-אוויר. עוד דווח כי פגעו במחנה גיבור שבו נמצאת מפקדת עוצבת חירם בצפון העיר קריית שמונה באמצעות רקטת בורכאן, שריפות פרצו באזור צבאי. מעוצמת הפיצוץ נפגע גם הקניון של קריית שמונה הסמוך. רקטה נוספת פגעה בסופרמרקט שהיה סגור. נזק נגרם בבסיס, בנוסף לנזק שנגרם לכלי רכב ולמבנים בעיר, לא היה ידוע על נפגעים. צה"ל פתח בגל תקיפות בלבנון.

ב-2 ביוני נפל לראשונה כטב"ם של חזבאללה בנהריה. נהריה ועכו היו שקטות יחסית במשך חודשים, בהשוואה ליישובים הסמוכים להן. בנהריה לא הייתה אזעקה במשך חמישה חודשים ברצף, מנובמבר עד אפריל. בעכו לא נשמעה אזעקה ארבעה חודשים, מסוף דצמבר עד סיום אפריל. בשניהם היו מספר אזעקות באותו היום. גם בקצרין ובמקומות נוספים הופעלו האזעקות. צוותי כיבוי פעלו שעות מול שריפות בקצרין, בסיוע שישה מטוסי כיבוי, והשיגו שליטה על האש. שריפות נוספות פרצו גם בקריית שמונה, ביפתח, באניעם ובאזור נחל יהודיה ונחל זוויתן. במקביל לירי של חזבאללה, צה"ל המשיך בתקיפות בדרום לבנון. לדוגמה, תקפו מטוסי קרב מבנה צבאי של חזבאללה בעייתא א-שעב, ותשתית טרור של ארגון הטרור בטיר חרפא. בנוסף, בצה"ל אמרו כי כוחות ביצעו ירי להסרת איום בראשיא אל-פוח'אר. שריפות רבות פרצו בעקבות תקיפות חיל האוויר, בין היתר בראמיה, יארון, אל-עדייסה וחולא. הוערך שבעקבות החלטה בישראל להעלות את הרף בהפעלת האש מול חזבאללה, ארגון הטרור הגביר את נסיונותיו לפגוע בעורף ובמתקנים צבאיים.

ב-3 ביוני התלקחו מחדש שריפות גדולות ברכס רמים, צפונית לקריית שמונה. רשויות הכיבוי פינו כמה בתים בקריית שמונה שהאש התקרבה אליהם ואחזה בחצרות ובפרגולות. במקביל לשריפות המשתוללות, נמשכים חילופי האש המתגברים בחזית הצפון. בזמן שצה"ל אישר כי הרג באזור העיר צור את המחבל עלי חסין סברא, שהיה פעיל צבאי במערך ההתעצמות של חזבאללה.

ב-5 ביוני נפצעו כעשרה בני אדם מפגיעה ישירה של כטב"ם במגרש כדורגל ביישוב חורפיש שבגליל המערבי. צוותי הצלה הוזנקו לזירה – ונפגעו מפגיעה ישירה נוספת. כלי תקשורת בלבנון דיווחו כי כתוצאה מירי פגזים של צה"ל, נגרמו שרפות בכפרים עייתרון ומארון א-ראס.

ב-7 ביוני הופעלו לראשונה מאז 8 באוקטובר התרעות אמת של צבע אדום באזור הגליל התחתון ביישובים נוף הגליל, כפר כנא, ריינה ומשהד מחשש לשברי יירוט של כטב"ם שחצה משטח לבנון עשרות רבות קילומטרים אל תוך עומק שטח ישראל. ניסיון היירוט נכשל והכטב"ם נפל במרחב המועצה אזורית עמק יזרעאל. בנוסף לכך כטב"ם נוסף נפל במרחב מושב שומרה.

ב-11 ביוני דווח מלבנון כי מטוסי חיל האוויר בצעו תקיפות באזורים שונים בדרום לבנון. דובר צה"ל אישר כי צה"ל פעל בשמי לבנון בתגובה להפלת כטב"ם שלו. בין השאר תקף חיל האוויר מתחם צבאי של יחידה 4400, יחידת ההתעצמות הלוגיסטית של ארגון הטרור חזבאללה, אשר שימשה גורם לשינוע אמצעי לחימה אל לבנון ובתוכה. באותו היום יורט כטב"ם בדרכו לחיפה. חזבאללה שיגר מטח לגליל ולגולן ונשמעו ביישובים בעומק הארץ, שלא פונו ב-8 באוקטובר. בגליל העליון: גדות, משמר הירדן וכפר הנשיא. במרכז הגולן: קצרין וקדמת צבי.

חילופי אש התרחשו גם בזמן חגיגות ליל שבועות. במקביל, צה"ל הרג בסיכול ממוקד את טאלב סאמי עבדאללה ("אבו טאלב"), מפקד בכיר בשורות חזבאללה, בכפר ג'וויא שבאזור צור, לצד שלושה מחבלי חזבאללה נוספים, מפקדים בכירים גם הם. ברויטרס ובעיתון הלבנוני אל-חאדת' טענו כי היה מדובר בבכיר החשוב ביותר שנהרג מתחילת המלחמה. גורמים מסרו לסוכנות כי חשיבותו של אותו בכיר השטח, דומה בחשיבותה לזו של ויסאם א-טוויל, מפקד בכוח רדואן שנהרג בינואר 2024. לפי צה"ל, בחזבאללה חילקו את דרום לבנון לשלוש יחידות: "נאסר", "עזיז" ו"בַּדר". יחידת "נאסר", תחת פיקודו של אבו טאלב, הייתה תמונת הראי ליישובים הבאים: יישובי קו העימות, קריית שמונה, רכס רמים ועד להר דב, עם השפעה ישירה על יישובים בגליל, אצבע הגליל ורמת הגולן.

בבוקר 12 ביוני הופעלו אזעקות ביישובים רבים ברחבי הגליל, בהם גם צפת ומירון, ושריפות פרצו מנפילות בשטחים פתוחים בכמה מוקדים. בטבריה הופעלה אזעקה לראשונה מאז אוקטובר. גם בעמק הירדן ובכנרת נשמעו האזעקות לראשונה מתחילת המלחמה. בקיבוץ סאסא זוהתה פגיעה ישירה במבנה. לאחר המטחים דווח בלבנון כי ישראל תקפה באמצעות ארטילריה לעבר המרחבים עייתרון, טיר חרפא, אל-ג'בין, בית ליף, זיבקין, יארון ובינת ג'ביל.

בצהרי היום 13 ביוני החלה המתקפה הגדולה ביותר של חזבאללה ביותר מאז 8 באוקטובר. זו הייתה לעבר ישובי הצפון, שבה במשך יותר משעה שוגרו יותר מ-30 כטב"מים ו-150 רקטות וטילים מסוג קטיושה ופלק לאזור צפת, קו העימות והגולן, לטענת הארגון. מתקפה זו גרמה ל-15 מוקדי שריפה ברחבי הצפון, ולשני פצועים קל בקצרין. ארגון הטרור חזבאללה מסר שמתקפה זו היא תגובה ישירה להריגת המפקד אבו טאלב ב-12 ביוני. באותו ערב נפצעו עוד שני לוחמי צה"ל מפגיעה של טיל נ"ט במרחב מושב מרגליות באורח קל עד בינוני.

החל מצהרי 15 ביוני הפסיק חזבאללה לקבל אחריות על פעולות נגד ישראל במשך יותר מיומיים. היו שייחסו זאת לחג הקורבן שחל באותם ימים. צה"ל פעל במקביל בשטחי לבנון. מטוסי קרב של חיל האוויר תקפו מספר יעדי חזבאללה בארבעה מרחבים שונים בדרום לבנון. בין המטרות שהותקפו, תשתיות טרור באזור שקרא  ובאזור א-טייבה, לצד מבנים צבאיים באזור מחיבב ובאזור כפר כילא. ב-17 ביוני, נהרג בסיכול ממוקד מפקד שטח ביחידת נאסר של חזבאללה בסלעא שבנפת צור. ב-18 ביוני, לאחר כ-60 שעות, שבו האזעקות בצפון ישראל.

בצהרי 22 ביוני בוצע סיכול ממוקד בכפר אל-ח'יארה  שבמרחב הבקאע הלבנוני. בסיכול נהרג איימן עט'מה, פעיל טרור מרכזי בחמאס ובאל-ג'מאעה אל-אסלאמיה, שהיה אחראי על אספקת אמל"ח עבור ארגונים אלו ועל קידום תשתיות טרור במרחב.

בסוף יוני 2024, על פי דיווחים, תצפיתנים של חזבאללה לא היו יכולים להגיע בחופשיות אל הגבול וכוחות התקשו לנוע מבלי להיחשף. הפייננשל טיימס הבריטי דיווח כי תקיפות ישראל יצרו בחודשים האחרונים "שטח מת" בעומק חמישה קילומטרים בתוך שטח לבנון.

ב-23 ביוני הופעלו התרעות על ירי רקטות וטילים בכאוכב אבו אל-היג'א, קורנית, שכניה, מנוף, יובלים, מרכז אזורי משגב, עצמון-שגב, רקפת ואזור תעשייה תרדיון, כולם באזור מרכז הגליל. כטב"ם של חזבאללה יורט באזור מתחם השייך לרפא"ל. בנוסף באותו היום נפצע לוחם צה"ל באורח קשה כתוצאה מפגיעת כטב"ם סמוך לאיילת השחר.

ב-30 ביוני נפצעו 17 חיילים במתקפת כטב"ם בבסיס ברמת הגולן. אחד מהם מת מפצעיו.

### יולי 2024
ב-2 ביולי, כחלק מהפקת הלקחים מ-7 באוקטובר ובהתאם להתאמת המענה המבצעי בגבול הצפון, הוסבה חטיבת המילואים 810 לחטיבה מרחבית סדירה — חטמ"ר ההרים — והשלימה את תרגיל החטיבה הראשון שלה.

ב-3 ביולי תקף כטב"מ ישראלי את הרכב שבו נסע מפקד יחידת "עזיז" של חזבאללה (תפקיד המקביל למפקד אוגדה), אבו נעמה נאסר, והרג אותו. בתגובה חזבאללה שיגר לישראל 100 רקטות ולמחרת (4 ביולי) שיגר 200 רקטות ארטילריות ו-20 כטב"מים שמהם נהרג חייל צה"ל במילואים.

צה"ל הודיע ב-6 ביולי כי הרג באזור בעלבכ את מיית'ם מוסטפא אל-עטאר, בכיר במערך ההגנה האווירית של חזבאללה.

ב-7 ביולי בבוקר נורה מטח של עשרים רקטות לעבר הגליל התחתון. פצוע אחד באורח קשה פונה לבית החולים. מספר שריפות פרצו בקדמת גליל, כפר זיתים, לביא והזורעים באזור טבריה. בצהריים נורה מטח לבסיס יב"א 506 שבהר מירון ובשעה 18:00 נורה מטח לחצור הגלילית וצפת. בחזבאללה טענו כי שיגרו עשרות רקטות לעבר בסיס נמרה מערבית לטבריה.

ב-9 ביולי חזבאללה שיגר כ-40 רקטות לרמת הגולן, שמהן נפגע כלי רכב אזרחי בפגיעה ישירה ושני נוסעיו נהרגו.

ב-11 ביולי בשעה 11:00 פתח חזבאללה במתקפת כטב"מים על הגליל המערבי, שממנה נהרג חייל מילואים ושניים נפצעו, נגרם נזק רב לרכבים ולבית בקיבוץ כברי.

ב-16 ביולי דווח על חמישה סורים שנהרגו בתקיפות ישראליות בלבנון, מתוכם שלושה ילדים, כולל שני אחים בני 7 ו-10.

במהלך חודשי יוני ויולי שיגר חזבאללה מספר פעמים את כטב"ם הודהוד לעבר צפון ישראל במטרה לצלם אזורים רגישים ובעלי חשיבות אסטרטגית, ובכללם את בסיס רמת דוד.

## עליית מדרגה
### יולי 2024 – הטבח במג'דל שמס ותחילת מבצעים ישראלים
[ממוזער|250 פיקסלים|מגרש הכדורגל אחרי [פגיעת הרקטה במג'דל שמס ממנה נרצחו 12 ילדים ונפצעו 34 אזרחים נוספים, 27 ביולי 2024]]
בבוקר 27 ביולי יירטה ספינת סער 6 של חיל הים כטב"ם של חזבאללה שנע לכיוון אסדת כריש, באמצעות כיפה ימית.

מאוחר יותר באותו יום פגעה רקטת פלק 1 ששיגר חזבאללה במגרש כדורגל במג'דל שמס שברמת הגולן, וגרמה למותם של 12 ילדים ופציעתם של 34 נוספים. דובר צה"ל הכריז שזו הפגיעה החמורה ביותר באזרחים ישראלים מאז 7 באוקטובר, ושצה"ל מגיב בעוצמה. ראש הממשלה ביקר במוקד הפגיעה והכריז שהתגובה תהיה חמורה.

ב-30 ביולי נהרג אזרח מפגיעה ישירה של רקטת חזבאללה בקיבוץ הגושרים.

מספר שעות לאחר מכן הרגה ישראל בסיכול ממוקד את פואד שוכר, מפקד הזרוע הצבאית של חזבאללה, בתגובה על הירי למג'דל שמס, בביירות. ו-85 אנשים נפצעו. משרד הבריאות בלבנון הודיע כי בתקיפה נהרגו גם אישה ושני ילדים דווח כי האישה שנהרגה הייתה מאהבת של שוכר.

### אוגוסט 2024

ב-3 באוגוסט הרג חיל האוויר את עלי נזיהּ עבד עלי, מחבל מרכזי בחזית הדרום בתקיפה במרחב באזוריה.

ב-5 באוגוסט תקף חיל האוויר באזור עבא שבדרום לבנון, והרג את עלי ג'מאל א-דין ג'ואד, ששימש כמפקד בכוח רדואן של חזבאללה.

ב-6 באוגוסט זיהה כוח צה"ל מיחידה 869 חוליית מחבלים נכנסים למחסן אמל"ח במרחב כילא שבדרום לבנון, מטוסי קרב נשלחו לשם ותקפו את החוליה וב-19:45 דובר צה"ל הודיע שחברי החולייה נהרגו, בנוסף העיתון הסעודי אל-חדת' דיווח כי אמין בדר א-דין, בכיר בארגון הטרור חזבאללה, נהרג בבוקר בתקיפת חיל האוויר בכפר מייפדון  שבמחוז א-נבטיה. בנוסף באותו יום כטב"מי נפץ של חזבאללה חגו בשמי נהריה ופצעו 19 אנשים, בהם אחד במצב אנוש. בעקבות זאת, לפני נאום של נסראללה שבו התייחס להריגת פואד שוכר, מטוסים של צה"ל חגו מעל שמי ביירות בגובה נמוך וטסו במשך כמה דקות יותר מהר ממהירות הקול.

ב-7 באוגוסט חיל האוויר הישראלי הרג את חסן פארס ג'שי מהכפר ג'וויא שבדרום לבנון. חסן היה מפקד בכיר ביחידת הנ"ט. לאחר הריגה זו חזבאללה הודיע ש-400 פעילים נהרגו במהלך המלחמה.

ב-8 באוגוסט צה"ל תקף את מרחבי בינת ג'בייל, מג'דל זון, א-דווייר , כפר כילא, יארין, רשאף, א-טירי וחולא שבדרום לבנון. בתקיפות הם הרסו עשרות מנהרות, תקפו משגר וחוליית מחבלים.

ב-9 באוגוסט בבוקר זיהה כוח של אוגדה 146 שני מחבלים של חזבאללה יוצאים ממבנה צבאי במרחב א-נאקורה. חיל האוויר תקף והרג אותם. בנוסף צה"ל הרג את סאמר מחמוד, מפקד של חמאס בלבנון.

בבוקר 10 באוגוסט צה"ל תקף בית בטיר חרפא בדרום לבנון, והרג בו לפחות שלושה מחבלים. הושמדו גם משגרי רקטות ותשתיות במרחב. בערב אותו היום, החל חזבאללה במתקפת כטב"מים גדולה ואזעקות רבות נשמעו במשך 20 דקות ברחבי הגליל העליון בהם: ראש פינה, ורד הגליל, צפת ומע'אר. דובר צה"ל עדכן באותו הערב כי זוהו מספר נפילות מהכטב"מים שגרמו לנזק, אך ללא נפגעים.

ב-13 באוגוסט דיווחו כלי תקשורת בלבנון על סיכול ממוקד לעבר כלי רכב בעיירה ברעשית בדרום לבנון. בסיכול נהרגו שני מחבלים, אחד מהם מפקד בכוח רדואן.

ב-14 באוגוסט תקף חיל האוויר תשעה מחבלי חזבאללה בכביש ראשי באזור צור בדרום לבנון. ידוע שאחד מהם נהרג. בתגובה הופעלו אזעקות בגליל העליון ובהמשך נפלו שתי רקטות בלב קריית שמונה, לא היו נפגעים. בערב הרג כלי טיס, בהכוונת כוחות אוגדה 91, שני מחבלים שפעלו במרחב מרג' עיון, בשטח דרום לבנון. בנוסף תקף צה"ל מבנה צבאי במרחב א-שעב.

ב-16 באוגוסט תקפו כלי טיס, בהכוונת אוגדה 91, מבנה צבאי שבו פעלו מחבלים של חזבאללה במרחב עייתרון שבדרום לבנון. בנוסף במהלך הלילה מטוסי קרב תקפו מבנים צבאיים במרחב כפר כילא.

ב-17 באוגוסט דווח על עשרה אזרחים סורים שנהרגו בתקיפה ישראלית בא-נבטיה שבדרום לבנון, בהם אם ושני ילדיה. דובר צה"ל הודיע שצה"ל הרג מפקד כוח ביחידת רדואן חסין אבראהים כאסב במרחב צור. בנוסף מטוסי קרב של חיל האוויר תקפו מבנים במרחבים מרכבא, ראמיה, עייתרון, עייתא א-שעב, אל-מטמורה, חאנין, מארון א-ראס וכפר חמאם שבדרום לבנון, ובנוסף צה"ל תקף בירי ארטילרי במרחבים א-טירי, יאטר, לבונה וחאנין והשמיד מחסן אמל"ח במרחב נבטיה.

ב-19 באוגוסט נהרג גשש בדרגת רב-נגד בעוצבת ברעם מפגיעה ישירה של כלי טיס בלתי מאויש בגליל המערבי. לצידו נפצע קצין לוחם בצורה קשה. בתגובה צה"ל תקף עיירות בדרום לבנון והרג שלושה מחבלים. בערב תקף צה"ל מצבורי נשק של חזבאללה באזור בעלבכ.

ב-20 באוגוסט דווח בלבנון שצה"ל תקף בכמה מוקדים בדרום המדינה, בהם בעייתא א-שעב, ראמיה, חולא וטלוסה. עוד עדכנו ששלושה נהרגו ושניים נפצעו משתי תקיפות של צה"ל בכפר א-דהיירה. בנוסף תקף צה"ל מבנה צבאי שבו פעלו מחבלים של חזבאללה באל-מטמורה שבדרום לבנון, לצד מבנה צבאי נוסף של הארגון במרחב, ובלבנון דווח על שני מחבלים שנהרגו.

ב-21 באוגוסט הרג צה"ל בסיכול ממוקד את ח'ליל אל-מקדח, מחבל בכוח קודס של משמרות המהפכה של איראן, שהכווין פיגועים באזורי יהודה ושומרון. זה המקרה הראשון שבו נהרג מחבל במשמרות המהפכה מאז מאי. בתגובה לתקיפה באזור בעלבכ ובאזורים אחרים בעומק לבנון, חזבאללה ירה 50 רקטות לעבר קצרין. בתקיפה לא היו הרוגים אבל 5 בתים נהרסו ואזרח נפצע קל. בסך הכול שיגר חזבאללה ביום זה כ-200 רקטות וכטב"מי נפץ על ישראל. מטוסי קרב תקפו במהלך הלילה יעדים של חזבאללה ביותר מעשרה מרחבים שונים בדרום לבנון. בין המטרות שהותקפו, מחסני אמל"ח, מבנים צבאיים ומשגר.

ב-22 באוגוסט, מטוסי קרב של חיל האוויר תקפו מחסן אמצעי לחימה במרחב אל-ג'יביין. לאחר התקיפה זוהו פיצוצי משנה המעידים על הימצאותם של אמצעי לחימה רבים במחסן שהותקף. בנוסף מטוסי קרב תקפו מבנים צבאיים במרחבים עייתא א-שעב ומיס אל-ג'בל בדרום לבנון.

ב-23 באוגוסט צה"ל הרג חברי חוליית מחבלים ביחידת הרקטות וטילים שתכננה לבצע שיגורים מלבנון לשטח ישראל. בנוסף צה"ל תקף במרחב עייתה א-זוט, והרג את המחבל מחמד מחמוד נג'ם, מחבל מרכזי ביחידת הרקטות וטילים של חזבאללה. צה"ל גם הרג מחבל חזבאללה ששיגר רקטות ממרחב עיתרון למרחב מלכיה. בערב נהרגו בדרום לבנון שמונה מחבלים וילד מתנועת הנוער של חזבאללה, חממת חזבאללה, בתגובה חזבאללה ירה 20 רקטות לכיוון צפת. כתוצאה מירי הרקטות שריפות פרצו ביער ביריה וכביש נפגע. שעה לאחר מכן כלי רכב הותקף בדרום לבנון. בנוסף בערב צה"ל תקף במרחב צור, השמיד משגר שממנו ירו מוקדם יותר רקטות למרחב צפת, והרג את סעיד מחמוד דעיב, מחבל נוסף ביחידת הרקטות והטילים של חזבאללה. בסך הכול ביום זה נהרגו לפחות 14 מחבלים, חמישה מהם ביחידת הרקטות והטילים.
[ממוזער|242x242 פיקסלים|[מוצב הפיקוד העליון: מבצע זה הרגע.]]
[ממוזער|241x241 פיקסלים|[יושב ראש המטות המשולבים גנרל צ'ארלס בראון בביקור בפיקוד צפון, יחד עם הרמטכ"ל רא"ל הרצי הלוי ואלוף הפיקוד אורי גורדין. 27 באוגוסט 2024.]]
בבוקר 25 באוגוסט, לאחר השעה 04:00, זיהתה ישראל שחזבאללה נערך למתקפה רקטית כבדה על ישראל. ישראל החליטה לצאת למבצע זה הרגע, וחיל האוויר פתח ביעף התקפי כבד כדי להשמיד את האיום העומד בפתח. לאחר מכן, הופעלו התרעות בזו אחר זו על ירי רקטות וחדירת כלי טיס בשורת יישובים בגליל, ובהם גם מירון וגם נווה זיו ועבדון שליד נהריה. בהמשך התרחב הטווח, והופעלו התרעות גם בעכו ובעין המפרץ, ותושבים באזור דיווחו על הפסקות חשמל כתוצאה מפגיעת יירוט בקו מתח גבוה. לקראת השעה 06:00 הופעלו התרעות גם בגולן, ובאזור צפת ומעלות. כשעה לאחר תחילת המתקפה, חזבאללה הודיע בהודעה רשמית כי זה השלב הראשון בתגובה להריגת פואד שוכר. מטוסי קרב של חיל האוויר תקפו מאות מטרות טרור של חזבאללה. לפי ניו יורק טיימס, "במתקפת המנע ישראל פגעה במשגרים שתוכננו לירות לתל אביב ב-5:00 בבוקר – וכל היעדים הושמדו". מצה"ל נמסר כי חלק מהמשגרים אכן תוכננו לפגוע במרכז – אך רובם תוכננו לפגוע בצפון הארץ. הוערך בצה"ל שחזבאללה תכנן לירות כ-6,000 רקטות וכטב"מים, בין היעדים שהיו על הכוונת: מרחב גלילות, מטה המוסד והבסיס של יחידה 8200.

לאחר גל ההתקפות צה"ל תקף בשעה 9:00 באזור הכפר א-טירי, משרד הבריאות הלבנוני הודיע על שני הרוגים. אחד מההרוגים הוא המחבל איימן אדריס, מתנועת אמל השיעית. לקראת הצהריים כוחות אוגדה 91 זיהו חוליית מחבלים פועלים במרחב אל-ח'יאם שבדרום לבנון, ובסגירת מעגל מהירה כלי טיס של חיל האוויר תקף את המחבלים והרג אותם.

ב-27 באוגוסט דווח בלבנון כי כטב"ם ישראלי תקף באזור העיירה רסם אל-חדת' שבאזור אל-בקאע, בצפון-מזרח לבנון. מדובר באזור שנמצא במרחק של כ-115 ק"מ מהגבול עם ישראל.

ב-28 באוגוסט זיהו בצה"ל זיהה משאיות עם משגרים ורקטות שנשלחו מדמשק לביירות. חזבאללה ניסה להסוות את המשלוח בכך שהוא ירה רקטות מעומק לבנון, דרום לבנון וסוריה. לאחר הזיהוי צה"ל תקף והשמיד חלק גדול מהמשאיות וגרם לשאר לחזור לדמשק. בתקיפה נהרגו מחבלים מחזבאללה והג'יהאד האסלאמי הפלסטיני (גא"פ), בהם מפקד במחלקת המבצעים של הגא"פ. בנוסף לאירועים בלבנון, שגריר ישראל באו"ם דני דנון טען שחזבאללה משתמש ביוניפי"ל כמגן אנושי והוא דרש ממועצת הביטחון של האו"ם לגנות את חזבאללה ולפעול לאכיפת החלטה 1701, בנוסף הוא אמר שאם מועצת הביטחון לא יעשו זאת אז ישראל תיאלץ לפלוש ללבנון ותהרוס את המדינה.

בימים לאחר מתקפת המנע אזרחי צפון ומרכז לבנון ניסו לברוח מלבנון למדינות אחרות בכמויות של לפחות עשרות אלפים, בתגובה לכך הבנקים בלבנון מונעים מהאזרחים למשוך את כספיהם, בתגובה אזרחים לבנוניים החלו בארגון מחאות שהפכו במהרה לאלימות, מספר סניפי בנקים הוצתו בין 25 ל-29 באוגוסט. בנוסף ב-29 באוגוסט צה"ל תקף והשמיד את רוב כפר כילא בדרום לבנון.

בארגון חזבאללה העלו את כמות השיגורים של כלי טיס לא מאוישים חמושים מתוך הבנה שהיה מדובר באתגר עבור מערכות היירוט. במקביל, חזבאללה יזם מטחים של עשרות רקטות כדי לאתגר את מערכות ההגנה האוויריות. המטחים נעו בין 20–50 רקטות. באמצע אוגוסט הגיע חזבאללה לכמעט 100 רקטות ביממה. בנוסף להסלמה של חזבאללה גם צה"ל הסלים, וב-23 באוגוסט נהרגו הכי הרבה מחבלים ביום אחד בכל המלחמה עד כה. בנוסף צה"ל תקף בעומק לבנון שלושה ימים ברצף, ותקף גם את כביש ביירות–דמשק ובעומק סוריה ועיראק.

### ספטמבר 2024
ב-1 בספטמבר 4 אנשים נפגעו בתקיפה של צה"ל במרחב עייתא א-שעב, צה"ל דיווח שהמטרה שהותקפה הייתה משגר שהיה מוכן עם טילים לירות אל ישראל, בתגובה חזבאללה ירה לכיוון כפר יובל.

בבוקר 2 בספטמבר תקף חזבאללה בפגיעה ישירה בית באביבים וגרם לנזק כבד. צה"ל תקף רכב ומבנים במרחבים יארון, עייתא א-שעב, חאנין, טיר חרפא ובלידא שבדרום לבנון. לקראת הערב מטוסי קרב תקפו מבנה צבאי של חזבאללה במרחב מרכבא שבדרום לבנון.

ב-3 בספטמבר תקף חיל האוויר הישראלי מחבל חזבאללה שנכנס למבנה צבאי של הארגון במרכבא. בנוסף מטוסי קרב תקפו תשתית צבאית של חזבאללה בריחאן.

ב-4 בספטמבר כוח מאוגדה 91 זיהה מספר מחבלים מחזבאללה שפעלו במבנה צבאי במרחב חולא. מטוסי קרב תקפו את המבנה שבו פעלו המחבלים. ביום זה זוהו כ-30 שיגורים שחצו משטח לבנון, חלקם יורטו וחלקם נפלו בשטחים פתוחים. כוחות כיבוי פעלו לכיבוי שריפה שפרצה במרחב כפר בלום בעקבות נפילה במרחב.

ב-5 בספטמבר צה"ל דיווח כי יורטה מטרה אווירית חשודה במרחב כברי, ליד נהריה. בלבנון דווח על הרג מחבל חזבאללה בכפר כפרא שבדרום המדינה.

## מבצע חיצי הצפון והתמרון הקרקעי
### ספטמבר 2024 – מבצע חיצי הצפון

[ממוזער|הרמטכ"ל רא"ל [הרצי הלוי, בעת הערכת מצב בפיקוד הצפון עם חברי פורום המטה הכללי, כאשר אישר את תוכניות ההתקפה וההגנה לזירה הצפונית לאחר מתקפת הזימוניות של חזבאללה, ספטמבר 2024]]
ב-6 בספטמבר לאחר ביקור של הרמטכ"ל בצפון כוחות צה"ל שינו את האימונים שלהם בצורה משמעותית, ומאימונים למלחמה עם המטרה להרחיק את חזבאללה מגבול לבנון, החיילים התחילו להתאמן להילחם בדרום לבנון וחלקים ממרכז לבנון ובדרום סוריה עם אימונים מרכזיים שדימו לחימה בתוך דמשק, לעומת המטרה של המלחמה שאותה הם דימו, באימונים אילו המטרה הייתה להרחיק את כל מחבלי חזבאללה אל תוך מרכז לבנון עם מטרה נוספת לנתק את קווי האספקה מעיראק וסוריה על מנת להטיל מצור על חזבאללה. האתר הלבנוני SBI דיווח כי כ-2,000 אנשי כוח רדואן פרשו מהיחידה במהלך המלחמה וברחו לצפון לבנון ולסוריה.

באותו היום, כוח מאוגדה 146 זיהה מחבל חזבאללה שפועל במבנה צבאי של הארגון במרחב אל-מטמורה. מטוסי קרב תקפו את המבנה שבו פעלו מספר מחבלים מהארגון.

ב-10 בספטמבר צה"ל תקף במרחב קרעון את המחבל מוחמד קאסם א-שאער, מפקד ביחידת רדואן.

ב-11 בספטמבר בבוקר צה"ל תקף 30 משגרים ב-4 מרחבים שונים, בנוסף צה"ל תקף במרחב א-דהיירה. לאחר מכן בצהריים צה"ל השמיד משגר במרחב במרחב ראשיא אל-פח'אר. בנוסף לכך בצהריים חטיבת האש של אוגדה 91 זיהתה 2 מחבלים של ארגון חזבאללה נכנס למבנה צבאי, וכלי טיס תקפו את המבנה והרגו את אחד מהמחבלים. לאחר מכן צה"ל תקף עמדת תצפית במרחב שובא. במהלך היום חזבאללה שיגר רקטות לכיוון כפר סאלד ומרחב אבירים, רוב הרקטות נפלו בשטחים פתוחים, בקיבוץ דן חייל נפצע מפגיעת נ"ט.

בבוקר 12 בספטמבר צה"ל תקף באזור יארון ובכפר מארון א-ראס. לאחר מכן חזבאללה שיגר 15 רקטות לכיוון הגליל המערבי, חלקן יורטו והשאר פגעו באזורים פתוחים. לאחר מכן בצהריים ספינה ישראלית נסחפה לחוף צור בלבנון, במבצע של השב"כ וצה"ל הם חילצו את הספינה.

בבוקר של 13 בספטמבר מזכ"ל חזבאללה חסן נסראללה דרש מכל תושבי דרום לבנון להתפנות מחשש שצה"ל ירחיב את פעולותיו הצבאיות, לאחר מכן תיעודים הופצו באינטרנט שהראו אלפי מכוניות עם אנשים בורחים מדרום לבנון, אזרחים מוציאים את כל החפצים החשובים שלהם מהבתים שלהם ובעלי עסקים מפנים את תכולת חנויותיהם. בנוסף צה"ל הרג 2 מחבלים מכוח רדואן בעיירה אל-אחמדיה שבאזור אל-בקאע המערבי. בתגובה חזבאללה פגע ישירות בבית בראש פינה, בתגובה לכך צה"ל הרג 2 מחבלים במזרח לבנון.

ב-14 בספטמבר חזבאללה שיגר 50 רקטות ב-5 מטחים, כל הרקטות נפלו בשטחים פתוחים. ביום זה סגנו של נסראללה אמר בריאיון שהם לא מעוניינים במלחמה, אך הם יענו לכל הרחבה של המלחמה. בערב צה"ל תקף בגל תקיפות חריג 150 ק"מ מהגבול מחסני אמל"ח, בדרום לבנון הותקפו 7 מוקדים, ומחבל נהרג כ-40 ק"מ מהגבול. בדיון אסטרטגי ראש ממשלת ישראל בנימין נתניהו אמר שצה"ל צריך להתכונן למערכה רחבה בלבנון, סוריה ובחלק מעיראק. הוא הוסיף שהוא ייתן למהלך האמריקני עוד הזדמנות אחת, ואם שום דבר לא ישתנה תתחיל מערכה רחבה בצפון. בנוסף בכיר בצה"ל אמר בריאיון שהתחלה של מלחמה נגד מיליציות בעיראק, סוריה ונגד חזבאללה הוא עניין של בין מספר שבועות לשלושה חודשים.

ב-15 בספטמבר לאחר ש-40 רקטות שוגרו וכטב"ם נפל במטולה פוזרו עלונים מעל הכפר אל-וזאני שבדרום לבנון: "חזבאללה יורה מכאן, התפנו מייד, עליכם לעזוב צפונה עד 16:00". צה"ל מסר שהחטיבה שפיזרה את העלונים עשתה זאת על דעת עצמה, ושנפתחה חקירה בעניין.

ב-16 בספטמבר ביקר שליחו של ביידן בניסיון לגרום לישראל לתת להם עוד הזדמנויות לעשות עסקה עם חזבאללה, הוא טען "עימות רחב בלבנון לא יסייע בהחזרת תושבי הצפון", בתגובה גלנט ונתניהו אמרו לשליח האמריקני: "הדרך היחידה להשיב את התושבים לצפון – פעולה צבאית".

#### פיצוצי זימוניות חזבאללה, ההתנקשות באבראהים עקיל וצמרת כוח רדואן

ב-17 בספטמבר הממשלה הוסיפה מטרה חדשה למלחמה: השבת האזרחים בבטחה לבתיהם בצפון. בנוסף צה"ל תקף והרג 3 מחבלים של חזבאללה שפעלו בדרום לבנון.

בשעות אחר הצהריים, הייתה התפוצצות מתואמת של מכשירי הזימוניות מרשת הקשר של פעילי חזבאללה, שנמשכה כחצי שעה. אלפי פעילי חזבאללה שנשאו את הזימוניות על גופם, נפצעו בדאחייה בביירות בירת לבנון, ובאזורים נוספים ובהם הר הלבנון, וגבולה הדרומי עם ישראל. אחד מהפצועים הוא שגריר איראן בלבנון שנפגע בעיניו. חזבאללה תיאר את ההתפוצצות כמתקפת סייבר שאותה ייחס לישראל, כחלק מלחימתה בחזית הצפון במלחמת חרבות ברזל. לפחות 52 אנשים נהרגו ועוד כ-4,000 נפצעו, מהם לפחות 400 באופן קשה, כתוצאה מפיצוץ מכשירי הקשר. בתו בת ה-10 של פעיל חזבאללה נהרגה לאחר שהזימונית שלו התפוצצה כשהייתה לידה. לפי דיווחים בסוריה 18 מפקדים בחזבאללה נפצעו מהתפוצצות המכשירים, 6 מהם במצב קשה ו-7 נהרגו, בנוסף לפי אותם דיווחים 19 חיילים של משמרות המהפכה נהרגו. בנוסף יש דיווחים בלבנון שנסראללה נפצע מהתפוצצות מכשיר, חזבאללה הכחיש את הדיווחים. סגן מזכ"ל חזבאללה נעים קאסם היה בין הנפגעים. בנוסף אבראהים עקיל נפצע מפיצוץ ביפר, הוא שוחרר ב-20 בספטמבר מבית החולים מספר שעות לפני שנהרג על ידי צה"ל.

ב-18 בספטמבר, שונעה אוגדה 98 לגזרת פיקוד צפון בהוראת מוצב הפיקוד העליון. בנוסף צה"ל תקף מטרות של חזבאללה ב-5 מרחבים שונים. החל מהשעה 17:00, התפוצצו מכשירי קשר רבים בדאחייה בביירות ובדרום לבנון, מדגם שונה מהזימוניות שהתפוצצו יום לפני כן. בסך הכול מפיצוצי מכשירי הקשר ביום זה נהרגו 20 בני אדם ונפצעו למעלה מ-400 אנשים.

לאחר גל זה אנשי חזבאללה התחילו לגרש באלימות את כוח השלום של האו"ם מלבנון, במטרה לסלק את הנוכחות של כוח זה מלבנון.

ב-19 בספטמבר כוח לוחמים של גדוד 51 של חטיבת גולני שפעל במרחב רכס רמים, הותקף על ידי כוח חזבאללה בשני טילי נ"ט. בתקרית, נהרג הלוחם סמל תומר קרן מחיפה ונפצעו 8 לוחמים נוספים באורחים שונים. בתקרית אחרת של פגיעת כטב"ם בגליל העליון בשטח כינוס של עוצבת ברעם, נהרג חייל צה"ל נאיל פורסה ממע'אר.

אחר הצהריים, נסראללה נאם על האירועים ביומיים לפני. בנאום הוא כינה את מה שקרה "רצח עם", ואמר כי רק הפסקת הלחימה בעזה תוביל לחזרת תושבי הצפון. הוא הודה שחזבאללה ספג "מכה קשה", שיכולה להיחשב כהכרזת מלחמה, ושיהיה על כך עונש קשה. בזמן הנאום מטוסים של חיל האוויר חגו מעל ביירות ותקפו מטרות בדרום ועומק לבנון.

שעות אחרי נאום נסראללה, דווח בלבנון על 70 הפצצות: אשר תוארו כ"מגלי התקיפה הקשים ביותר מפרוץ המלחמה". לפי צה"ל הופצצו כאלף קני שיגור של חזבאללה.

באותו יום נורה מטח כבד של טילי פלק 1 על מטולה. חברת כיתת כוננות נפצעה קל, שרפות פרצו וראש המועצה אמר כי נגרמו נזקים כבדים לבתים. לפי ראש המועצה, יותר מ-30 בתים ומבני ציבור שנפגעו ברמות כאלו ואחרות". מחצית מהבתים במועצה נפגעו מתחילת המלחמה.

ב-20 בספטמבר החל משעות הצהריים ועד לשעה 17:07 שוגרו עשרות רקטות כ-200 לעבר יישובים רבים בגליל העליון ובגליל המערבי בהם ברמת הגולן ובערים צפת וראש פינה. צה"ל תקף בגל תקיפות דומה ליום הקודם, ובלבנון דווח על 60 הפצצות. בנוסף ביום זה ממשלת לבנון אסרה על נשיאת מכשירי קשר בטיסות היוצאות מביירות.
בנוסף ביום זה שני מטוסי F-15I תקפו ברובע הדאחייה בביירות מרתף בניין והרגו את אבראהים עקיל, ראש אגף המבצעים של חזבאללה. איתו נהרגו גם בכירים בשרשרת הפיקוד של כוח רדואן. בין ההרוגים רמ"ט כוח רדואן, ראשי יחידת ההדרכה, מפקדי מרחבי התקפה (הר דב, רכס רמים, גזרת החוף, אל-ח'יאם, גזרת קאנא) ואחראי המבצעים של כוח רדואן. משרד הבריאות הלבנוני הודיע כי בבניין שחרב בתקיפה נהרגו 37 בני אדם, בהם שלושה ילדים ושבע נשים.

ב-21 בספטמבר צה"ל הוציא מבצע בשם **גדיד תמרים**. במבצע זה חיל האוויר הישראלי תקף בלבנון בשני גלים, בגל הראשון בלבנון דווח על 180 הפצצות, מספר דומה לכמות ההפצצות במתקפת המנע שהייתה ב-25 באוגוסט, בגל זה הושמדו לפחות 1,000 משגרים ולפחות 3,000 טילים. בגל השני שקרה מספר שעות אחרי דווח בלבנון על 300 הפצצות, בגל זה הושמדו אלפי משגרים ולפחות 5,000 רקטות.

ב-22 בספטמבר בין 1 בלילה ועד 7 בבוקר, שיגר חזבאללה כמאה טילים לכיוון מרחב חיפה והצפון. לראשונה נורו רקטות פאדי לעבר ישראל במלחמה זו. התרעות נשמעו בין השאר לראשונה מאז פרוץ מלחמת חרבות ברזל, ביוקנעם, בעפולה, נוף הגליל, ושכונות קריית שמואל וקריית חיים בחיפה, וכן בעכו, קריית אתא, קריית ביאליק, קריית מוצקין, קריית ים, שפרעם, טמרה, עין גב, כפר נחום, שמשית ויישובים נוספים בגליל התחתון, עמק הירדן, ועמק יזרעאל. מהמטח נפצעו מספר אזרחים. חזבאללה טען כי המטח כוון לעבר מפעל רפאל מצפון לחיפה. עוד קודם לירי הכריז פיקוד העורף על מצב חירום בקו חיפה צפונה והלימודים במקומות אלו בוטלו. פגיעות ישירות בבתים אירועו בקריית ביאליק, ביישוב מורשת וברפת במושב בית שערים. בערב אותו היום הופעלו לראשונה מאז אוקטובר 2023, אזעקות בעמק בית שאן בעקבות חדירת כלי טיס ששוגרו על ידי המיליציות הפרו-איראניות בעיראק.

#### מבצע חיצי הצפון

בבוקר 23 בספטמבר צה"ל השתלט על שידורי תחנות רדיו ודרש מאזרחי דרום לבנון שנמצאים בכפרים בהם חזבאללה שומר נשק בבתים להתפנות, בנוסף נשלחו מסרים בוואטסאפ ודרך אתרים נוספים. דובר צה"ל פרסם תיעוד שבו נראה כי פתח נפער בקירות מבנה אזרחי. מספר שעות לאחר מכן החל גל תקיפות שבו יותר מ-150 מטוסי קרב של חיל האוויר תקפו במשך שעות רבות 1,300 מטרות בכל מרחב בדרום לבנון, ובלבנון דיווחו על פיצוצים ענקיים. דווח על שני בכירים שנהרגו, השייח' עלי אבוריא ומוחמד סאלח. לפי הערכות של צה"ל עשרות אלפי רקטות וכטב"מים הושמדו. לאחר סיום התקיפות צה"ל תקף בהרים מצפון לביירות. בהודעה של דובר צה"ל הוא הכריז על תחילת שלב חדש במלחמה שיכלול כתישה של דרום לבנון, ובנוסף, בדומה להצהרה בבוקר, הוא דרש מאזרחי בקעת לבנון שנמצאים בכפרים שבהם חזבאללה שומר נשק להתפנות. לאחר הצהרת דובר צה"ל, שר החינוך הלבנוני, עבאס אל-חלבי, הודיע על השבתת כל בתי הספר והאוניברסיטאות בדרום לבנון, בבקעה ובפרברים הדרומיים של ביירות בעקבות התקיפות הנרחבות של חיל האוויר על יעדי חזבאללה ושבתי ספר רבים יהפכו למקלטים עבור אזרחים הנמלטים מהלחימה. בדרום לבנון לאחר התקיפות נראו אלפי אזרחים בדרום לבנון עוברים צפונה ועוד עשרות אלפים מתכוננים להתפנות. בשעות הצהריים תקף חזבאללה בתגובה לראשונה בשטחי השומרון.

בצהרי היום נורו מטחי טילים מלבנון לעבר מחלף גולני ובית נפגע מפגיעה ישירה בגבעת אבני. בשעות אחר הצהריים והערב נורו טילים בין השאר לאזור מגדל העמק ואזור יקנעם וכן לעבר עכו והקריות, אך לראשונה גם על שכונות הכרמל בחיפה, נשר וטירת כרמל. מטח נוסף נורה אל עבר השומרון, הנקודה הדרומית ביותר של ירי חזבאללה. בין השאר הופעלו התראות באריאל בית אריה-עופרים וקרני שומרון ואלפי מנשה. מטח נוסף נורה לכיוון ואדי עארה.

לקראת הערב צה"ל תקף בדאחייה אך כשל בניסיונו להרוג את מספר 3 בחזבאללה עלי כרכי. הרמטכ"ל רא"ל הרצי הלוי קבע בערב כי שם המבצע ההתקפי בחזית הצפונית הוא "חיצי הצפון". שם זה נבחר לאחר שהשם הראשוני של המבצע היה "חנית הצפון". משרד הבריאות הלבנוני מסר שבתקיפות ביום זה נהרגו 558 בני אדם, בהם 50 ילדים ו-94 נשים, ו-1,835 נפצעו. על פי הדיווחים הלבנוניים זהו מספר ההרוגים הגבוה ביותר במדינה ביום אחד מאז סיום מלחמת האזרחים בשנת 1990.

במהלך הלילה תקף צה"ל מטרות רבות בלבנון במיקוד על אזור הבקאע בלבנון, חזבאללה המשיך לירות מטחים נרחבים לעבר גוש נצרת, עמק יזרעאל, הגליל המערבי, הקריות, משגב הגליל התחתון ועמק החולה.

ב-24 בספטמבר בשעות אחר הצהריים, הרג צה"ל את אבראהים קובייסי, ראש מערך הטילים של חזבאללה ואת שאר צמרת יחידת הטילים של חזבאללה, בדאחייה של ביירות.

הירי לצפון ישראל נמשך ואזעקות הופעלו בגליל העליון והתחתון, צפת, הקריות והעמקים. הופעלו התראות בעתלית, מגדים ונווה ים בגלל כלי טיס בלתי מאויש ששיגר חזבאללה לבסיס עתלית, בסיס האם של יחידת העילית שייטת 13 של חיל הים.

לראשונה במלחמה, ב-25 בספטמבר, שיגר חזבאללה טיל קרקע-קרקע שהפעיל אזעקות בערים בגוש דן והשרון, בהן תל אביב-יפו, רמת גן, כפר יונה, קדימה-צורן, ולראשונה ממבצע שומר החומות גם בנתניה. במהלך הבוקר נשמעו גם לראשונה אזעקות בזכרון יעקב. ביום זה תקף צה"ל בעיירה אל-מועייסרה  בכסרוואן בניסיון להרוג את שייח' מוחמד עמרו, שמתפקד כגורם ארגוני בחזבאללה, ובג'ון שבמחוז הר הלבנון תקף צה"ל בניסיון להרוג פעיל חזבאללה בשם חדר רעד, קרוב משפחתו של מוחמד רעד – ראש סיעת חזבאללה בפרלמנט הלבנוני. באותו יום שוגרו שני כטב"מים מעיראק לאילת, אחד יורט מחוץ לשטח ישראל והשני נפל בנמל אילת.

ב-26 בספטמבר תקף צה"ל בדאחייה בביירות והרג את מפקד היחידה האווירית של חזבאללה. באותו יום, צה"ל זיהה מחבלים ליד הגבול במהלך הלילה וירה לכיוונם. בגבול סוריה–לבנון תקף צה"ל תשתיות ששימשו את חזבאללה להעברת אמל"ח לצפון לבנון ולדרום לבנון. במהלך היום שיגר חזבאללה מטחים לעבר עכו, צפת וקריית שמונה.

#### תקיפת מנהיגות חזבאללה והמשך הלחימה מהאוויר

ב-27 בספטמבר בערב, צה"ל תקף את המפקדה המרכזית של חזבאללה בלבנון, שנמצאת באזור דאחייה בביירות. בתקיפה קרסו לפחות 6 מבנים ולפי הערכות כ-300 אנשים נהרגו. בתקיפה נהרגו מזכ"ל הארגון חסן נסראללה, עלי כרכי ו-20 בכירים נוספים. בתקיפה נהרג גם גנרל איראני – עבאס נילפורושאן, מפקד כוח קודס בלבנון, ששהה במפקדה יחד עם נסראללה. היו גם דיווחים שהאשם ספי א-דין ונעים קאסם נהרגו. הצלחת המבצע נשענה על פעילות מקדימה של סוכני מוסד בביירות, שכללה הטמנת מכשירים במפקדה התת-קרקעית של נסראללה וכן איסוף מודיעין. לאחר התקיפה אמר ראש ממשלת לבנון, "התקיפה הישראלית בדאחייה היא עדות לאדישות של ישראל לקריאות להפסקת אש". עיריית תל אביב הודיעה על פתיחת מקלטים ברחבי העיר.

במהלך הלילה ירה חזבאללה מטחים לצפון ישראל – מצפת, דרך כרמיאל ועד נהריה, שעות לאחר הפצצת הבונקר של נסראללה בדאחייה. במקביל, צה"ל תקף בעומק לבנון משגרים שכוונו לעורף הישראלי. ב-23:00 לערך, דובר צה"ל בערבית פרסם הודעה חריגה ובה קרא לשלושה בניינים בדאחייה להתפנות: "למען ביטחונכם, עליכם להתפנות מהם מייד ולהתרחק מהם למרחק של לא פחות מ-500 מטר". לפי צה"ל, היה שם מערך טילי חוף-ים שנבנה במימון איראן. לאחר שתקף שם, תקף צה"ל מטרות נוספות בביירות. במהלך הלילה צה"ל הרג את מפקד יחידת הטילים של הארגון בדרום לבנון ואת סגנו. בתקיפה אחרת, הצבא הרג את נביל קאווק, מפקד יחידת הביטחון המונע של חזבאללה וחבר המועצה המרכזית של חזבאללה.

ב-28 בספטמבר צה"ל הרג בדאחייה את מפקד יחידת הטילים בדרום לבנון, את הסגן שלו ומפקדים נוספים ביחידת הטילים של חזבאללה. בנוסף צה"ל תקף אתרי ייצור של חזבאללה וצירי הברחה על גבול סוריה–לבנון. ביום זה חזבאללה קידם את חסן ח'ליל יאסין למזכ"ל חזבאללה, מספר שעות לאחר מכן הודיע צה"ל שהוא נהרג בדאחייה.

ב-29 בספטמבר בהצהרה של ראש ממשלת לבנון הוא אמר שיש יותר ממיליון אנשים עקורים, וש"העקירה הנוכחית היא הגדולה ביותר בהיסטוריה של לבנון". בהצהרה הוא אמר שהם דורשים הפסקת אש בכל החזיתות, לאחר הנאום גורמים אמריקאים אמרו שישראל כבר לא מסכימה להחלטה 1701 ושהיא רוצה הסכם שלפיו הזרוע הצבאית של חזבאללה כבר לא יכולה להתקיים. בנוסף ביום זה צה"ל הרג בדאחייה את נביל קאווק, מפקד יחידת הביטחון המונע של חזבאללה וסגנו של האשם ספי א-דין. בישראל שר אלי כהן אמר בהצהרה שהמשרד שלו יתחיל לעבוד על מנת לבטל את הסכם הגבול הימי שנחתם בתקופת ממשלתו של יאיר לפיד.

ב-30 בספטמבר החזית העממית לשחרור פלסטין מסרה כי ארבעה ממנהיגיה נהרגו, שלושה מהם נהרגו בתקיפה ישראלית שהתרחשה לראשונה במלחמה מחוץ לרובע הדאחייה, ומנהיג נוסף שהיה מפקד ארגון הטרור "החזית העממית" בלבנון נהרג בתקיפה אחרת. לחזבאללה נהרגו לפחות 12 מחבלים בתקיפה אווירית בעומק לבנון. חמאס בלבנון הודיע כי מנהיגו במדינה, פתח שריף אבו אל-אמין, נהרג בתקיפה ישראלית באזור צור בדרום המדינה. מנהיג זה היה גם יו"ר ארגון המורים של אונר"א בלבנון.

בנוסף ביום זה כוחות מיוחדים של צה"ל ערכו פשיטות בתוך לבנון על מנהרות ליד הגבול. הפשיטות נועדו לאיסוף מודיעין לקראת תמרון קרקעי בלבנון. הפעילות החשאית נערכה גם כמה פעמים במהלך החודשים הקודמים, כחלק מהמאמץ של ישראל לפגוע ביכולותיו של חזבאללה. הפשיטות כללו גם כניסה למנהרות חזבאללה הממוקמות לאורך הגבול. גורמים אמריקניים אמרו ל"וושינגטון פוסט" שישראל הודיעה לארצות הברית על כוונתה לפעול קרקעית בהיקף מצומצם בדרום המדינה, שתתמקד בטיהור תשתיות חזבאללה בסמוך לגבול. ביום זה גם הרמטכ"ל וגלנט אישרו תוכניות להמשך הלחימה, לאחר אישור התוכניות גלנט אמר "השלב הבא במלחמה בחזבאללה יתחיל בקרוב, ויאפשר להחזיר את התושבים". דובר צה"ל הודיע, בהתאם להערכת המצב, כי הוחלט על צו שטח צבאי סגור במרחב מטולה, משגב עם וכפר גלעדי. בערב צבא לבנון התחיל לסגת מדרום המדינה לאחר שטנקים של צה"ל התחילו להפגיז את כל המרחבים ליד הגבול. ארצות הברית הודיעה כי ישראל "מבצעת פעילות קרקעית מוגבלת בגבול".

### אוקטובר 2024 – תחילת הכניסה הקרקעית
[ממוזער|לוחמי [חטיבת גולני במלחמת חרבות ברזל|חטיבת גולני במהלך התמרון הקרקעי בדרום לבנון, אוקטובר 2024]]
ממוזער|ציוד לחימה רב של כוחות חזבאללה נמצא על ידי צה"ל

ב-1 באוקטובר בשעה 1:53 אחרי חצות, הודיע דובר צה"ל כי "כוחות צה"ל החלו בפעולה קרקעית ממוקדת ומתוחמת נגד יעדי טרור של חזבאללה במרחב הסמוך לגבול בדרום לבנון". חיל האוויר המשיך לתקוף יעדים בלבנון.

בבוקר שלמחרת הכניסה הקרקעית הראשונה לשטח לבנון, נורה מטח של רקטות לעבר מרכז הארץ – בפעם השנייה מתחילת המלחמה. בהמשך היום בוצעו שני שיגורים נוספים למרכז הארץ

במהלך הבוקר צה"ל התחיל לתפוס שטחים בדרום לבנון ולהילחם במחבלי חזבאללה במרחבי דרום לבנון שצמודים לגבול. בנוסף צה"ל דרש מאזרחים בעשרות כפרים בדרום לבנון להתפנות. בביירות צה"ל תקף באופן ממוקד אתרי ייצור אמצעי לחימה ותשתיות נוספות של ארגון הטרור חזבאללה. במסגרת התמרון התקיים קרב אל-עדייסה.

מוחמד ג'עפר קסיר, מפקד היחידה להעברת אמצעי לחימה מאיראן לארגון הטרור חזבאללה, נהרג באותו היום בביירות בתקיפה ממוקדת של חיל האוויר.

התקיפות בדאחייה נמשכו. בבוקר 2 באוקטובר הודיע דובר צה"ל כי אוגדה 36 מצטרפת לפעילות הקרקעית בלבנון לצד חטיבת גולני, חטיבת שריון 188, חטיבת המילואים עציוני וחטיבת האש 282. למחרת, נורו מטחי רקטות לגליל. חזבאללה שיגר רקטות וכטב"מים כמעט בלי הפסקה מלפנות בוקר. באותו היום, פורסמו שמות החיילים ההרוגים הראשונים בתמרון בלבנון, כתוצאה מהיתקלויות במחבלים.

דובר צה"ל אמר שביום זה הותקפו 200 מטרות ונהרגו 60 מחבלים, אחת המטרות שהותקפו היא בניין עיריית בינת ג'בייל, שבו נהרגו כ-15 מחבלים.

ביום זה נהרג גם המחבל ח'דר א-שהאביה, שפיקד על מרחב הר דב, והיה אחראי לירי הרקטות לעבר מג'דל שמס בחודש יולי, שבו נרצחו 12 ילדים ובני נוער.

ב-3 באוקטובר בסמוך לשעה 3:00 לפנות בוקר, שוגרו שני כלי טיס בלתי מאוישים (כטב"מים) מעיראק וחצו את הגבול לשטח ישראל באזור רמת הגולן. אחד הכטב"מים יורט על ידי חיל האוויר, ואילו השני הצליח לחדור ולהתפוצץ במבנה מגורי חיילים במחנה צבאי בצפון רמת הגולן שבו שהתה פלוגת פלס"ם 13 של חטיבת גולני. כתוצאה מהפגיעה, נהרגו שני חיילי מחלקת הקשר של הגדוד בהם סמל דניאל אביב חיים סופר, חניך במסלול ייעודי לקצונת קשר"גים בגדוד 13 של חטיבת גולני, ורב"ט טל דרור, מש"ק תקשוב בגדוד 13. באותו אירוע נפצעו, שני לוחמים נוספים באורח קשה, חייל נוסף נפצע באורח בינוני, ו-21 חיילים נוספים נפצעו באורח קל. על פי תחקיר ראשוני של צה"ל, התגלה כשל במערכות הגילוי וההתרעה. הכטב"ם שהתפוצץ לא זוהה על ידי מערכות הגילוי האווירי, ולכן לא הופעלה התרעה. בעקבות זאת, הלוחמים במחנה לא היו מודעים להימצאותו של הכטב"ם ולא הצליחו להתגונן או להתמגן בזמן. מדובר באירוע הראשון מתחילת המלחמה שבו הצליח ירי של מיליציות שיעיות מעיראק לפגוע בשטח ישראל ולגרום לנפגעים והרוגים.

באותו היום, קצין צה"ל נפל בקרב בדרום לבנון. בנוסף, הותקף מבנה צבאי בדרום לבנון שבו נהרגו מפקד המרחב, מפקד כוחות ההנדסה, ומפקד האש של המרחב. דובר צה"ל קרא לתושבי 25 כפרים נוספים להתפנות. במהלך היום נורו מטחי רקטות לגליל ולגולן.

בין 3 ל-4 באוקטובר צה"ל הפציץ בונקר בביירות ובו **[[האשם ספי א-דין]]**, ראש המועצה המבצעת של חזבאללה ובן דודו של נסראללה, שסומן כמחליפו. לפי דיווחים גם ראש אגף המודיעין של חזבאללה וגם מפקד כוח קודס, אסמאעיל קאאני שהו עם האשם ספי א-דין. למחרת גורמים ישראליים טענו שהאשם ספי א-דין נהרג, אך לא ברור מה גורלם של קאאני וראש אגף המודיעין. במהלך אותו היום נורו מטחים לצפון, אזעקות הופעלו בגליל, בגולן, בחיפה, במנשה ובאזור הכרמל.

לאחר מכן צה"ל תקף פעם נוספת בביירות והרג את מוחמד רשיד סכאפי, ראש מערך הקשר של חזבאללה.

ביום זה דובר צה"ל הודיע שבלילה שבין 2 ל-3 באוקטובר שני חיילים נהרגו ו-24 חיילים נפצעו בתקיפת כטב"מים מעיראק.

ב-5 באוקטובר, ישראל תקפה לראשונה בעיר טריפולי והרגה בכיר בחמאס. במהלך היום שוגרו מטחי רקטות לגליל ולחיפה.

ב-6 באוקטובר צה"ל הכריז שטח צבאי סגור באזור היישובים מנרה, יפתח ומלכיה שבאצבע הגליל. בערב לבנון הודיעה על סגירת שדה התעופה עד הבוקר. ביום זה תועדו פגיעות ישירות במעלות-תרשיחא, נחף, דיר אל-אסד, כרמיאל, חיפה וטבריה בהן נפגעו 7 אנשים, בטבריה פצוע קשה ובחיפה פצוע בינוני ו-5 באורח קל ונגרם נזק כבד לבתים ברחבי הערים בעיקר בחיפה. לפי דיווחים פלסטיניים, תקיפות צה"ל גרמו לבכירי חמאס בלבנון ואיראן לברוח, בעיקר לקטר וטורקיה.

[ממוזער|250 פיקסלים|[טנק מרכבה סימן 4מ של חטיבה 7 מתמרן בלבנון]]
בלבנון צה"ל סיים את תהליך הכיבוש של כפר כילא.

בבוקר 7 באוקטובר שוגרו 2 כטב"מים משטח עיראק לעבר ישראל, והפעילו אזעקות בשטחי ראשון לציון ופלמחים. במהלך היום חייל צה"ל בדרגת רס"ר נהרג בקרב בדרום לבנון וחייל בדרגת רס"ב נהרג בקרב בגבול לבנון יממה לאחר שנפצע. בנוסף כוחות עוצבת 'הגליל' אשר כוללים את חטיבות המילואים אלכסנדרוני (3), 'הזקן' (8) והנח"ל הצפונית (228) התחילו בפעילות קרקעית ממוקדת ומתוחמת באזור נוסף בדרום ללבנון. במהלך הלילה צה"ל השמיד בביירות מפקדה, מחסני אמצעי לחימה, משגרים ומבנים צבאיים. במהלך ההפצצות בביירות בוצע סיכול ממוקד לעבר סוהייל חוסיין חוסייני, ראש מערך המטה של חזבאללה. על פי דובר צה"ל הוא נהרג בתקיפה. בערב הודיע דובר צה"ל כי יישובי צפון הגליל המערבי באזור ראש הנקרה ושלומי, הוכרזו כשטח צבאי סגור לקראת תמרון במחוז דרום לבנון. צה"ל גם הודיע על סגירת קו החוף הלבנוני משפך נהר אלאוולי, צפונית לצידון ועד ראש הנקרה. בלילה נורה מטח רקטות למרכז הארץ.

ב-8 באוקטובר נעים קאסם, סגנו של נסראללה והבכיר היחיד שנשאר בצמרת חזבאללה, הודיע בנאום קצר שהוא תומך במאמצים להשגת הפסקת אש. באותו יום בבוקר הודיע דובר צה"ל כי גם אוגדה 146 נכנסה ללחימה בדרום לבנון, בחלקו המערבי. בנוסף, ביום זה מטוסי קרב של צה"ל תקפו את מוביל המים הראשי מנהר הליטאני לחקלאים ברצועת החוף בדרום לבנון. זוהי הפעם הראשונה שצה"ל ביצע רצף תקיפות שכוונו לתשתיות אזרחיות. במהלך היום נורו מטחים לצפון, חזבאללה ירה את המטח הכי גדול לחיפה מתחילת המלחמה, ובנוסף צה"ל איתר והשמיד מנהרה שחצתה לישראל מלבנון – המנהרה הראשונה שחוצה לישראל שצה"ל איתר מאז מבצע מגן צפוני ב-2019.

לקראת הערב נתניהו פנה בפעם השנייה באופן ישיר לאזרחי לבנון וקרא להם "להציל את לבנון" מפני חזבאללה. בנוסף הוא טען כי צה"ל הרג את האשם ספי א-דין, שסומן כיורש אפשרי של נסראללה, וקרא ליישום החלטה 1559 של מועצת הביטחון של האו"ם ולפירוק הנשק של חזבאללה.

בנוסף צה"ל כבש את עייתא א-שעב ואת מארון א-ראס לאחר קרבות נגד כוח רדואן.

באותם ימים, צה"ל ביקש מיוניפי"ל להרחיק את חייליו מהגבול כדי שלא ייפגעו מהפעולה הקרקעית. לפי דובר יוניפי"ל: התקבלה החלטה בהסכמת המדינות שתורמות חיילים לכוח לא לפנות עמדות.

בליל 9 באוקטובר בישראל, נורו מטחים לצפון הארץ, שני אזרחים נהרגו מנפילה של רקטה בקריית שמונה.

ב-10 באוקטובר במהלך התמרון הקרקעי חייל מילואים בדרגת רס"ם נהרג. ישראל וחזבאללה התעמתו צבאית סמוך לעמדת יוניפי"ל באזור נקורה. באותו היום שורה של מדינות במערב מתחו ביקורת על ישראל, לאחר שיוניפי"ל דיווח ששניים מאנשיו נפגעו מירי של טנק ישראלי וכי חיילי צה"ל ירו על עמדות צבאיות של הארגון.

בנוסף בתקיפה של חיל האוויר במרחב חולא, נהרג מפקד מערך הנ"ט במרחב מיס אל-ג'בל, המחבל מוחמד עלי חמדאן, שהיה אחראי על מתווי נ"ט רבים לעבר יישובי הצפון, ובנוסף נהרג מפקד מרחב חולא. בסוף היום צה"ל סיים את תהליך הכיבוש של מיס אל-ג'בל.
ממוזער| דגל ישראל על מקום פגיעת הכטב"ם בבית יוליאנה שבהרצליה
ב-11 באוקטובר התפוצץ נפל תחמושת בקיבוץ יראון. באירוע הזה נפגעו מספר עובדים זרים, ביניהם אחד נהרג ואחד נפצע קשה. באותו היום דווח כי צה"ל ירה על עמדה של יוניפי"ל בלבנון פעם נוספת. מצה"ל נמסר שהוא חוקר את הדיווח. ביום זה משמרות המהפכה מינו את מוחמד רזא פלאח זאדה, קצין במשמרות המהפכה, למזכ"ל החדש של חזבאללה לאחר הריגת נסראללה והאשם ספי א-דין. בערב אותו היום, שוגרו 2 כטב"מים להרצליה, אחד יורט ואחד פגע בבית אבות בעיר.

ב-12 באוקטובר נורו מטחים לצפון הארץ, חיל האוויר תקף במהלך היום כ-280 מטרות ברחבי לבנון.

ב-13 באוקטובר בשעה שבע בערב התפוצץ כטב"ם ששיגר חזבאללה בחדר אוכל בבא"ח גולני שנמצא באזור גבעת עדה. בפגיעת הכטב"ם נהרגו ארבעה חיילים ונפגעו עוד 57 חיילים, 7 במצב קשה. ביום זה גם פורסם שבמהלך מספר הימים הקודמים לו, כוחות צה"ל איתרו מנהרה בעומק 7 מטרים עם 50 מטרים של מרחב שהייה. הכוחות עצרו את המחבל ולקחו אותו לחקירה. במנהרה נמצאו גם אמצעי לחימה וציוד לשהייה לטווח ארוך. מנהרה אחרת אותרה סמוך למוצב יוניפי"ל.

ב-14 באוקטובר צה"ל פשט על מתחם תת-קרקעי של יחידת רדואן באורך 800 מטרים. המתחם כלל אמל"ח רב, מטבח מאובזר, מחסן שימורים, מיטות, ספות ועוד. לפי דובר צה"ל, מספר ימים לפני כן היו שם מאות מחבלים. מטחים נורו למרכז וצפון הארץ במהלך היום.

[ממוזער|250 פיקסלים|[דחפור D9 משוריין של גדוד 603 חונה ליד טנק מרכבה סימן 4מ של חטיבה 7 בלבנון]]
ב-16 באוקטובר, כחלק מקרב א-נבטיה, צה"ל הרג את ראש עיריית א-נבטיה, תקף עשרות מטרות והשמיד מנהרה שנועדה לשמש את כוח רדואן של חזבאללה במהלך פלישה לגליל שהייתה בתכנון. מספר שעות לאחר מכן, צה"ל תקף בכפר ג'וויא וניסה להרוג את מפקד יחידת נאסר. באותו היום יוניפי"ל טען כי טנק ישראלי ירה לעבר עמדה של הארגון. בתקיפה הישראלית, לפי הארגון, הושמדו מצלמות ונפגע מגדל תצפית.

ב-17 באוקטובר פורסמו התרעות לראשונה בבקעת הלבנון ובנפת צור. התרעות הפינוי האלו כוונו לבניינים רבי-קומות שטרם פונו וחזבאללה הסתיר בהם מחסני אמל"ח. אחרי שבניינים אלו הותקפו נצפו פיצוצי משנה רבים המעידים על הימצאות אמל"ח רב.

ב-18 באוקטובר פרסם הרמטכ"ל הרצי הלוי הערכה שנהרגו לפחות 1,500 מחבלי חזבאללה, ושזו הערכה שמרנית וכנראה נהרגו יותר.

ב-19 באוקטובר ניסה חזבאללה להתנקש בחיי ראש ממשלת ישראל בנימין נתניהו באמצעות שיגור כטב"ם מתאבד למעונו בקיסריה. מתוך שלושה כטב"מים, שניים יורטו ואחד חדר והתפוצץ ופגע בביתו של ראש הממשלה, אך נתניהו ומשפחתו לא שהו בה באותה עת. כטב"ם נוסף נורה לכיוון מחנות גלילות ברמת השרון. בשבת זו שוגרו מטחים כבדים אל עבר חיפה, עכו, יוקנעם, טבריה והקריות. תושב קריית חיים נהרג במטח זה מפגיעת רסיס בעכו.

ב-20 באוקטובר סוכנות הידיעות "אנדולו" דיווחה שחזבאללה החל לצמצם את נוכחותו בסוריה על ידי החזרת חלק מלוחמיו שתמכו במשטר הסורי בחזרה ללבנון. מקורות סוריים דיווחו כי ארגון הטרור מעביר מאות מאזורים שונים בסוריה, כמו מיאדין ואל-בוכמאל במחוז דיר א-זור במזרח סוריה, וכן ממחוזות שונים כמו דמשק, חמה וחומס – בחזרה ללבנון. במקום חזבאללה כוחות עיראקיים התחילו להיכנס לסוריה.

מסוקי ומטוסי קרב של חיל האוויר סיכלו ניסיון חדירה של חמישה כטב"מים מהים התיכון לשטח המדינה.

ממוזער|לוחמי חטיבת גולני לצד כוחות שריון בדרום לבנון, אוקטובר 2024
לאחר סיום התקיפות בביירות וברחבי לבנון בליל ה-22, לרבות במרכז העיר, ישראל איימה שאם חזבאללה ינסה שוב לפגוע בבכירים, צה"ל ישמיד את הדאחייה.

ב-23 באוקטובר לפנות בוקר ירה חזבאללה מטח טילים על אזור חיפה והקריות, יוקנעם עילית ושפרעם. בהמשך הבוקר ירה הארגון מטח גם אל עבר בנימין והתרעות הופעלו במודיעין עילית והסביבה, ככל הנראה עקב רצון חזבאללה לפגוע באזור נמל התעופה בן-גוריון. כעבור שעה נורה מטח לעבר דרום השרון, תל אביב וגוש דן וכן אל עבר זכרון יעקב ובנימינה. רסיסי מיירטים נפלו בבני ברק ואזרח נפצע מרסיס במעגן מיכאל. בהמשך היום הופעלו התרעות בנהריה וקרית שמונה וסביבתן. ארבעה נפצעו ממטח שנורה לעבר נאות מרדכי ואישה אחת נפצעה בבית העמק. בצהריים צה"ל הפגיז שוב את פרבריה הדרומיים של ביירות, ובניינים רבי קומות בעיר קרסו. בשעות הערב נורו כטב"מים לעבר ישראל, והתרעות הופעלו בשורה של ערים וישובים משלומי ועד למאור. כטב"ם אחד נמצא רק כעבור 12 שעות בסביבות יוקנעם עילית. בערב אישר צה"ל כי האשם ספי א-דין, יורשו של חסן נסראללה, נהרג.

ב-23 באוקטובר בחצות הפציץ צה"ל שורה של מבנים ברובע הדאחייה בדרום ביירות ובשעות הצהריים תקף מפקדות חזבאללה בצור. בבוקר זה, ירה חזבאללה מטח אל עבר גוש דן ועמק יזרעאל. התרעות הופעלו בין השאר בתל אביב-יפו, רמת גן, גבעתיים, הרצליה, רעננה, פתח תקווה, נוף הגליל וקריית טבעון. אישה נפצעה מרסיסים בהרצליה ממטח זה. במהלך היום נורו מטחי רקטות לעבר נהריה, שם נפצע גבר באורח קשה מרסיסים וגם לעבר עכו, חיפה והקריות. בקריית שמונה נגרם נזק כבד עקב מטח לאזור. בנוסף, שוגרו שני טילים בליסטיים לאזור טבריה, עפולה ועמק בית שאן. בשעות הערב חזבאללה שיגר מטח של 4 רקטות לעבר גוש דן והשרון.

בבוקר 26 באוקטובר, חטיבת הצנחנים שפעלה בדרום לבנון הובילה מבצע שבמהלכו פוצצה מנהרה של חזבאללה שנבנתה במשך כעשור. הפיצוץ, שכלל כ-400 טון חומר נפץ – הכמות הגדולה ביותר שהופעלה אי פעם במבצע צה"לי מסוג זה – הפעיל לראשונה מקום המדינה התרעות שווא על רעידת אדמה בעשרות יישובים באזור הגליל, רמת הגולן, עמק בית שאן, חיפה, הקריות והשומרון.

ב-29 באוקטובר 2024 פגעה רקטה ארטילרית בעמדת יוניפי"ל בא-נקורה ופצעה 8 חיילי או"ם. דובר צה"ל מסר שהפגיעה נגרמה כתוצאה מרקטה ששיגר חזבאללה ממרחב חלוסיה אל-פוקא.

למחרת, דובר צה"ל בערבית, אל"ם אביחי אדרעי, פרסם התרעת פינוי לתושבי העיר בעלבכ והכפרים עין בורדאי ודורס – וקרא להם להתפנות מייד מבתיהם. בשעות הצהריים, תקף חיל האוויר שורת מטרות במרחבים אלו.

ב-31 באוקטובר נהרגו בישראל 7 אזרחים (בהם 4 עובדים זרים) מפגיעות ישירות של רקטות חזבאללה בשטחים חקלאיים במטולה ובאזור חיפה והקריות. צה"ל הגיב בתקיפות נרחבות בדרום לבנון, בקעת הלבנון וביירות.

### נובמבר 2024 – הרחבת התמרון

ב-2 בנובמבר ליל שבת נורו טילים מלבנון אל עבר ערי השרון, והתרעות הופעלו בהרצליה, הוד השרון כפר סבא והמשולש. מהמטח נפגע בניין בטירה ו-22 תושבים נפצעו.

בשבת זו בצפון לבנון, כ-140 ק"מ מהגבול, כוח קומנדו שהיה מורכב מיותר מ-25 חיילים לכד את פעיל החזבאללה עמאד אמהז. בערוץ הלבנוני "אל-ג'דיד" נטען כי אמהז הוא קצין בחיל הים הלבנוני.

ב-6 בנובמבר, יום ה-40 למבצע סדר חדש שבו נהרג נסראללה, ירה חזבאללה מטחים נרחבים על צפון הארץ, נהריה, הקריות, וכן לתל אביב וגוש דן, נתניה והשרון ולוד והשפלה. תועדה פגיעה בסמוך לנמל התעופה בן-גוריון וחלקי מיירטים נפלו ברעננה, פתח תקווה וקריית אונו. במטח לגליל המערבי נהרג צעיר מכפר מסריק ובמטח לאביבים נהרג חייל. בתגובה הפציץ צה"ל ברובע הדאחייה בביירות ובסמוך לנמל התעופה הבינלאומי בעיר ובבקעת הלבנון.

ב-7 בנובמבר נורו מטחי טילים מלבנון אל עבר קריית שמונה, הגליל המערבי, חיפה והקריות. בשטחים אלו ניזוקו בניין מגורים ורכבים בקריית ים ובקריית מוצקין. צה"ל תקף מבנים בצור, בבעלבכ ובצידון.

ב-11 בנובמבר, הרמטכ"ל רשמית אישר תוכניות להעמקת התמרון לשורות הכפרים השלישית, הרביעית, ובחלק מהנפות לשורה החמישית. לאחר מכן צה"ל קרא להתפנות לתושבים מהכפרים עיינאתא, בינת ג'בייל, כונין, בני חיאן, א-טייבה, אל-ג'יביין, שיחין, א-נאקורה, אבו שאש, שַמַע, מג'דל זון, אל-ביאדה ומנסורי. חלק מכפרים אלו מהווים את השורה השלישית, הרביעית ובחלק החמישית בנפת צור, וחלק מהכפרים מהווים את השורה השנייה והשלישית בנפות מרג' עיון ובינת ג'בייל.

ב-12 בנובמבר נהרגו שני אזרחים מפגיעה ישירה בנהריה בעקבות מטח של 10 רקטות. במקביל שיגר חזבאללה 3 טילים למרכז (גוש דן והשרון), שיורטו בהצלחה. מוקדם יותר פגע כטב"ם מתאבד של חזבאללה בגן ילדים בנשר ללא אזעקה אך חיי הילדים ניצלו עקב תושייתן של הגננות שהחליטו להכניס את הילדים לממ"ד בכל מקרה.

ב-12 בנובמבר פרסם צה"ל הערכה כי הושמדו מרבית אתרי ייצור הטילים ומחסני האמל"ח שההקים חזבאללה מתחת לרובע הדאחייה בביירות.

#### השלב השני של התמרון הקרקעי
[ממוזער|250 פיקסלים|כוחות [חיל הרגלים, חיל השריון וחיל ההנדסה הקרבית מתמרנים בלבנון, נובמבר 2024]]
ב-16 בנובמבר בערב נורה מטח אל עבר העיר חיפה. בית הכנסת אבות ובנים במרכז הכרמל בחיפה נהרס, וכן כלי רכב בקריית אתא נפגעו ישירות במטח זה.

ב-17 בנובמבר הודיע צה"ל כי דובר חזבאללה מוחמד עפיף נהרג בסיכול ממוקד.

ב-18 בנובמבר נפגע בניין בשפרעם מירי טילים לאזור. אישה תושבת העיר נהרגה ממטח זה. בערבו של יום זה נורה מטח טילים אל עבר גוש דן והשרון. חלקי טיל נפלו ברמת גן סמוך למגדלי משרדים ולקניון איילון. ממטח זה נפצעו חמישה אזרחים, מהם אחת באורח קשה.

ב-19 בנובמבר נורה מטח אל עבר השרון, לרבות חדרה, עמק חפר, נתניה, הרצליה, רעננה והוד השרון. במטח זה נפצעה אישה ונזק נגרם לתשתיות במושב בצרה. חייל נהרג מפגיעת כלי טיס בלתי מאויש בדרום לבנון. במהלך היום הפציץ צה"ל בביירות ובצור. יוניפי"ל אמרו שארבעה מחייליה נפצעו מפגיעת רקטה בבסיס, אחת משלוש תקריות נפרדות שבהן חייליו ובסיסיה נפגעו כתוצאה מירי של "שחקנים לא ממלכתיים בלבנון".

ב-20 בנובמבר נהרגו חייל וקצין מילואים בדרום לבנון בהיתקלות עם מחבלים. נפתחה חקירה האם קצין המילואים זאב חנוך ארליך, חוקר תנ"ך וידיעת הארץ, שנהרג בלבנון באותו יום, היה אכן בשירות מילואים וכניסתו ללבנון אושרה כנדרש. ביום זה טען השליח האמריקאי עמוס הוכשטיין כי נרשמה התקדמות בשיחות בדבר הסדרה בחזית הצפונית.

ב-21 בנובמבר הפציץ צה"ל בביירות ובצור. במקביל נורה מטח כבד אל עבר העיר נהריה, שממנו נהרג אזרח.

כוחות יוניפי"ל מאיטליה ומגאנה נפצעו באורח קל במספר תקריות בנובמבר כתוצאה מירי חזבאללה על מוצבי הכוח.

ב-23 בנובמבר נעשה ניסיון חיסול של אחד מבכירי חזבאללה, מוחמד חיידר. ניסיון זה ככל הנראה כשל.

ב-24 בנובמבר ירה חזבאללה את מטחי הטילים הכבדים ביותר לעבר צפון הארץ ומרכזה. התרעות הופעלו שוב ושוב בצפת, קריית שמונה, נהריה, הקריות, חיפה, חדרה, נתניה, עמק חפר, הרצליה, ראש העין, הוד השרון ופתח תקווה. אזרח נפצע אנוש בכפר בלום ואישה נפצעה בינוני בפתח תקווה ממטח זה. בנייני מגורים נפגעו בנהריה, שכונת ורדיה בחיפה, שכונת הדר גנים בפתח תקווה, ומושב רינתיה. לעת ערב החל צה"ל בהפצצה מסיבית של רובע הדאחייה בביירות. צה"ל יזם גל תקיפות בדאחייה נגד יחידת טילי החוף-ים, יחידה 4400 ומטה המודיעין.

ב-25 בנובמבר, המשיך חזבאללה לירות בעיקר ליישובי הגליל העליון והגולן. במקביל, תקף צה"ל באופן מסיבי בכל רחבי לבנון, בין השאר בבעלבכ, צור, צידון, כפרי דרום לבנון והדאחייה בביירות. בשעות הלילה של אותו יום, שיגר חזבאללה מטח כבד לנהריה, שממנו נפצעו שני בני אדם באורח קשה וקל.

ב-26 בנובמבר, בשעות הבוקר המוקדמות, שיגר חזבאללה כטב"ם שנפל בחרמון ופצע חיילת באורח קשה. בנוסף, ירה לעבר שורת יישובים בגליל העליון ובגולן, בקריית שמונה נגרם נזק לרכוש. במהלך יום זה, ביצע צה"ל את התקיפה הגדולה ביותר בביירות מתחילת המלחמה, ותקף עשרות רבות של מטרות במספר גלי תקיפה. בנוסף, בתמרון הקרקעי הגיעו כוחות צה"ל עד לנהר הליטני. אזעקות רבות נשמעו בצפון. צה"ל תקף בדאחייה ובמקומות נוספים בלבנון. ב-26 בנובמבר תקף צה"ל מפעל ייצור טילי קרקע-קרקע של חזבאללה סמוך לגבול סוריה–לבנון באזור הבקאע, כ-63 ק"מ מגבול ישראל–לבנון. האתר נבנה מתחת לקרקע והיה מפעל ייצור הטק"ק הגדול ביותר של חזבאללה. לצידו תקף צה"ל תשתיות מעטפת, בהן מחנה אימונים של כוח רדואן, שבתקיפתו נהרגו עשרות מחבלים.

במהלך יום זה, אושרה הפסקת אש שנחתמה בהסכם ישראל–לבנון 2024. היא החלה בשעה 4:00 לפנות בוקר, ב-27 בנובמבר 2024.

## לאחר הפסקת האש
### החלק הראשון של הפסקת האש

על פי ערוץ 7 הפרו בצד הלבנוני את ההסכם כבר ב-27 בנובמבר, מספר שעות לאחר כניסת הסכם הפסקת האש לתוקף, כאשר מספר אנשים החשודים כפעילי חזבאללה נכנסו לשטח האסור בכניסה קרוב לכפר כילא הסמוך למטולה. כוחות צה"ל הרחיקו אותם בירי אזהרה. באחת מהתקריות כוחות צה"ל עצרו ארבעה מחבלים.

ב-28 בנובמבר 2024 מטוס קרב ישראלי הפציץ מתקן לייצור רקטות לטווחים בינוניים של חזבאללה במרחב אלביסריה שבאזור צידון, לאחר שלפי דובר צה"ל "זוהתה פעילות טרור במקום" שהיוותה הפרה של הסכם הפסקת האש. גם ב-30 בנובמבר בוצעו מספר הפרות של ההסכם על ידי מחבלי חזבאללה, שגררו תגובות של צה"ל.

ב-1 בדצמבר 2024 צרפת טענה כי ישראל הפרה את ההסכם 52 פעמים ללא שעידכנה את המנגנון שנקבע, אך הודתה כי חזבאללה מנסה לחזור ולהעביר אמצעי לחימה לדרום לבנון. פעולות אלו הביאו למותם של שלושה אזרחים לבנונים. גם ארצות הברית הזהירה את ישראל כי היא מפירה את תנאי ההסכם.

ב-2 בדצמבר 2024 נורו שתי רקטות מלבנון לעבר הר דב. חזבאללה קיבל אחריות על הירי, שבוצע לדבריו כ"תגובה הגנתית ראשונה להפרות הישראליות, בתור אזהרה". בהודעתו המלאה טען הארגון כי ההפרות הישראליות מתנהלות בצורות שונות כמו ירי לעבר אזרחים ותקיפות אוויריות באזורים שונים בלבנון, וכי המרחב האווירי של לבנון ממשיך להיות מופר על ידי כלי טיס ישראלים עוינים. בתגובה לירי צה"ל תקף מחבלים, 20 משגרים ותשתיות של חזבאללה ברחבי לבנון.

ב-7 בדצמבר 2024 במהלך הלילה צה"ל תקף שיירה של מחבלי חזבאללה בגבול לבנון–סוריה שנסוגו לתוך לבנון, בתקיפה עשרות מחבלים מכוח רדואן נהרגו.

ב-8 בדצמבר 2024 דווח כי פעילי תנועת עורי צפון חצו את הגבול באזור הכפר מארון א-ראס והקימו במקום "מאחז", לפני שהורחקו מהמקום בידי צה"ל.

כשלושה שבועות לאחר שנכנסה לתוקפה הפסקת האש בגבול הצפון, החל צבא לבנון להיפרס בדרום המדינה.

ב-24 בדצמבר 2024 לבנון הגישה למועצת הביטחון של האו"ם תלונה רשמית נגד ישראל, בטענה להפרות חוזרות ונשנות של ההסכם. בתלונה נטען כי בין 27 בנובמבר ל-22 בדצמבר נרשמו יותר מ-816 הפרות צבאיות – באוויר וביבשה, ומצוינים בין היתר הפצצת כפרים בגבול, הנחת מטענים בבתים, הרס אזורי מגורים וחסימת דרכים.

ב-21 בינואר 2025 נהרג בכיר חזבאללה, השייח' מוחמד חמדי, מירי מתנקשים כאשר שהה בעיירה משע'רה במערב הבקאע, מוחמד פיקד על מרחב הבקאע. ישראל לא לקחה אחריות על ההתנקשות ולא ברור מי עומד מאחוריה.

עקב כך שצבא לבנון וחזבאללה לא צייתו לחלק מההסכם וצבא לבנון לא נכנס וטיהר חלקים מדרום לבנון שאליהם היה אמור להיכנס ולטהר אותם, צה"ל נכנס לאזורים חדשים. ב-30 בדצמבר 2024 צה"ל נכנס וכבש את טייבה ואת פאתי דיר סיריאן. ב-6 בינואר 2025 צה"ל התפנה מא-נאקורה ופינה חלק קטן מכוחותיו במוצב רותם.

מכניסת הפסקת האש לתוקף ועד ל-25 בדצמבר 2024 הרגו כוחות צה"ל מעל 45 מחבלי חזבאללה שהפרו את הפסקת האש וביצעו פעילות טרור בדרום לבנון.

### בתום 60 הימים
בתחילת ינואר 2025 דווח כי ישראל מתכננת לא לצאת מלבנון ולנסות להחזיר את חזבאללה להילחם מכיוון שחזבאללה וצבא לבנון לא מקיימים את חלקם בהסכם. ב-5 בינואר ראש הממשלה נתניהו כינס דיון לגבי המצב בלבנון. שר הביטחון ישראל כ"ץ הצהיר כי ישראל מעוניינת בקיום ההסכם, אך התנאי הראשי בו הוא נסיגת חזבאללה מצפון לליטני, ובהיעדר קיום תנאי זה ישראל תפעל בעצמה לצורך ביטחון הצפון.

ב-24 בינואר 2025 ישראל הודיעה רשמית כי צה"ל לא ייסוג מלבנון בתום הפסקת האש. בתגובה חזבאללה איים כי בתום 60 הימים הוא יתקוף את ישראל.

במהלך היום ניסו מאות לבנונים לחזור לכיוון הדרום, וצה"ל ירה לעברם. לדברי צה"ל מדובר בפרובוקציה של חזבאללה, והשבים אינם תושבי המקום אלא פעילי חזבאללה, וכי כוחות צה"ל ירו רק לעבר מי מהם שהיווה איום על כוחות צהל באזור. לעומת זאת לדברי ממשלת לבנון מדובר בתושבי כפרים בדרום לבנון שניסו לחזור לבתיהם, וצה"ל לא אפשר זאת. לפי משרד הבריאות הלבנוני, מהירי נהרגו 21 תושבים, וכ־124 נפצעו.

לקראת הערב ארצות הברית הודיעה על הארכת הפסקת האש ל-18 בפברואר לאחר שצה"ל לא נסוג מדרום לבנון כפי שנקבע בהסכם בנובמבר, בטענה כי צבא לבנון עדיין אינו ערוך להתפרס באזור.

ב-28 בינואר חיל האוויר הישראלי ביצע 3 פשיטות אוויריות באזור א-נבטיה. בתקיפות הושמד אמל"ח ונהרג ד"ר מהדי עבאס נחלה, שאחראי על העברת כספים לחזבאללה מאיראן ללבנון. למחרת 2 אנשים שניסו להיכנס אל מארון א-ראס נעצרו.

ב-30 בינואר, חיל האוויר תקף כלי הנדסי של חזבאללה שניסה לשקם תשתיות טרור בדרום לבנון. שעות אחרי לראשונה מתחילת הפסקת האש חזבאללה שיגר כטב"ם איסוף לכיוון ישראל, הכטב"ם יורט מעל שטח לבנון. בתגובה למחרת ב-31 בינואר חיל האוויר הישראלי תקף תשתיות תת-קרקעיות לפיתוח וייצור אמצעי לחימה באזור הבקעא.

ב-1 בפברואר חזבאללה שיגר כטב"ם נוסף שיורט זמן קצר לאחר שנכנס למרחב האווירי של ישראל.

ב-2 בפברואר, חיל הים ביצע פשיטה בא-נאקורה וחטף דייג. שר הביטחון ישראל כ"ץ איים שאם חזבאללה ישגר עוד כטב"מים ישראל תשמיד את הארגון. ב-9 בפבוראר ישראל הרגה בתקיפה אווירית מחבלים שלפי הערכות ניסו ליצור אמל"ח לקרבות בצפון לבנון.

ב-16 בפברואר חיל האוויר הישראלי הרג בסיכול ממוקד בכיר ביחידת הכטב"מים של חזבאללה, עבאס אחמד חמוד. למחרת חיל האוויר הישראלי הרג בסיכול ממוקד את מוחמד שאהין, אחראי המבצעים של חמאס בלבנון.

ב-18 בפברואר צה"ל נסוג רשמית מרוב לבנון, מלבד מחמש נקודות שולטות-טופוגרפית שבהן צה"ל הקים מוצבים פלוגתיים במרחק מאות מטרים מהגבול, והודיע שיישאר בהם עד להחלטה חדשה: אל-חמאמס, מרכבא–חולא, ג'ל א-דיר, ג'בל בלאט, א-לאבונה.

### הלחימה בין לבנון לסוריה, איבוד השליטה האיראנית בלבנון

בין 4 ל-10 בפברואר 2025, ארגון היאת תחריר א-שאם ניהל מבצע בגבול לבנון–סוריה שבו הביס את חזבאללה, השתלט בחזרה על הגבול וכבש את העיירה . ניסיונות השיקום של יחידה 4400 נכשלו ועשרות מחבלי חזבאללה נהרגו.

ב-7 בפברואר, עבאס חיידר שהוא מפקד שטח בחזבאללה וקרוב משפחה של רמטכ"ל חזבאללה מוחמד חיידר נהרג מפיצוץ מטען חבלה שהיה שייך לארגון ונועד לפיגוע נגד ישראל.

ב-13 בפברואר לאחר שישראל קיבלה מודיעין על מטוס שבו שהו בכירים בכוח קודס ועשרות מיליוני דולרים שהיו בדרך לחזבאללה, ישראל איימה על לבנון שתעצור את המטוס או שתפיל אותו. בתגובה לכך לבנון מנעה מהמטוס להגיע לביירות. תומכי חזבאללה הגיעו בערב לנמל התעופה בלבנון על מנת להפגין אך פוזרו תוך פחות משעה על ידי צבא לבנון.

ב-14 בפברואר איראן איימה שלא תיתן למטוסים לבנוניים לנחות בשטח איראן עד שהמטוסים שלה יורשו לנחות בביירות. לקראת הערב, לאחר איומים מהממשל האמריקאי, הוחלט רשמית שלמטוסים של חברות איראניות ושלכל מטוס שמגיע מאיראן אסור יהיה לנחות בשטח ביירות עד 18 בפברואר ואם יוחלט אז גם אחרי. בערב, תומכי חזבאללה התחילו לתקוף את צבא לבנון ואת יוניפי"ל, שרפו כבישים וניסו להרוג את סגן המפקד של יוניפי"ל. בתגובה לכך הארגון האשים את תומכי חזבאללה בפשעי מלחמה.

### לאחר נסיגת צה"ל

גם לאחר נסיגת צה"ל מדרום לבנון והקמת חמשת המוצבים, צה"ל המשיך בסיכולים ממוקדים והשמדת מפעלים בלבנון על מנת להחליש את חזבאללה בחודשים שלאחר מכן.

ב-19 בפברואר צה"ל הרג בסיכול ממוקד פעיל חזבאללה בכיר ששהה בניגוד להסכם בדרום לבנון וב-20 בפברואר חיל האוויר הישראלי תקף והשמיד מספר נקודות במעברי הגבול בין סוריה ללבנון לאחר שזוהו במקום ניסיונות להברחות נשק לחזבאללה.

ב-23 בפברואר במהלך הבוקר התרחשו הכנות להלוויית חסן נסראללה והאשם ספי א-דין. בזמן ההכנות חיל האוויר הישראלי פתח בגלי תקיפות בדרום לבנון והבקאע והשמיד מטרות טרור. בצהריים התקיימה ההלוויה עם טקס באצטדיון העירוני של ביירות. בהלוויה השתתפו עשרות אלפי אנשים עם דגלי חזבאללה. ארבעה מטוסים של חיל האוויר הישראלי חגו מעל ביירות בזמן הטקס.

ב-4 במרץ כטב"ם של חיל האוויר הישראלי תקף רכב ברשכנאניה שבאזור צור, בתקיפה נהרג ח'דר האשם, מפקד הכוחות הימיים של כוח רדואן יחד עם בכיר אחר.

ב-7 במרץ הותקפו עשרות מטרות בהם אתרים צבאיים ומשגרי רקטות, בגל שנמשך 20 דקות. ב-8 במרץ צה"ל הרג בסיכול ממוקד באל-ג'מיג'מה בכיר שפעל לשיקום תשתיות טרור של חזבאללה וב-11 במרץ צה"ל הרג בסיכול ממוקד בכיר ביחידת בדר ששימש כאחראי מערך ההגנה האווירית ביחידה.

ב-11 וב-12 במרץ ישראל שחררה חמישה לבנונים שנעצרו במהלך הפסקת האש, ביניהם פעיל חזבאללה, כמחווה לנשיא לבנון החדש ג'וזף עאון ובמטרה להוביל למשא ומתן עם לבנון על נקודות המחלוקת בגבול.

ב-16 במרץ, במהלך הלוויה במארון א-ראס של מחבלים שנהרגו במלחמה, קליע של רובה שנורה בידי מחבל חזבאללה פגע בשימשת מכונית שהייתה בנסיעה במושב אביבים, שצמוד לגבול עם לבנון. לא היו נפגעים מאירועי הירי. בתגובה, צה"ל תקף מטרות חזבאללה בכפר עיינאתא שבדרום לבנון.

ב-22 במרץ חיל האוויר תקף ב-3 אזורים שונים בדרום לבנון, מספר שעות לאחר מכן חזבאללה שיגר 6 רקטות לכיוון מטולה. בתגובה מיידית ירה גדוד 7042 אש ארטילרית לעבר יעדי חזבאללה ומרחבי השיגור ובהמשך צה"ל תקף עשרות משגרים ומפקדה של חזבאללה, הארגון הכחיש שהוא ירה את הרקטות וטען כי ארגון אחר ירה את הרקטות. בתקיפות נהרגו 3 אנשים. בערב צה"ל ביצע גל תקיפות שני ותקף 50 מטרות ברחבי לבנון וביצע סיכולים ממוקדים בצור ובבקאע. מספר ימים לאחר מכן חיל האוויר הרג בסיכול ממוקד את מפקד יחידת הנ"ט ביחידת חזית הדרום של חזבאללה, חסן חלאווי ששהה בניגוד להסכם בדרום לבנון ובמהלך הפסקת האש עסק בקידום מתווי טרור נגד העורף הישראלי.

ב-27 במרץ, משרד הבריאות הלבנוני טען כי 106 לבנוניים נהרגו מתקיפות צה"ל מאז תחילת הפסקת האש בין ישראל לחזבאללה בסוף נובמבר.

במהלך הימים הבאים נהרגו בסיכולים ממוקדים 5 אנשים, כאשר אחד מהם היה מפקד גדוד בכוח רדואן, ב-28 במרץ בבוקר ארגון טרור בלבנון שיגר 2 רקטות לכיוון קריית שמונה. בתגובה מיידית שוב ירה גדוד 7042 אש ארטילרית לעבר יעדי חזבאללה ומרחבי השיגור ובמהלך הבוקר צה"ל תקף בדרום לבנון והרג 3 מחבלים בכפר תיבנית, לאחר מכן בצהריים פורסמה אזהרת פינוי לבניין בדאחייה שבביירות, לראשונה מתחילת הפסקת האש, בניין אשר שימש כתשתית לאחסון כלי טיס בלתי מאוישים תחילה בוצעו כלפי הבניין תקיפות מסוג הקש בגג ולאחר מכן הותקף הבניין והושמד.

ב-1 באפריל בוצעה תקיפה שנייה במספר מאז ההפסקת האש ותוך פחות משבוע מאז הראשונה על רובע הדאחייה בביירות בה הותקף ונהרג סגן מפקד יחידה 3900 של חזבאללה שהיה גם פעיל בכוח קודס האיראני אשר סייע לפעילי חמאס לקדם פיגוע נגד ישראלים בטווח הזמן המיידי. בתקיפה זו דווח על כ-4 הרוגים בסך הכול. בפי משרד הבריאות בלבנון.

ב-3 באפריל כלי טיס של חיל האוויר ביצע תקיפה על רכב בעלמא א-שעב בה נהרג פעיל טרור בחזבאללה אשר פעל במרחב. באותו היום גם בוצעה תקיפה על א-נאקורה.

בלילה שבין ה-3 באפריל ל-4 באפריל בוצעה תקיפה בעיר צידון בה נהרג חסן פרחאת מפקד הגזרה המערבית של ארגון חמאס בלבנון יחד בנו וביתו.

ב-27 באפריל 2025 צה"ל תקף ברובע הדאחייה בביירות והשמיד מבנה שבו אוחסנו טילים מדויקים של ארגון חזבאללה.

ב-5 ביוני 2025 צה"ל תקף ברובע הדאחייה בביירות מטרות טרור של היחידה האווירית של חזבאללה ברובע הדאחייה בביירות, בין היתר תשתיות תת-קרקעיות לייצור כטב"מים. בנוסף הותקפה בעין קנייא  שבדרום לבנון סדנה לייצור רחפנים המשמשים לתקיפה, איסוף מודיעין ושיפור יכולות התצפית של חזבאללה.

ב-20 ביוני עד 24 ביוני 2025, במקביל למבצע עם כלביא, חיל האוויר תקף משגרי רקטות וטילים ומחסני אמצעי לחימה של חזבאללה ברחבי דרום לבנון במטרה למנוע מחזבאללה להתערב במערכה עם איראן.

לאחר סיום מבצע עם כלביא, חיל האוויר הישראלי תקף והרג את ראש חברת החלפנות "א-סאדק" שפעל להעביר כספים מכוח קודס באיראן לחזבאללה, היית'ם עבדאללה בכרי ביחד עם שני בניו שהיו פעילי חזבאללה.

ב-27 ביוני 2025, צה"ל ביצע גל תקיפות באזור רכס הבופור שבדרום לבנון. יעד התקיפות היה אתר תת-קרקעי ששימש לניהול מערך האש וההגנה של חזבאללה באזור, אתר אותו פעילי הארגון ניסו לשקם. לפי צה"ל, בתקיפה הושמדו כ-3,000 רקטות מסוגים שונים. צה"ל תקף את האתר פעמים נוספות בחודשים הבאים.

ב-3 ביולי 2025, חיל האוויר הישראלי הרג בסיכול ממוקד מדרום לביירות את קאסם סלאח אל-חוסייני, מחבל לבנוני שפעל תחת יחידה 840 של כוח קודס ועסק בהברחות אמצעי לחימה מאיראן למוקדים שונים בגזרה הצפונית ובשטחי יהודה ושומרון.

ב-11 ביולי 2025, חיל האוויר הישראלי תקף והרג במרחב א-נמיריה  את מוחמד שעייב, מחבל לבנוני שפעל תחת יחידה 840 של כוח קודס ושימש כסגנו של קאסם סאלח אל-חוסייני.

ב-13 באוגוסט 2025 אמר הרמטכ"ל, אייל זמיר ש"מאז הפסקת האש, יותר מ-240 מחבלים שחוסלו וכ-600 תקיפות מהאוויר".

### תחילת המאמצים לפירוק חזבאללה מנשקו
ב-15 באפריל 2025 נשיא לבנון ג'וזף עאון הודיע כי יפעל לפרק את הזרוע הצבאית של חזבאללה מנשקה ולהעביר את הנשק לצבא לבנון, וכי אם ירצו הפעילים יוכלו להצטרף לצבא לבנון. במקביל בביירות הצבא הוריד את דגלי חזבאללה והשלטים שלהם הוחלפו.

ב-7 באוגוסט 2025, ממשלת לבנון הסכימה למתווה שהוצג על ידי ארצות הברית, כאשר מטרותיו היו פירוק חזבאללה וכלל המיליציות בלבנון מנשקיהם, נסיגה מוחלטת של ישראל מלבנון ושיקום כלכלת לבנון על ידי ארצות הברית ומדינות מערביות נוספות. בתגובה לכך תומכי חזבאללה פתחו בהפגנות בביירות ודרום לבנון וסגרו כבישים כאשר בביירות הם חסמו את הגישה לנמל התעופה הבינלאומי.

ב-8 בינואר 2026 צבא לבנון טען שהושלם פירוז דרום המדינה מנשק. בישראל דחו את הטענה.

### המשך תקיפות אוויריות
ב-11 באוקטובר 2025, חיל האוויר הישראלי ביצע תקיפה במרחב הכפר קלאוויה בה נהרג חאזם כבול, פעיל חזבאללה שעסק בניסיונות שיקום של תשתיות צבאיות בדרום לבנון. בנוסף הוא היה מפקד לשעבר בתיק הגולן של חזבאללה והיה מעורב בפשעי מלחמה במלחמת האזרחים בסוריה, במחוז קוניטרה.

לקראת סוף חודש אוקטובר התחילה הסלמה רחבה כאשר התקיפות בלבנון הורחבו, בנוסף בעיתון שמזוהה עם חזבאללה נטען שבכירים ממדינות זרות העבירו אזהרות לפיהן ישראל לא תחכה במהלך שצבא לבנון נכשל לפרק את הזרוע הצבאית של חזבאללה.

ב-24 באוקטובר 2025, חיל האוויר הישראלי ביצע תקיפה בכפר תול, במרחב א-נבטיה שבדרום לבנון שם נהרג עבאס חסן כרכי שהיה מפקד מערך המטה (האחראי על הלוגיסטיקה הצבאית) ביחידת חזית הדרום של חזבאללה, ושימש כאחראי על שיקום בניית הכוח של ארגון הטרור וניהול העברות ואחסון אמצעי לחימה בדרום לבנון. למחרת נהרג במרחב ג'בשית המחבל זין אלעאבדין חסין פתוני, שהיה מפקד במערך הנ"ט של גדוד בכוח רדואן ומפקד מרחב ג'בשית בדרום לבנון עבור חזבאללה.

ב-26 באוקטובר 2025, חיל האוויר הישראלי הרג את מחמד אכרם ערביה שהיה מפקד בכיר בכוח רדואן והיה מעורב בתכנון פעולות במהלך הפסקת האש.

ב-23 בנובמבר 2025, במסגרת מבצע "בלאק פריידי", חיל האוויר הישראלי תקף בשכונת חארת חריכ שבפרוורי רובע הדאחייה בביירות באמצעות מספר חימושים ממטוסי קרב והתנקשו ברמטכ"ל חזבאללה היית'ם עלי טבטבאי.

ב-23 בינואר 2026 דיווחה סוכנות הידיעות הסינית שינחואה, על פי מקורות בלבנון, כי **בסאם קאיד**, פלסטיני המזוהה עם אגודת המלומדים הפלסטינים, ניצל מניסיון חיסול ישראלי באמצעות כטב"ם באזור בעלבכ שבמזרח לבנון. לפי הדיווח בוצעו כמה ניסיונות תקיפה לעבר רכבו, מהם ניצל לאחר שהשליך את מכשיר הטלפון הנייד שלו מהרכב; נגרם נזק חומרי בלבד.

## מלחמת חזבאללה–ישראל (2026)

ב-28 בפברואר 2026 יצאו ארצות הברית וישראל למבצע שאגת הארי באיראן. חזבאללה גינה את המתקפות, וקבע כי "אנו בטוחים שהאויב האמריקאי והישראלי יקבלו סטירה גדולה ולא יקצור דבר מלבד כישלון מתוקפנותו הרודנית והנפשעת". במהלך המבצע, תקיפות אוויריות בטהראן הרגו את המנהיג העליון של איראן, עלי חמינאי. לאחר אישור מותו על ידי איראן ב-1 במרץ, מזכ"ל חזבאללה, נעים קאסם, החליט להגיב ו"לקבל על עצמנו את חובתנו להתעמת עם התוקפנות", וקבע כי חזבאללה לא יעזוב את "שדה הכבוד וההתנגדות".
[ממוזער|[לוחם חי"ר של עוצבת געש בדרום לבנון.]]
ב-2 במרץ, חזבאללה שיגר מספר טילים לעבר צפון ישראל, הפעם הראשונה שעשו זאת מאז הפסקת האש בשנת 2024, כשהם מכוונים, לטענתם, למתקן הגנה מפני טילים מדרום לחיפה. צה"ל יירט טיל אחד, ואפשר לכמה אחרים ליפול בשטחים פתוחים.

בתגובה, מטוסים ישראליים הפציצו את ביירות בשעה 3:00, והוציאו צווי פינוי לאזרחים בכ-50 כפרים ברחבי דרום לבנון ובעמק בקאע. חיל האוויר הישראלי ביצע תקיפות "מדויקות וממוקדות" נגד "גורמי טרור בכירים של ארגון הטרור חזבאללה באזור ביירות" ו"גורמי טרור מרכזיים של ארגון הטרור חזבאללה בדרום לבנון". צה"ל מסר כי ראש המודיעין של חזבאללה, חוסיין מקלד, נהרג בתקיפות.

ב-3 במרץ חיל האוויר הישראלי תקף אזורים בדאחייה ובשאר ביירות וחיסל ארבעה בכירים מכוח קודס ומיחידת מודיעין החוץ של חזבאללה. נעשו ניסיונות לחסל עשרות מפקדים בזרוע הצבאית עת היו בפגישות בדרום ביירות. בנוסף נכנסו כוחות קרקעיים של אוגדה 91 לדרום לבנון והשיגו אחיזה במספר נקודות במרחב, כחלק מתפיסת עיבוי ההגנה הקדמית. דובר צה"ל בערבית הוציא הודעת פינוי ל-90 כפרים במרחב, הפרוסים על רוב השטח שבין הגבול הבין-לאומי לנהר הליטאני, ועשרות אלפי תושבים מכפרים אלו החלו לברוח צפונה.

ממשלת לבנון הוציאה את הזרוע הצבאית של חזבאללה ואת משמרות המהפכה אל מחוץ לחוק בכך שהגדירה אותם כארגוני טרור, ובעקבות המהלך נעצרו עשרות מחבלים משני הארגונים על ידי צבא לבנון, שאף התחיל בהכנות לפשיטות נגד חזבאללה ברחבי המדינה.

ב-3 במרץ, נכנסו כוחות אוגדה 91 למרחב במטרה לעבות את ההגנה הקדמית, במקביל להוראת פינוי נרחבת שניתנה לכ־90 כפרים באזור. המהלך הוביל למנוסה של עשרות אלפי תושבים צפונה.
[ממוזער|[טנק מרכבה סימן 4מ של עוצבת הפלדה בדרום לבנון.]]
בימים הבאים התרחב התמרון, ב־4 במרץ נכנסו הכוחות לעיירה אל-ח'יאם שאותה כבשו, וצה"ל הנחה את כלל תושבי דרום לבנון להתפנות אל מעבר לנהר הליטני, הנחיה שהקיפה כ־300 אלף איש.

ב-10 במרץ הרחיב צה"ל את התמרון הקרקעי בדרום לבנון, כאשר הכוחות פעלו בארבעה צירים במקביל. אל התמרון הצטרפו אוגדה 146, אוגדה 91, אוגדה 36, חטיבת גולני, חטיבה 401, וחטיבה 300.

בין ה-10 ל-29 במרץ צה"ל כבש את אל-עדייסה, חולא, כפר כילא, א-טייבה, חאלטה , מרכבא, רב א-ת'לאת'ין, קנטרה, דיר סיריאן, אל-קוסייר, מארון א-ראס, יארון, עייתא א-שעב, עייתרון, א-נאקורה, שַמַע וראס אל-ביאדה. לאחר הכיבושים האלו צה"ל למעשה כבש בחזרה את כל השטחים בהם תמרן במבצע חיצי הצפון בנפות חאצביא, מרג' עיון ובינת ג'בייל.

ב-29 במרץ צה"ל כבש אזורים נרחבים מנהר הליטני ולראשונה מאז תחילת המערכה כוחות חצו את הנהר. הכוחות התקדמו וכבשו את מבצר הבופור.

## התייחסויות ומאמצים דיפלומטיים

ב-7 באוקטובר נשיא ארצות הברית ג'ו ביידן הודיע על תמיכה בישראל ושלח איום מרומז לחזבאללה ואיראן שלא לנצל את מצבה בחזיתות אחרות. בנוסף הורה הנשיא לשלוח לישראל את נושאת המטוסים ג'רלד פורד.

בהצהרה שנתן ביידן הוא אמר כי "חג יהודי קדוש הפך לשואה". הוא הבהיר: "אנחנו לא נעמוד מנגד ולא נעשה כלום. אנו עובדים עם שותפים ברחבי האזור כדי להחזיר את השבויים, אני לא יכול לדבר על הכל בפומבי, אבל זה אצלי בעדיפות עליונה".

צבא ארצות הברית הודיע על הגעת הצוללת הגרעינית 'פלורידה' למזרח התיכון.

בדצמבר 2023 פורסם כי ארצות הברית, צרפת ומדינות ערביות קיימו דיונים שקטים עם לבנון. בין הצעדים שנידונו היו הרחקת חזבאללה אל מצפון לנחל ליטני והכנסת כוח בין־לאומי לחוות שבעא שבהר דב ולצפון הכפר ע'ג'ר. האמריקנים שלחו למזרח התיכון את השליח המיוחד עמוס הוכשטיין לנסות "לתפור" תהליך הסדרה והסכם בין ישראל ללבנון, בדומה להסכם הגבול הימי בין ישראל ללבנון, במטרה ליצור הרחקה קבועה של חזבאללה מהגבול באמצעים דיפלומטיים ולמנוע מלחמה כוללת בזירה הצפונית.

העמדה הלבנונית הדורשת תיקון בסימון 13 נקודות בגבול היבשתי אינה עולה בקנה אחד עם התקבעות הגבול היבשתי בחסות האו"ם. בשנת 2000 עת האו"ם אישר שהנסיגה מרצועת הביטחון של ישראל הביאה אותה לקו הגבול הבין-לאומי החופף לגבול בין המנדט הבריטי בארץ ישראל למנדט הצרפתי בלבנון וסוריה – הסכם ניוקומב-פולה 1923, ולקו הסכמי שביתת הנשק בתום מלחמת העצמאות משנת 1949, קו שאומץ גם בהסכם ישראל–לבנון 1983.

ביוני 2024, מלאני ג'ולי, שרת החוץ של קנדה, עדכנה את שר החוץ ישראל כ"ץ כי קנדה נערכה צבאית להוציא את 45 אלף אזרחיה מלבנון מחשש שתפרוץ מלחמה.

ב-22 ביוני בהצהרה, משרד החוץ של כווית ביקש מאזרחיו לעזוב את לבנון בהקדם האפשרי. במשך גם ערב הסעודית.

רשת NBC האמריקנית דיווחה ב-28 ביוני כי ארצות הברית קירבה נכסים צבאיים, ביניהם ספינת קרב, לישראל ולבנון, במטרה להיערך לפינוי אמריקנים אם המצב יחמיר, לצד תיאום עם בעלות בריתה הקרובות.

מזכ"ל חזבאללה חסן נסראללה אמר שהארגון משיג את מטרותיו בעימות מול ישראל. לדבריו, חמאס נושא ונותן בשם הציר כולו, וחזבאללה יסכים למה שחמאס יסכים.

לאחר ההתנקשות בפואד שוכר, מדינות נוספו קראו לאזרחיהן לעזוב את לבנון. באוגוסט 2024, צרפת ואיטליה קראו לאזרחיהן לעזוב "בעקבות הידרדרות המצב", ובכך הצטרפו לארצות הברית, בריטניה ולמדינות נוספות – בהן ערביות. שוודיה אף סגרה את השגרירות.

קפריסין הסכימה להפוך לאי מקלט במקרה של התעצמות המלחמה בלבנון, שתביא לפינוי בזק של רבבות אירופאים. מיטות שדה נפרסו בבתי ספר בעיר לרנקה ומתחמים הוכנו לאירוח עשרות אלפי פליטים.

ב-19 בספטמבר שר החוץ הבריטי קרא לאזרחי בריטניה לעזוב הכי מהר שאפשר את לבנון וסוריה.

ב-20 בספטמבר נשיא צרפת עמנואל מקרון הוציא הודעה מצולמת שבה הוא אמר שצרפת לצד אזרחי לבנון. הוא הוסיף ואמר שהוא שוחח עם בכירים בממשלת לבנון וישראל ואמר לבכירים בישראל שלבנון צריכה להישמר מחוץ למלחמה, אבל זה תלוי בממשלת לבנון אם תהיה מלחמה או לא.

ב-23 בספטמבר קראה סין לאזרחיה לצאת מלבנון בהקדם האפשרי, בנוסף שר החוץ של סין נפגש עם שר החוץ של לבנון בניו יורק ואמר לשר החוץ שהם עומדים עם לבנון במלחמה.

ב-25 בספטמבר בריטניה קראה לאזרחיה לצאת מלבנון בהקדם האפשרי בפעם השנייה וצבא בריטניה שלח 700 חיילים לקפריסין. באותו היום, פורסם כי ארצות הברית הובילה מאמץ דיפלומטי חדש לסיום העימותים בעזה ובלבנון, תוך קישור שני העימותים כחלק מיוזמה אחת. לפי הפרסום, זו הפעם הראשונה שבה שתי החזיתות היו מקושרות כחלק מהיוזמה הדיפלומטית של ארצות הברית. במהלך הלילה, ארצות הברית וצרפת פרסמו הצהרה משותפת, עם האיחוד האירופי ומדינות נוספות, שבה קראו להפסקת אש מיידית של 21 יום בין ישראל לחזבאללה.

ב-26 בספטמבר צה"ל מיתן את התקיפות בלבנון נוכח מגעים להפסקת אש ותקף מחסני אמל"ח ותשתיות טרור בעצימות נמוכה. לפי דיווח ערבי, ישראל וחזבאללה דחו את ההצעה להפסקת אש שהציגו נשיא צרפת, עמנואל מקרון, ונשיא ארצות הברית, ג'ו ביידן, ומדינות נוספות. מאוחר יותר, בהודעה שפרסם באנגלית בלבד, הודיע ראש הממשלה נתניהו שהוא "שותף למטרות של היוזמה האמריקנית להפסקת אש בלבנון".

ב-3 באוקטובר הודיעו יוון וקפריסין שרוב אזרחיהן שהיו בלבנון פונו מלבנון. בנוסף ביום זה בריטניה התחילה לפנות בספינות את אזרחיה.

ב-8 באוקטובר, אמר מי שהיה סגנו של נסראללה המת, נעים קאסם, שהוא "מסכים להפסקת אש בלי תנאים. תחילה הפסקת אש שתושג באמצעים דיפלומטיים, ואחר כך נדון על כל הפרטים".

ראש המוסד, דדי ברנע, אמר לפני כן לראש ה-CIA, ביל ברנס, כי כל הסכם עתידי על הפסקת אש עם חזבאללה בלבנון, יהיה חייב לכלול גם עסקת חטופים עם חמאס ברצועת עזה.

ב-15 באוקטובר סגן מזכ"ל חזבאללה נעים קאסם אמר כי "...דבקנו בדרישה להפסקת אש בעזה – ולא נענינו לבקשתם להפריד את לבנון מעזה."

ב-21 באוקטובר בבוקר, ראש ממשלת לבנון נג'יב מיקאתי, אמר כי ממשלתו קיבלה החלטה להתחייב לבצע את החלטה 1701 בשלמותה. לדבריו, נציגי חזבאללה שיושבים גם הם בממשלה – הסכימו לכך. בשבוע הקודם, ממשלת ישראל הגישה את תנאיה להפסקת אש. התנאים כוללים חופש פעולה אווירי ברחבי כל לבנון, ואת האפשרות לתקוף את חזבאללה במקרה שיחזור לגבול. עמוס הוכשטיין, שליחו המיוחד של נשיא ארצות הברית ג'ו ביידן, הגיע ב-21 באוקטובר ללבנון וניסה לקדם את החלטה 1701 עם שינויים. בתגובה ממשלת לבנון דחתה את ההצעה ואמרה שלא תסכים לשינויים להחלטה 1701, וגם ישראל דחתה את ההצעה ודרשה יישום של החלטה 1559. לאחר שמאמצי התיווך של עמוס הוכשטיין נכשלו, צרפת טענה שהיא מנהלת משא ומתן עם איראן להפסקת אש. בתגובה, ישראל אמרה שלצרפת אין זכות לנהל את המשא ומתן, לבנון דרשה מצרפת לא להתערב "בענייניה", ואיראן הכחישה את ההתערבות. ב-22 באוקטובר לאחר שעמוס הוכשטיין עזב את לבנון, חזבאללה חשף את מתווה ההפסקת אש שהוא קידם. המתווה כולל הוספת מדינות נוספות לכוח הבין-לאומי בלבנון, כמו גם הרחבה של פעולת הכוחות הבין-לאומיים בחופי לבנון, כולל הנמלים הימיים בלבנון ובדיקת ספינות, פריסת צוותי פיקוח בשדות תעופה אזרחיים פעילים או סגורים, והקמת מגדלי שמירה ומחסומים לאורך הגבול בין לבנון לסוריה. חזבאללה דחה את ההצעה והודיע שלא יסכים להצבת יוניפי"ל בכל אזור שהוא לא מדרום לליטני. בנוסף חזבאללה לא הסכים לצירוף מדינות נוספות לכוח הבין-לאומי.

לאחר שעמוס הוכשטיין עזב את לבנון, חזבאללה חשף את מתווה ההפסקת אש שהוא קידם. המתווה כולל הוספת מדינות נוספות לכוח הבין-לאומי בלבנון, כמו גם הרחבה של פעולת הכוחות הבין-לאומיים בחופי לבנון, כולל הנמלים הימיים בלבנון ובדיקת ספינות, פריסת צוותי פיקוח בשדות תעופה אזרחיים פעילים או סגורים, והקמת מגדלי שמירה ומחסומים לאורך הגבול בין לבנון לסוריה. חזבאללה דחה את ההצעה והודיע שלא יסכים להצבת יוניפי"ל בכל אזור שהוא לא מדרום לליטני. בנוסף חזבאללה לא הסכים לצירוף מדינות נוספות לכוח הבין-לאומי. לאחר שישראל קיבלה את המתווה לפי דיווחים גם היא דחתה את המתווה עקב החקירות של מחבלי חזבאללה ביום לפני.

ב-29 באוקטובר היו דיווחים על התגבשות הסכם לסיום הלחימה באזור. ב-30 באוקטובר, בכירים ישראלים אמרו כי ישראל וארצות הברית הגיעו להבנות ראשוניות לגבי העקרונות להסדר מדיני לסיום המלחמה בלבנון.

ב-31 באוקטובר, לאחר ביקור עמוס הוכשטיין, גורמים ישראליים אמרו שאין סיכויים להפסקת אש לפני הבחירות בארצות הברית. לאחר הבחירות, נמשכו המגעים והוחלפו טיוטות.

ב-24 בנובמבר, מקורות בביירות, בוושינגטון ובירושלים אישרו כי ישראל נתנה אור ירוק לחתימה על הסכם הסדר בלבנון, בכפוף להחלטה סופית של הקבינט הישראלי. שליחו המיוחד של נשיא ארצות הברית ג'ו ביידן, עמוס הוכשטיין, הודיע על כך ללבנון באותו הערב. ההסכם אושר בקבינט ב-26 בנובמבר 2024.

בפברואר 2025 ביקרה בבירות מורגן אורטגוס – סגנית השליח המיוחד למזרח התיכון של ארצות הברית סטיב ויטקוף. במהלך מסיבת עיתונאים אמרה כי ישראל הצליחה להביס את חזבאללה, וארצות הברית מברכת אותה על כך. כמו כן, אסור שחזבאללה יטיל אימה על העם הלבנוני ויהיה חלק מהממשלה הבאה.

ב-18 בפברואר 2025, נשיא צרפת עמנואל מקרון דרש מישראל לסגת בצורה מלאה מלבנון. בתגובה, ישראל הצהירה שצבא לבנון לא ממלא את חלקו בהסכם, וממשלת לבנון ביקשה ממקרון לא להתערב.

## אבדות צבאיות

בלחימה בצפון נהרגו  חיילי צה"ל ונפצעו כמה מאות.

לחזבאללה נהרגו לפי הערכות כ-5000 מחבלים, בהם כמעט כל ההנהגה הבכירה וצמרת הפיקוד. בין הבכירים שנהרגו בסיכולים ממוקדים נמנים חסן נסראללה (ראש הארגון), פואד שוכר (מפקד הזרוע הצבאית), אבראהים עקיל (מפקד מערך המבצעים וכוח רדואן), עלי כרכי (מפקד החזית הדרומית) והאשם ספי א-דין (ראש המועצה המבצעת). בנוסף, נפצעו למעלה מ-7,000 מחבלים.

בנוסף לפגיעה בסד"כ, השמיד צה"ל תשתיות טרור רבות שבנה חזבאללה במשך שנים בהם טילי קרקע-קרקע, טילי קרקע-אוויר (נ"מ), טילי חוף-ים (נגד ספינות) וטילי שיוט. בונקרים תת-קרקעיים גדולים של כוח רדואן הושמדו בדרום לבנון וכך גם מפקדות חזבאללה בביירות, צור ובעלבכ. בנוסף, הושמדו סניפים רבים של אל-קרד אל-חסן, בנקים ועמותו שמימנו את פעילות חזבאללה והחזיקו כסף רב במזומן.

בסוף אוקטובר 2024 לפי הערכה של צה"ל נשארו לחזבאללה כ-30 אלף רקטות ארטילריות, שהן כ-20% מהרקטות שלחזבאללה היה בתחילת המלחמה, ורק כמה מאות כטב"מים כאשר כ-70% מהכטב"מים של חזבאללה הושמדו במהלך המלחמה.

במהלך הלחימה הועברו מלבנון לישראל 85 אלף פריטי לחימה שנלקחו שלל. רוב אמצעי הלחימה שנתפסו הושמדו בשטח על ידי כוחות הנדסה קרבית ופלוגות פלחה"ן של חטיבות החי"ר.

### אמצעי לחימה של חזבאללה שהוחרמו במהלך הלחימה

קובץ:IDF displays captured Hezbollah weapons, December 2024. I.jpg
קובץ:IDF displays captured Hezbollah weapons, December 2024. II.jpg
קובץ:IDF displays captured Hezbollah weapons, December 2024. III.jpg
קובץ:IDF displays captured Hezbollah weapons, December 2024. IV.jpg
קובץ:IDF displays captured Hezbollah weapons, December 2024. V.jpg
קובץ:IDF displays captured Hezbollah weapons, December 2024. VI.jpg
קובץ:IDF displays captured Hezbollah weapons, December 2024. VII.jpg
קובץ:IDF displays captured Hezbollah weapons, December 2024. VIII.jpg
קובץ:IDF displays captured Hezbollah weapons, December 2024. IX.jpg
קובץ:IDF displays captured Hezbollah weapons, December 2024. X.jpg
קובץ:IDF displays captured Hezbollah weapons, December 2024. XI.jpg
קובץ:IDF displays captured Hezbollah weapons, December 2024. XII.jpg
קובץ:IDF displays captured Hezbollah weapons, December 2024. XIII.jpg
קובץ:IDF displays captured Hezbollah weapons, December 2024. XIV.jpg


## השפעת הלחימה על אזרחים
### אוכלוסיית צפון ישראל
[ממוזער|בניין ב[קריית שמונה שניזוק מרקטה ששוגרה מלבנון]]
מספר האזרחים ההרוגים בישראל עומד על .

מתחילת המלחמה כ-68,500 מתושבי הצפון נעקרו מביתם.

על פי דו"ח של מנהלת "אופק צפוני" במשרד הביטחון, מתחילת המלחמה ועד כניסת הסכם הפסקת האש בין ישראל ללבנון ב-27 בנובמבר 2024, 2,874 מבנים ניזוקו ביישובי הצפון. 841 מהם ספגו נזק בינוני או כבד ותידרש להם בנייה מחודשת. העיר קריית שמונה, השוכנת על קו הגבול, ספגה את המכה הקשה ביותר עם 382 נזקים למבנים. מתוך כלל המבנים שניזוקו - 1,669 הם מבני מגורים, 213 מבני ציבור, 104 תשתיות ועוד כ-150 מבנים חקלאיים. כ-14% מכלל הנזק נגרם על ידי פעילות צה"ל בשטח במהלך המלחמה.

נכון ל-22 באוגוסט 2024, כ-200 אלף דונם של שטחי שמורות וטבע נשרפו עקב ירי של חזבאללה. מנהל מרחב צפון בקק"ל העריך כי שיקום הצפון ייקח בין 30 ל-40 שנים עקב זאת הממשלה אישרה סכום של כ-6.5 מיליארד שישומש לאחר המלחמה על מנת לשקם את הצפון. השטחים שנשרפו נרחבים יותר מאשר במלחמת לבנון השנייה, שבה נשרפו 7,000 דונם. 100%מיער הרי נפתלי נשרף.

### אוכלוסיית לבנון
מאות אזרחים נהרגו בלבנון, בהם 248 ילדים ו-736 נשים. מספר העקורים עומד על למעלה מ-.

ב-29 בספטמבר צה"ל התקיף בניין בן שש קומות בכפר עין אל-דלב שבדרום לבנון, והרג 73 בני אדם. הצבא טען כי רוב ההרוגים בתקיפה היו מחבלים, וכי הבניין שימש בתור "מרכז פיקוד" של חזבאללה. לטענת ה-BBC, רוב ההרוגים היו אזרחים, בהם 23 ילדים ו-20 נשים.

לפי יוניסף, נכון ל–4 באוקטובר, יותר מ–400 אלף ילדים לבנונים נעקרו מבתיהם ומתמודדים עם חרדה, מראות הרס ומוות.

#### הרס דרום לבנון
בדרום לבנון עקב התמרון והלחימה האווירית רוב האזורים נהרסו, רוב הכפרים הצמודים לגבול נפגעו:

נכון ל-5 בנובמבר 75% מעייתא א-שעב שוטח, 28% ממיס אל-ג'בל שוטח, 20% מאל-עדייסה נהרס/נפגע, חצי מא-דהיירה  שוטח, חצי מכפר כילא שוטח, כל רב א-ת'לאת'ין הופצץ, מרכזי הכפרים מוחייביב וראמיה שוטחו, רוב הכפר יארון שוטח, חצי מהכפר בלידא שוטח. בביירות ובהר הלבנון 7,000 יחידות דיור נהרסו, באזור בקעת הלבנון ההערכה היא שנהרסו 5,000 יחידות דיור.

בסך הכל שוטחו באזור הכפרים הצמודים לגבול כ-29 כפרים ועיירות, נהרסו 40 אלף יחידות דיור בעומק של 3 ק"מ מהגבול, ונפגעו 193 אלף יחידות דיור. עלות השיקום מוערכת ב-4.9 מיליארד דולר.

#### חשש מטכנולוגיה
בתחילת מבצע חיצי הצפון נפגעה מערכת התקשורת של חזבאללה, כאשר אלפי מכשירי זימונית ואלפי מכשירי ווקי-טוקי התפוצצו תוך זמן קצר, לפחות 4000 אנשים נפצעו ולפחות 100 אנשים נהרגו. בעקבות האירוע, משרד הבריאות הלבנוני אמר לאזרחים להתרחק מכל מכשיר תקשורת כמו ווקי טוקי, טלפון ועוד.

בפיצוצים גם נפגעו מערכות אנרגיה סולאריות ומערכות נוספות.

#### הגירת אזרחים

משנת 2012, עם תחילת מלחמת האזרחים בסוריה, היגרו מאות אלפי סורים ללבנון. במהלך מלחמת חרבות ברזל נרשמה תנועה הפוכה, שבה עשרות אלפי לבנונים מדרום לבנון וביירות היגרו לדמשק, על מנת לבקש מקלט מדיני.

במהלך המלחמה צה"ל הרג מפקדים חשובים של חזבאללה ברחבי רובע הדאחייה בביירות. עקב זאת, נכון ל-10 באוגוסט 2024 יותר מ-45 אלף תושבים עזבו את האזור ועברו לאזורים צפונה.

ב-13 בספטמבר נסראללה דרש מכל תושבי דרום לבנון להתפנות מחשש שצה"ל ירחיב את פעולותיו הצבאיות. לאחר מכן תיעודים הופצו באינטרנט שהראו אלפי מכוניות עם אנשים בורחים מדרום לבנון, אזרחים מוציאים את כל החפצים החשובים שלהם מהבתים שלהם ובעלי עסקים מפנים את תכולת חנויותיהם.

#### שימוש בזרחן
במהלך המלחמה השתמשה ישראל בפצצות זרחן בלבנון למטרות שונות, בהן חישוף צמחייה, ודובר צה"ל אישר שאכן נעשה בהן שימוש. ב"וושינגטון פוסט" דווח כי מניתוח של שרידי פגזים בדרום לבנון, ישראל השתמשה בפגזי זרחן לבן תוצרת ארצות הברית, בתקיפה שבה נפצעו תשעה אזרחים בתחילת המלחמה. ארגוני זכויות אדם אמרו כי ייתכן ומדובר בפשע מלחמה. דובר הבית הלבן הביע דאגה על כך ואמר כי יש "לשאול שאלות" כדי ללמוד יותר על פרטי המקרה, אך הוא ציין כי לזרחן לבן עשוי להיות שימוש מבצעי, כגון לצורך הסוואה של תנועת כוחות באמצעות העשן שהוא יוצר. לפי רון בן ישי, נעשה שימוש בפצצות הללו בעיקר בשטחים פתוחים שתחתיהם היו מתחמים צבאיים של חזבאללה לצורכי חישוף, וכן כדי למסך בעשן את שדה הראייה של הצוותים המפעילים טילי נ"ט לעבר הצד הישראלי. ארגון זכויות האדם Human Rights Watch דיווח על "שימוש נרחב" של זרחן לבן בתקיפות ישראליות בדרום לבנון. הארגון טען כי אימת את השימוש של כוחות ישראליים בתחמושת המכילה זרחן לבן בלפחות 17 רשויות מקומיות ברחבי דרום לבנון מאז אוקטובר 2023, כולל חמש רשויות מקומיות שבהן נעשה "שימוש לא חוקי" בתחמושת בפיצוץ אווירי מעל אזורי מגורים מאוכלסים. המשרד לבריאות הציבור של לבנון הודיע כי נכון ל-28 במאי 2024, החשיפה לזרחן לבן גרמה לפציעתם של 173 אנשים, לפחות, מאז אוקטובר 2023.

#### נזק לכלכלת לבנון
ב-15 בנובמבר פרסם הבנק העולמי דו"ח שלפיו הנזק הכולל לכלכלת לבנון עומד על כ-8.5 מיליארד דולר. המספרים צפויים לעלות עם הימשכות הלחימה. לפי אמין סלאם, שר הכלכלה הלבנוני, הנזק הכלכלי למדינה מוערך בכ-20 מיליארד דולר – סכום הגבוה מהתוצר השנתי של לבנון כולה.

### אוכלוסיית דרום סוריה
לפי המרכז הסורי לזכויות אדם, מספר האזרחים ההרוגים בסוריה עומד על למעלה מ-62.

בחודש מאי נשיאת הנציבות האירופאית שלחה ללבנון מיליארד שקל שנועד לממן כוחות שירחיקו את חזבאללה עד מעבר לליטני, אך דוח של הארגון HRW דיווח כי הכסף משומש על מנת לסלק כ-15 אלף פליטים סורים כל חודש מאז מאי.

## תוצאות
עם פריצת מלחמת חרבות ברזל פונו עשרות אלפי תושבי צפון ישראל מבתיהם לאור חשש מפלישה של חזבאללה. חזבאללה בהנהגת נסראללה דגל בעקרון אחדות הזירות שלפיו הפסקת אש בין ישראל לחזבאללה תבוא רק ביחד עם הפסקת בין ישראל לחמאס. ישראל בתגובה ניהלה מערכה צבאית ממושכת.

מערכה זו הגיעה להפסקת אש ב-27 בנובמבר 2024, לאחר למעלה משנה וחודש מתחילתה, אך זו קרסה ב-2 במרץ 2026.

הישגי השלב הראשון במערכה כללו:
* יצירת הסכם הפסקת אש דו-צדדית דומה להחלטה 1701, עם צירוף מדינות לוועדה ומתן חופש פעולה אווירי לצה"ל בלבנון במקרה של הפרות.
* הקמת חמשת המוצבים הישראליים בדרום לבנון כאזור חיץ, מעבר לגבול (הקו הכחול) עם לבנון, וקו הגנת הגבול.
* בעקבות הפסקת האש החלה חזרת עקורים לבנונים לביתם.
* סיכול תוכנית חזבאללה לכיבוש הגליל.
* פגיעה בצמרת קורפוס לבנון וחזבאללה, לצד פגיעה נרחבת בתשתיות הארגונים ובציר ההברחות איראן–חזבאללה.
* תחילת מתקפת המורדים הסורים בסוריה עקב היחלשות חזבאללה. המתקפה הובילה לבסוף לנפילת משטר אל-אסד בסוריה.
* ניתוק הזירה הצפונית מהדרומית במלחמת חרבות ברזל. בניגוד להצהרותיו, חזבאללה הסכים להפסיק את הלחימה מול ישראל למרות המשך המלחמה ברצועת עזה.
* שבירת "המחסום הפסיכולוגי" של ישראל לפעול מול חזבאללה בלבנון, כולל בעצימות גבוהה וכולל בלוחמת תמרון.
* תחילת מאמצים לפירוק חזבאללה מנשקו.
* נפילת ממשלת נג'יב מיקאתי הפרו-איראנית מהשלטון ועליית ממשלה פרו-אמריקאית.
* צה"ל לא הביא להשמדה צבאית מוחלטת של חזבאללה, בהתאמה עם מטרות המלחמה שלא דרשו הישג כזה.

## ראו גם
* שיגור רקטות וטילים מלבנון לעבר ישראל
* הסכסוך האיראני-ישראלי במהלך מלחמת האזרחים בסוריה
* התמרון הקרקעי בלבנון במלחמת חרבות ברזל

## קישורים חיצוניים

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* אליהו גליל, כאן הלב דפק חזק: רשימות מחזית הצפון, הוצאה עצמית, דצמבר 2025.
* 
* 
* 
* 
* 
* 
* 
* 
* 

## הערות שוליים

*
קטגוריה:רמת הגולן
קטגוריה:סכסוך ישראל–חזבאללה
קטגוריה:מלחמת חרבות ברזל
קטגוריה:גבול ישראל–לבנון
קטגוריה:גבול ישראל–סוריה
קטגוריה:2023 בלבנון
קטגוריה:2024 בלבנון
קטגוריה:חדירות למרחב האווירי הישראלי
קטגוריה:2025 בלבנון